POEZII CRISIICE 


LA ROMANI 


rugăciunile poeţilor 


Moto: 


am văzut cum au murit poeţii, 
le-am şi bandajat atunci arsura, 
erau toţi suiți frumos pe cruce 
xenomani în lupta cu natura: 
adevărul lor se şubrezise 

numai pentru orbii furioși, 

dar cu cât se înmulţiră orbii 
răstigniţii-au fost mai numeroşi, 


ultimului doar i se lăsare 
baterea în cuie zi de zi 

astfel încât orbii să se simtă 
liniştiţi că au ce răstigni: 

ard deci nevăzute cruci pe sus, 
ultimul poet este lisus 


(on Drăguşanul, Elegiile) 


Rugăciunile poeților 


Nu există rugăciuni mai frumoase, mai adevărate, 
mai trăite şi mai tulburătoare decât cele risipite prin pagi- 
nile veacurilor de către poeţi, de către creatorii locuiţi de 
pâlpâiri din lumina lui lisus şi, tocmai de aceea, vindecaţi 
şi cutremuraţi de sacrificiul naturii sale umane, cea pururi 
îndurerată şi purtându-şi cu înţelepciune rănile şi nesfâr- 
şitele însângerări. lisus e frate întru suferință şi martiriu 
şi cine dintre românii neamului nostru au avut de a duce 
câte o cruce mai grea decât poeţii? Marginalizaţi în viaţa 
de zi cu zi, doldora de neajunsuri şi suferinţe, închişi şi 
torturați cu cruzime prin temniţele vremelniciilor umane, 
călcaţi în picioare de şenilele veacurilor, poeţii şi-au asu- 
mat conştient exemplul lui lisus, ca să poată duce făclia 
mai departe, până acolo unde, sfâşietor, suferă maica po- 
etului, în dimensiunea ei de Sfântă Maică a lui lisus. 


Dumnezeu e prea departe şi nici nu a cunoscut du- 
rerea omului („Pe Dumnezeu, de l-am vedea în cuie, / Cu 
pieptul plin de lănci, cu chipul supt, / Am spune că-i un 
Joc, dar jertfă nu e: / EI din fiinţa lui nimic n-a rupt”), 
spunea poetul Panait Cerna, iar un alt poet, Dumitru Bacu 
protesta împotriva propriului său destin: „Nu Ţi-a ajuns, 
o Doamne, Fiul Tău, / Nu Ţi-a ajuns un rai întreg de 
Sfinţi / Ca să mai faci şi unul în Aiud?”. 


Tendinţa filosofării, în favoarea şi mai ales în dis- 
perarea propriului adevăr, amplifică metodele sincerităţii 
până la a transforma fiecare rugăciune într-o amară spo- 
vedanie, în care simţi cum clocoteşte şi sângele lui lisus. 
Poctul, flămând, zdrenţăros, torturat, ucis, are demnitatea 
Celui pe care nu şi l-a luat doar ideal, ci pe care îl trăieşte 
nepământeşte de profund. Tocmai de aceea a fost pentru 
mine o dezamăgire să constat că nu există o antologie a 
rugăciunilor poeţilor, nici la noi, nici oriunde altundeva, 
apoi, pentru că simt nevoia unui astfel de univers luminos 
al încredinţării, am alcătuit-o pe aceasta, care ar putea 
însemna doar un început, dacă se vor găsi şi alţii, care să 
adune din uitate şi neştiute pagini fărâmele vii de dum- 
nezeire, care sunt rugăciunile poeţilor (lon Drăguşanul). 


Matei Alexandrescu: 


Printre ulucile cerului 
I. 


Îngerii mei 

Alintaţi asemenea prinților 

S-au prins de mătasea norilor 
Poale de femei 

Şi fac primii lor paşi 

Pe sub tunelul de bărbi al sfinţilor. 


Le tremură sub călcâie 

Guştere — fumul de tămâie — 

Şi zarea cu aromă de alviţă 

Le arată doar un deget de domniţă... 


Îngerii mei 

Nu se mai tem de zmei, 

Sus pe cocoaşa câte unui sfânt 

Au pornit spre pământ, 

Străbat în drumul lor, lanuri întregi de crini 
Şi lasă deschise atâtea porţi de lumini... 


II. 


După ce Maica Domnului le-aşterne 


Toţi îngerii îngenunchiaţi se roagă: 
Silabisesc o rugăciune-ntreagă 

Şi somnoroşi abia se ţin în perne. 
Maica Domnului şi ea 

Stă în genunche pe podea. 


Şi după rugăciune, îngerii cu buzele pline 
Parcă de turtă dulce 
Dau buzna să se culce. 


Atunci măicuţa lor bună 

Îi întoarce de mână, 

În sufletul lor se ascunde 

Şi abia atunci mânuţele rotunde 
Brodesc o cruce de începător, 
Gingaşă ca un mărțişor... 


III. 


Adormiră îngerii de mult, 

Pe hornul Cerului zadarnic ascult. 
Stelele nu mai tremură licurici, 

Prinşi în pumnii lor de pitici; 

Norii fugăriți miei de lumină 

S-au strâns într-un colţ de cer la taină. 


Luna farfurie ciobită 

A rămas pe un colţ de masă răsturnată, 
De când i-au chemat pe îngeri la judecată, 
La fereastra cerului trece câte-o umbră grăbită... 
S-au potolit îngerii; nu se mai aude 
Nici un pas în pridvoare, pe scări, 


S-au potolit cu genele ude 
De lacrimi şi de sărutări. 


IV. 


Trei îngeri se jucau cu luna 

O dau de-a dura 

Şi luna se rostogolea întruna... 
Dintr-un pridvor 

De nor, 

Un sfânt tocmit păstor 

Striga la ei cât îl lua gura. 


V. 


Dumnezeu predică spaţiilor dintr-un amvon de vată 
Nevăzut ca un nimic de plumb, dintr-un ou de ciocolată 
Şi cuvintele Lui — furnici flămânde şi stranii 

Ne umblă prin cranii. 


Din vitrina cerului, Dumnezeu — jucărie 
Serveşte pe o tipsie 

Lumilor înfometate: trupul lui Isus; 

Şi peste lumi se abate de sus: 

Abur viu de pâine rumenită, 

Nevolnică ispită... 

Dumnezeu vorbeşte 

Şi cuvântul lui scormoneşte 

Ca o nuieluşă 

Lumile, mormane de cenuşă... 


(Revista Fundațiilor Regale, An 1, Nr. 7, pp. 36, 37) 


George Antonovici: 


Litanii de câmp 
1 


In aria ţării, iară 
grâul însemnă bogată vară. 


De dorul câmpului şi-al satului, 
m-oi odihni-n răcoarea hatului, 


s-aud talanţii boabelor cum sună 
în rodirea grânelor prea bună. 


IN 


Sufletu-ngenunche cum miorile, 
să Te preamărească blând cu doina şi florile. 


Fu lăudat, prea bunule Stăpâne, 
pentru codrii plini de sănătate — 
unde sihăstresc Negoiul şi Rarăul frate, 
şi pentru livezile cu soare bun şi pâine. 


Pentru truda ce ne-ai dăruit, 

pentru ploaia ce ne-a binecuvântat hotarul, 
mulțumim, Mântuitorule, şi pentru harul 
bucuriei grâului împlinit. 


III 


Pentru duioasele vecernii Te mărim, 
pentru-al păsărilor măiestrit cuvânt, 
pentru pământul strămoşilor sfânt 

şi pentru stânjeneii păcii-n ţintirim. 


Lăudat fii, Doamne, acum şi-ntruna 
că pentru slava Fiului Tău ceresc 
biserici mândre în litanii cresc 

legea veşniciei neamului, străbuna... 


Lan cu lan departe-or să răsune 
sfinte clopote de rugăciune, 


până ţara-ntreagă va să fie 

altar de rugă, muncă şi tăcere... 
Neam român, pe creste de-nviere, 
îşi duce viaţa ca o liturghie. 


(Iconar, IL, 10, 1937, p. 2) 


Tudor Arghezi: 


Inviere 


De când mi-ai pus capul pe genunchi, mi-e bine. 

Nu ştiam că mă voi vindeca de mine cu tine. 

Vorbele, gândurile, împletirile, crezusem că-mi ajung. 

Nu ştiam. Au zvâcnit umerii, au crescut braţele: fusesem 
ciung. 


Mi-am simţit coapsele, gleznele, spinarea tari ca un 
luptător. 
M-am vindecat şi m-am născut, sărutându-ţi talpa unui 
picior. 
Fusesem slăbănog, fusesem orb, rătăcit 
Între uragane, miazănoapte şi răsărit. 


Mâna îţi atârnă-n nisip şi pietriş, 

Linsă de valul curmeziş 

Care vine îmblânzit să-ţi pupe unghiile, inelele şi-o 
brățară 

Şi îţi aduce daruri dintr-altă ţară, 

Zale rupte, firimituri de coifuri şi de scuturi, 

O poală de odăjdii argintii şi fluturi. 

Pentru leacurile din măceşii sânului tău 
Am înfruntat mânia lui Dumnezeu. 


Vezi? Corabia din zare pluteşte lin, plecată pe sfert, 
Plumbuită ca într-un nămol de cositor fiert. 


Merge marea, merge cerul împovărat de stele 


Numai corabia şi noi ne-am oprit între ele. 


(Revista Fundațiilor Regale, 
An. 3, Nr. 2, pp. 256, 257) 

George Bacovia: 


Isus 


LA 


Crengi subțiri cu flori albe... 
Spre mai sus 

Mă ridică din erori 

Idealuri ce-au apus... 

Cu flori roze crengi subțiri... 
Isus! 


Flori pe zări, în iarbă flori... 
Spre mai sus 

Am trăit de mii de ori... 

E destul că tu te-ai dus... 
Flori pe zări, în iarba flori... 
Isus! 


II. 
Să dorm... 


Să dorm, din ce în ce murind 
Deşi oriunde e o reînviere... 


Iată, sunt goale Dumbrăvile sacre — 
Poetul a plecat. 


Şi dacă tu mai cauţi, 
Păşind prin tăinuitul izvor, 
Pe mine nu mă vezi — 
Poetul a plecat... 


Să dorm... 
Să dorm, din ce în ce murind 
Deşi, oriunde, e o reînviere... 


(Bacovia, George, Plumb, 
Chişinău 2001, p. 95) 

Dumitru Bacu: 


Aiud 


Ofrandă ducem dar, spre Cel de Sus, 
în loc de trandafiri aprinşi 

şi albe flori, 

buchetul rănilor din trupul lui Isus 
şi-n loc de rugăciuni 

spânzurători 


Ni-i drumul lung... 
Fără-nceput, fără sfârşit. 

Şi scară înălțăm spre Infinit 

din infinitul lanţ ce ne sugrumă. 
Şi trepte-am pus 

ciomegele ce ne-au răpus 

sub humă. 


Şi când târziu, 

vom bate-n poarta Marilor Dreptăţi, 
Nu vom cădea-n genunchi, 

nu vom cerşi iertări 

ci vom suna din lanţuri întrebări: 

De ce destinul fu atât de crud? 
Nu Ţi-a ajuns, o Doamne, Fiul Tău, 
Nu Ţi-a ajuns un rai întreg de Sfinți 
Ca să mai faci şi unul în Aiud? 


(Bacu, Dumitru, Aiud, 
Madrid 1961, pp. 7, 8) 

Dumitru Bacu: 


Isus 


Azi noapte mi-a bătut în geam un glas. 
Părea un geamăt sfâşiat şi stins 

Venit din adâncimi de necuprins, 

Un vagabond prin nopți, fără popas... 


Prin licărirea stelelor de sus 

Mi s-a părut că-ntrezăresc un sfânt 
Ce rătăceşte-n taină pe pământ. 

Un vis ciudat? Sau poale chiar Isus? 


In ochi sclipeau aprinse, verzi lumini 
In palma rezemată de oblon 
Ardea adâncă, urma de piron 


Pe fruntea albă semnele de spini. 
Azi noapte mi-a bătut Isus în geam 
Şi mi-a vorbit. Dar parcă eu vorbeam. 


(Bacu, Dumitru, Aiud, 
Madrid 1961, pp. 68, 69) 

George Bărgăoanu: 


Inviere 


Opreşte-te o clipă, suflete, din drum! 
Țărmurile-n care veşnic treci 

Sunt negre de prohoade şi de fum. 
Ți-s ochii stinşi, ţi-s gândurile reci. 
Iar glasul clopotelor, înmiit, 

Te-a asurzit. 


Nici amintirile nu le mai ştiu... 
Eşti singur şi vei fi pustiu... 


Dar se ridică vânt izbăvitor 
Deasupra umbletului tău de râmă; 
Se spală nourii şi se dărâmă 
Biserici vechi subt clopotele lor, 
Şi cerul se revărsa de lumină. 


Deschide ochii, suflete, porneşte iar 
Pe drumuri noi care se desfac 


Spre zări, de lângă trupul tău sărac! 


Şi fie-ţi calea bună... 

Te-aşteaptă flori cu must de mătrăgună... 
Dar despicând al zărilor tezaur, 
Vei fi prin veacuri slobod plug de aur. 


(Viaţa Românească, An. 19, 
Nr. 6-7, 1927, pp. 384, 385) 

Sever Beuca-Costineanu: 


Hristos a înviat! 


Tu, ce pe cimitirul altarelor păgâne 
Stindardul biruinţei, murind, l-ai împlântat, 
Din noaptea necredinţei, prea îndurat stăpâne, 
Tu spiritele sclave prin cruce le-ai salvat 
Şi, azi, în sânul nostru 

Hristoase-ai înviat! 


În inimi ferecate de patimă şi ură, 
Tu, soare al iubirii, blândeţe-ai semănat 
Şi rău şi bun pătruns-ai cu raza-Ți de căldură, 
Şi chip de om luat-ai, şi moarte-ai îndurat, 
Dar, azi, în sânul nostru 

Hristoase-ai înviat! 


Celor făr” de nădejde, dezmoşteniţi de soarte, 
Imperiul luminii Tu le-ai răscumpărat, 
Tu ai învins păcatul şi-al morții bold prin moarte 
Şi visul nemuririi în noi l-ai întrupat, 
Şi, azi, în sânul nostru 

Hristoase-ai înviat! 


(Junimea literară, nr. 5/1905, p. 66) 

Dimitrie Bolintineanu: 


lisus pe cruce 


O, Christ cu păr de aur şi cu cuvântul dulce, 
Din care se revarsă al mângâlterii dar! 


Tu însuţi ai zis, Christe, când te-au urcat pe cruce: 


„Nu vrei să faci, părinte, să treacă-acest pahar?”. 


Ce te gândeai tu oare vorbind aşa, Iisuse? 
Gândeai că o să piară ce tu ai semănat? 
Gândeai că Fariseii au să întoarcă mâine 
Poporul din credinţa ce azi ai insuflat? 


Nu sunt acei puternici ce-mpiedică-o doctrină 
Cu toata stăruirea şi influenţa lor! 

Ea însăşi, când nu are principiul de lumină, 
De viaţă şi dreptate, ucide al ei zbor. 


Doctrina ta e sfântă şi are viaţă-n sine, 
De-aceea pretutindeni lăstari adânci a prins. 
Cu cât aflat-a piedici şi suferinţi sublime, 
Cu-atâta peste lume în noapte s-a întins. 

De-atunci de tiranie noi nu ne temem foarte 
Când se arată încă aice pe pământ! 

O tiranie-n sânu-i aduce a ei moarte 

Şi se arată-n viaţă cum naşte un mormânt. 

Ioan Borcia: 


Imn 


Tu, ce-ai lăsat această dimineaţă 
De zi de vară caldă şi senină, 

Spre Tine cată, Ție ţi se-nchină 
Tot ce-n cuprins chemat-ai la viaţă. 


Ca fumul din cădelniţi legănate 
Se-nalţă un prinos de mulţumire 
Miresmele din mii şi mii potire 
De flori de Tine darnic semănate. 


Slăvindu-te pe Tine-n câmp răsună 
Departe şi voioasă azi cântarea 
Românului ce-şi vede-mbelşugarea 
Şi-n snopi de aur spicele adună. 


Prin Tine-i tot ce este. Unde nu eşti, 

Nu-i rod, nu-i cântec, nu-i miros de floare, 
Putere, Tu, de viaţă dătătoare, 

Tu eşti lumina şi iubirea Tu eşti. 


(Înviere şi alte poezii, 
Biblioteca poporală a Asociaţiunii, 
Anul XIV, Nr. 114, Sibiu 1924, p. 6) 

Vasile Bumbac: 


Imnul Crucii 


Domnul însuşi crucea pe-al său braţ o duse 
Şi pe cruce Domnul fost-a răstignit; 

De pe cruce Domnul în mormânt se puse 
Şi prin însuşi Domnul crucea s-a mărit. 


Din mormânt cu fală Domnul Crist învie, 
Cu puterea crucii tartarul zdrobind, 
Păgânismul cade cu-a sa-mpărăţie, 
Crucea biruieşte, cerul deschizând 


Şi la ceruri Domnul falnic se ridică, 

Crucea este Domnu-n cer şi pe pământ; 
Şi creştinii, astăzi, într-un glas răspică: 
Înviat-a Domnul, Dumnezeu cel sfânt“ 


(Aurora Română, nr. 3/1882) 


23 


Ion Buzdugan: 


Vinerea patimilor 


Cucernic cântă clopotele 
Sub bolta întunerică, 

În murmur tainic şopotele 
S-adună la biserică. 


Suspină depărtările, 
Rupând tăria somnului: 
Prin noapte duc cărările 
Către Lăcaşul Domnului. 


De tămâierea florilor 
Pe câmp e mirodenie: 
Cu trandafirii zorilor 
Tot satul e la denie... 


Închină toţi plocoanele 
De sufletul părinților, 

Şi plâng, de sus, icoanele 
De patimile sfinţilor. 


Ard stelele făcliilor 

În jurul Lairului: 
Bătrânii cu copii lor 
Ascultă viaţa Mirelui... 


Se-nalţă semnul Crucilor... 

Şi lumea-şi plânge patimile: 
Pentru supliciul muncilor, 

O, Doamne sfinte, iartă-mi-le!... 


Din buze, ca tăciunile, 
Şoptind, plâng Magdalinele: 
Se-nalţă rugăciunile, 

Din inime — suspinele... 


Iar când răspund cântările 
Iertarea Răstignitului: 
Suspină lung oftările, 
De patima lubitului... 


Se duc la spovedanie 
Şi-şi spun amarul, jalele; 
Iar preotul ia danie, 
lertându-le greşalele... 


Şi-n inimi, maci de candele — 
Lumina-şi mistuie durerea: 
Voi, Cetelor Arhanghele, 
Sunaţi din clopote Învierea!... 


(Cetatea Moldovei, An 4, 
Nr. 5, 1943, pp. 173, 174) 

Ion Buzdugan: 


Inviere 


Picură-n seară 
Mir de lumină: 
Alba Fecioară — 
Strajă-n colină... 


Stele din cer 
Crucilor-pază; 
Suliţi de fier, 
Suliţi de rază... 


Cad de pe cruce 
Albele mâini: 

Cine îşi duce 
Cununa dă spini?... 


Cântă cocoşii 
Tainica veste: 
Zorile roşii 

Sângeră-n creste... 


Murmur de şoapte 
În depărtări: 
Tremură-n noapte 
Torţi, pe cărări... 


Cresc pe colnice 
Albi pelerini, 
Prind să furnice 
Umbre-n grădini... 


Picură-n zare 

Mir de lumină: 
Albe Fecioare 
Trec prin colină... 


Lespedea albă 

Lângă mormânt: 
Giulgiu în salbă, 
Albul veşmânt... 


Glas trâmbiţează 
Straja a patra: 
Înger de pază 
Străjuie piatra... 


— Unde, vai, unde? 

Unde l-au dus? 
Glas le răspunde: 
Nu e Isus)... 


Umbra Lui suie 
Pe albe lumini: 

În cărăruie 
Cununa de spini... 
Plâng cu suspine 
Că l-au furat... 


— Pleacă, streine: 
EI a-nviat! 


(Cetatea Moldovei, An 4, 
Nr. 5, 1943, pp. 175, 176) 

Adelina Laerte Cârdei: 


Psalm 


Din slava-naltă lasă blânda-Ți mână 
Cu largă binecuvântare peste creştet 
Şi fulgeră prin pumnul de ţărână 
Fiorul bucuriei, fără care 

Viaţa n-ar mai fi o sărbătoare. 
Privirea Ta e raiul primăverii 

Şi şoapta Ta e freamăt de poiană, 
Îmbracă, Doamne-n platoşa tăcerii 


Tristeţile şi-adoarme-le pe margine de geană... 


De zborul clipelor aş vrea să leg 

Cu viaţa mea o punte fără moarte. 

Cu tot alaiul de simţire-ntreg 

Să treacă sufletu-mi — deschisă carte — 
Sa tremure pe coardele luminii 

Cum, îmbăiaţi de visul vieţii, crinii... 


Mi-i pasul mai mor acum spre soare... 
Din mila Ta un ram de viaţă nou 
Imi înfloreşte — atâta prospeţime... 

Ca mâine, prinde-va aripi să zboare 


Spre-aceeaşi adorată înălțime 
Ca să-ţi asculte misticul ecou. 


Deschide zarea iarăşi porţi de vis 
Şi apele mi le aduc aproape. 
Neprihănit ca floarea de cais 

Mi-i gândul ce încearcă să s-adape 
Din tot ce dărnicia Ta măiastră 

A risipit pe-ntinderea albastră... 


Privesc cum florile îşi culcă obrazul 
Pe perinile aerului pur 

Şi cum în ape calme doarme iazul 
Cu stelele şi stuhul împrejur... 
I-atâta linişte că te aud cum treci 
Cu paşi de raze peste holda-n spic... 
S-aşterne gândul floare pe poteci 

Şi inima spre Tine o ridic... 


(Revista Bucovinei, 
nr. 7/1943, pp. 347, 348) 

Ilariu Carpen: 


Primăveri răstignite. Fiul Omului 


Doamne, 

sunt atât de singur, atât de străin, 

că n-aş putea să-Ți spun nici cine sunt 
şi nici de unde vin! 

Din noaptea cărei lumi plecai şi când!? 
Şi unde merg de trec prin zări la rând ! 
Că stau pe pietre-alăturea de drum 

şi bat la porţi, dar nimeni nu mă cheamă 
cu glasul stins şi cu surâs de mamă. 


Un vultur de aş fi, departe-n munţi, 
ce lung privesc în funduri de genune, 
chema-m-ar glasul puilor mărunți 
sau ar veni năprasnic să-mi adune 
cadavrul din mijlocuri de poiene 

un vânător nemernic, dacă-n nor 
m-ar fi ajuns c-un plumb ucigător. 


Sau trist porumb plecat pe-o biată cruce 
şi mucedă, şi strâmbă, şi pustie, 
ce s-a-nfrăţit cu vremea-ntr-o răscruce. 


31 


O, Doamne, 

Tu singur mă auzi, Tu singur mă-nţelegi, 
căci sunt al Tău... 

Al Tău sunt Doamne: 

al cerului şi-al humii, 

al norilor, 

al florilor 

şi-al lumii. 


(Cetatea Moldovei, An 2, 
Nr. 6, laşi 1941, p. 138) 

Oulia Cazimir: 


Clopotele 


Clopotniţi sure —cuiburi pentru vânt, 

Cu trepte măcinate de vreme şi de cari, 
Săpate-n inimi nouă de stejari 

Şi-atât de vechi acum, că parcă-s de pământ... 


În bolțile de piatră scunde, 

Doar întunericul părăginit s-ascunde 
Prin pânze de painjen colbăite, 

Sub grinzi pe unde trec, pe nesimţite, 
Fantome frânte, fumurii şi reci 

De lilieci, 

Şi stă acolo toată ziua neclintit, 

Până încep să pâlpâie-amorţit 

În ţintirim cu lespezi şi cu scai 
Luminile verzui de putregai. 


Atunci, clopotniţele mari de scrum 
Răstoarnă întunericul din ele-n drum. 

Acolo sus, sub grinzile-afumate, 
Dorm toată noaptea clopotele grele; 
Flori negre de aramă, răsturnate. 

Dar când s-aprinde soarele în ele, 
Încep, odată toate, să-şi clatine sub cer 
Staminele de fier. 


Si cântecele lor de tuci 

Întârzie prin bolți, s-anină-n cruci, 
Trezesc ecouri vechi prin paraclise 
Şi bat în toate geamurile-nchise. 


Apoi se-ntorc, curate şi cuminţi, 

Că le aşteaptă stranele cu sfinți 

Şi Duhul Sfânt, ce-n chip de porumbel 
Se leagănă-n pridvor 

Legat de-un lănţuşor. 


Iar Maica-Domnului, fiindcă-i primăvară, 
Întinde-o mână subțirică, bizantină, 

Să prindă-n vârful unei lumânări de ceară 
Un pui de flacără cât o albină. 


(Însemnări ieşene, An 3, 
Nr. 5, 1938, pp. 195, 196) 

Panait Cerna: 


Isus 


Ai fost un om ş-ai pătimit ca dânsul... 
Un Dumnezeu — cum te credeau părinţii 
Pluteşte-n veci deasupra suferinţii: 

EI nu ne poate înțelege plânsul. 


Pe Dumnezeu, de l-am vedea în cuie, 
Cu pieptul plin de lănci, cu chipul supt, 
Am spune că-i un Joc, dar jertfă nu e: 
EI din ființa lui nimic n-a rupt. 


Dar Tu ai sângerat pe negre căi, 
Supt umilinţi ce nu le ştie cerul; 

Tu ai gemut, când te pătrunse fierul, 
De-au tremurat şi ucigaşii tăi. 


Şi ochii tăi cei blânzi se înnoptară, 
Şi gura ta s-a-nvineţit de chin, 


Şi duhul tău, ce nu putea să moară, 
A smuls din trup suspin după suspin... 

Un om, un om, prin patimile tale! 
Şi totuşi cât de sus, lumina mea, 
Te-a înălţat răbdarea sfântă-a ta! 
De mila ta, la glasul tău de jale, 


Să se deştepte morți de mii de vremi 
Ş-adâncul lumii să se înfioare, 

Iar Tu să ai privirea iertătoare, 

Un om să fii şi tot să nu blestemi!... 


Cum au putut să steie laolaltă 
Atâta chin ş-atâta bunătate? 

Se rătăceşte mintea şi nu poate 
Să te urmeze-n lumea ta înaltă... 


Al nostru eşti: al celor slabi şi goi — 
Pământ ţi-e trupul şi-n pământ s-ascunde, 
Dar umbra ta rămase printre noi 

Si inima-mi te simte orişiunde: 


De sufletul ce-a întâlnit mizerii 

Şi cu obolul său le-a vindecat 
Te-apropii lin, prin negura tăcerii, 
Şi strângi în taină mâna care-a dat; 


Apostolului răsplătit cu ură, 

Tu-i spui: Mergi, nu eşti singur în durere! 
Şi gura ţi-o-nfrăţeşti cu sfânta gură 

Ce-a semănat nădejdi şi mângâiere; 


De cel ce geme, neputând să moară, 
Apropii cupa liniştii de veci, 


36 


Mereu sporeşte-a inimii comoară 
Şi drum de zâmbet laşi pe unde treci... 


Al nostru eşti! Ce ochi văzu vreodată 
Că te-ai suit la cer, purtat de nori? 
Ce gând nebun zvârli această pată 

Pe cel mai mare dintre visători? 


Putut-a oare sufletu-ți să fugă 

La cei senini Şi fericiţi din cer, 

Când jos, prin murmure de chin şi rugă, 
Atâtea braţe tremură şi-l cer? 


Nu, nu! Ale Golgotei reci piroane 

Nu te-au lipit atât de strâns pe lemn, 
Cât te-a legat de-acest pământ nedemn 
Nemărginirea rănilor umane. 


Atâta timp, cât lutul n-o să crească 
Copii asemeni chipului tău sfânt; 
Atâta timp, cât liniştea cerească 
Nu se coboară-n inimi pe pământ, 


Cât timp nu vezi aieve tot ce seameni 
Şi ochii toţi de plâns n-or fi deşerţi, 
Atât de mult Tu, cel născut din oameni, 
Va trebui să mângâi şi să ierţi; 


Atât de mult vei auzi jelire 

Şi rana ta va sângeră mereu 
Îmblânzitor de oameni prin iubire, 
Tu ţi-ai ales destinul cel mai greu! 

Dar când vei smulge-ntreaga omenire 
Din somnul lung al greului răbdat, 
Când nu va fi nici chin, nici rătăcire, 
Atunce Tu zâmbi-vei împăcat; 


Atunce numai îngerul hodinii 

Va cobori subt ochiu-ţi înțelept: 
Îţi va culege de pe frunte spinii 
Şi-ţi va închide rănile din piept. 


(Cerna, Panait, Poezii, 
Bucureşti 1910, pp. 5-10) 

Panait Cerna: 


În faţa Altarului 


Fiere-amestecată cu nectar 
Mi-ai întins din vecinicul pahar. 
Cântă viu în sufletu-mi nectarul: 
Tată, şi-n pământ te-oi lăuda! 
Fruntea mi-o îngreuie amarul: 
Doamne-al lumii, fie voia ta! 


(Cerna, Panait, Poezii, 
Bucureşti 1910, p. 29) 

Traian Chelariu: 


Colind 


Au cântat cocoşii pământii, 
auziră morţii şi cei vii... 


— „Indurare, Doamne, să unim 
glasul nostru-n cântul unanim, 


cântul unic, cântu-n care eşti 
preamărit de cete îngereşti, 


preamărit de ierbi şi dobitoc 
şi de piatra ce se farmă-n loc, 


lăudat de stele până-n zori 
şi de-apusul mândrilor Tăi sori, 


lăudat de codrii şi de mări 


pentru ceasul sfintei îndurări...”. 


Faja Domnului, măreaţă zi, 
părinteşte-n zâmbet se urzi, 

mâna Lui, cu pace şi cu har, 
peste toţi coboară ca un dar... 


(Junimea Literată, An 24, Nr. 10-12, 
Cernăuţi 1935, pp. 315-329) 

Traian Chelariu: 


Dulcile cuvinte 
ale prea blânde: Catrina Ursu 
din Fundul Moldovei 


Auziţi-mi, Doamne, graiul gurii mele, 
plânsetul şi truda dulcilor cuvinte 
câte Vi le-nchină una dintre cele 

mai umile roabe fără minte. 


Şi-ascultaţi-mi, Doamne, dulcile cuvinte 
zise pentru Iadul trist şi pentru Raiul 
limpede ca roua şi-nflorit ca plaiul, 

cu minuni albastre, cu ninsori de stele 

şi cu promoroaca pâlcurilor grele 
de-amintiri şi doruri omeneşti şi sfinte 
cete de arhangheli albi cum numai crinii 
câmpului se-mbracă-n pânzele luminii. 


Şi-ascultaţi-mi, Doamne, dulcile cuvinte 
izvorând vecernii, denii şi utrenii 
înecate-n hohot plâns şi în mătănii 

din minutu-n care cele trei vedenii 

m-au sortit pe mine, blândă mucenică, 
să veghez de-a pururi rugătoare-n pragul 
zorilor şi-al serii câte trec de dragul 

zilei ce asemeni ceţei se ridică 

ŞI asemeni ceţei cade şi ne lasă 

mai duioşi în urmă, mai streini acasă. 


Mă primiţi, o Doamne, numai mucenică 

să Vă fiu, — nu pentru Rai sau pentru mine, 
nici pentru ca-n pulberi să mi se-nsenine 
trupul când cea sfântă Moarte-o să-l pogoare 
unde nici o rană grea nu ne mai doare 

ŞI nici o prihană nu ne adumbreşte, — 

ci primiţi-mi ruga numai pentru lanul 

care-n holde spicul pâinii şi-l trudeşte 

dornic să-ncunune cu belşuguri anul. 


Şi-auziţi-mi glasul numai pentru jalea 
vitei ce-n ogradă molcumă tânjeşte 
adăstându-şi hrana zilnică şi ceasul 
neştiut cu care va pleca-nspre ţara 
presimţită doară-n boli şi în primejdii. 


Şi-ndreptaţi şi mie, când m-oi duce, pasul 
înspre cele ceruri şi-n cereşti odăjdii 

îmi feriţi, o Doamne, sufletul: Ocara 

să nu mi-l ajungă; — iar acum de bune 

să primiţi, cu-această una rugăciune, 
sfântul semn al Crucii, hohotul fierbinte, 
postul meu şi ale mele dulci cuvinte... 

Zi şi noapte, Doamne, m-oi ruga umilă 
şi voi sta-naintea Voastră neclintită 

să ne daţi viaţă limpede şi milă, — 

că nemăsurată şi nemărginită 

este îndurarea Voastră. — Nu ne scrieţi 
gândul şi cuvântul pline de greşeală: 
Fapta şi ştiinţa noastră ne înşeală 

prea ades şi-adesea rătăcim, cu toate 
ci ni-i dor de drumul cel fără păcate. 


Nu dormiţi, o, Doamne, ci-ale Voastre sfinte 
şi înalte braţe să ne lumineze, — 
şi-auziţi-mi glasul dulcilor cuvinte 
pentru-a tuturora viaţă şi povaţă, — 
pentru pruncii care, fără să-i boteze, 
mor şi nu pot trece vămile de ceaţă, — 
pentru împărații mari, pentru noroade, 
pentru cei ce-n dragoşti şi în fericire 
uită câteodată singuri să gândească 

la curata Voastră faţă şi n-au ştire 
de-obidiţii care-n sfânta mănăstire 
intră ŞI, cu toţii, robi supuşi şi roabe, 
uită-ale făpturii omeneşti podoabe 

şi ale făpturii omeneşti odoare 

şi slăvesc, prin cântec dulce de psaltire, 
aplecata Voastră frunte-mpărătească 
ce-o lăsaţi lumină-n veacuri viitoare... 


Şi primiţi-mi ruga pentru cel ce-n lume 
e strivit de cazne, lanţuri sau tristeţe 
sau, lovit de boală fără leac, cu jale 
blastămă şi ceasul Morţii şi-l doreşte. 

Nici celor ce-n crâşme suduie şi-n glume 
Joc îşi bat de sfânta Crucii frumuseţe, 

fie că sunt tineri sau în bătrâneţe, 

nu le scrieţi, Doamne, vorbele neroade: 
Fără ştire omul lunecă şi lesne 

limba încâlcită-n rele-l ia-nainte. 


Nu-l lăsaţi în veacul de apoi prin bezne 
să se osândească. Nici celui ce minte, 
fură sau ucide nu-i daţi urgisire, — 

nu-i luaţi iertarea Voastră milostivă 
ci-ascultaţi-mi glasul dulcilor cuvinte 
şi înspre povaţă bună deopotrivă 


îndreptaţi-l, Doamne, pentru sfântul Bine: 


Pururi să se facă numai sfântul Bine, 
căci aşa în pilde-aţi pilduit şi milă 
multă ne lipseşte spre a înţelege 

cum aţi pus răsplata şi cum nu e silă 

să plinim cu toţii sfânta Voastră Lege... 


Şi-ascultaţi-mi, Doamne, dulcile cuvinte 
pentru-al tuturora veac şi sănătate 

şi a tuturora binecuvântare, — 

căci fără de ele nime nu e-n stare 

să se mântuiască. Şi de la ruşine 

să ne scoateţi încă, şi cu bunătate 
V-aplecaţi urechea sfântă înspre toate 
ale noastre patimi şi dureri mezine. 


Şi-auziţi-mi dorul cel ceresc şi darul 

Duhului — Prea Sfântul — peste noi să vie: 


Prin învăţătura Voastră el ne-nvie 

şi prin ale Voastre Evanghelii harul 
Raiului ne-mbracă-n stări de mântuire... 
Dar le faceţi toate cum veţi şti — că cine 
ar putea de lume să ne aibă ştire 
dacă-am duce lipsă de al Vostru bine?! 


Şi să ne trimiteţi îngerii, tot gândul 

să ni-l îndrepteze şi de la ocară 

să ne ducă-n zarişti albe de lumină, 

căci prea slab ni-i pasul cel de lut şi tină 
şi ispititoare calea cea uşoară 

la al cărei capăt, sufletul prădându-l, 
ghearele gheenei ne pândesc întruna 
cum pândeşte doară la răscruci tâlharul. 


Îndurarea Voastră însă ne arată 

chiar şi-n ceasul cela de sfârşit paharul 
izbăvirii, Doamne, şi întreg amarul 

ce l-am strâns în suflet se preface-ndată 
în iertare decât mierea mai curată... 


Pentru îndurare, pentru izbăvire 

graiul meu alege dulcile cuvinte, 

nu băgaţi în seamă ne-nvăţata-mi minte 
dacă nu e-n stare multe să-nţeleagă... 
Cine înţelege bogăţia-ntreagă 

şi puterea Voastră cea de peste fire?! 
Căci în cer sunt toate, însă nime n-are 
(ca şi orbii care în urma noastră strigă 
milă pe la poduri şi ne cer pomană), 

ochi să-ntrezărească înstelată strană 

unde Prea Curata Maică-n neprihană 
şede şi, duioasă, între sfinţi ascultă 

cum se face cântec slava Voastră multă... 


Şi primiţi-mi, Doamne, dulcile cuvinte 
cum primit-aţi umbra florilor câmpiei 
despre cari ne-nvaţă (ca şi de-ai vădanei 
cei doi bani) toţi cei ce-n lungă pocăință 
plâng a lor purtare rea când, în fierbinte 
rugă regăsit-au buna lor credinţă. 


Scoateţi- Vă robii din ale robiei 

munci întunecate şi senină pace 

iară să coboare peste-ntreg norodul 
omenesc şi peste mări şi vânt şi munte — 
ca şi peste orice ierburi şi mărunte 
pietre şi nisipuri, ploi, zăpezi şi grindeni. 
Îndurarea Voastră, Doamne, să se-ndure 
de vieţuitoarea care prin pădure, 

apă şi oriunde cuib de-odihnă-şi face, 
iar împărăţia Voastră pretutindeni 

să-şi sporească-ntruna tot mai dulce rodul... 


Şi-ascultaţi-mi astăzi graiul gurii mele 
şi feriți pământul de-nvrăjbiri şi boală 
şi de-a urii negre straşnică greime, — 
căci de ale urii cazne nu e nime 
ocolit, cum nime nu-i fără greşală... 


Pentru ispăşirea cea fără de pată, 
ca un stâlp-naintea Voastră neclintită 

sta-voi zi şi noapte, Doamne,-ndurerată 
de durerea celor cărora prin vreme 

le e dat să fie pururi în ispită, — 

şi de teama celui care nu se teme 

de înalta de pe urmă judecată. 


De aceea fie ruga mea primită 
pentru-al tuturora trai şi sănătate, 
pentru-al tuturora rai şi bucurie, 
şi-ale fiecărui bune-nvăţăminte... 


Şi primiţi-mi, Doamne, dulcile cuvinte 
ca şi începutul Anului şi-al sfintei 

Luni şi-al Săptămânii sfinte şi al Zilei, — 
şi ne faceţi pururi buni părtaşi ai milei 
mari şi ai iertării dragi şi ai iubirii: 
Să-nflorim în mâna Voastră sinilie 
liniştiţi ca merii, plini ca trandafirii... 


(Gândirea, Anul XIX, nr. 3, 
martie 1940, pp. 158-162) 

Traian Chelariu: 


Marie a căilor 


Marie a căilor, 
Ceresc zăvoi, 
Revarsă-le văilor 
mănoase ploi, 


pe vânturi vină, 
albastră stea, 
pe iesle plină 
chipu-i să stea. 


Pe ieslea visului, 
în blondul pai, 
ne doarme inima 
săracă-n grai, 


ne doarme sufletul 
fraged, de lut, 

cu toate relele 

ce l-au umplut... 

Şi câtor raiuri 
nu le-ai meni, 
zvonită-ntindere 
de ne-ai veni... 


Pe umerii norului 
de vei veni, 

Tu mirul piciorului 
nu-l osteni, 


prin beznele dorului 
nostru e loc, 

Marie zăpadă, 
Marie foc, 


e loc pentru dragoste 
e loc pentru rău, 

e loc pentru nimbul 
şi umbletul Tău... 


(Junimea Literară, An 24, Nr. |, 
Cernăuţi 1935, p. 8) 


50 


Traian Chelariu: 


Cruce, veghe a drumului 


Cruce, veghe a drumului, 
ia-mă-n braţe să mă sui 
la fereastra somnului, 
la uşile Domnului, 
unde-n creasta norilor 
stă crăiasa florilor 
ruja-naltă-a zorilor, 
unde luna cu lumina 
luce singură-n grădina 
nopților şi-a stelelor 
ce-şi ajung doar ele lor 
îşi ajung şi nime nu-i 
să măsoare-n gândul lui 
începutul harului 

cerul cu hotarul lui 
împărţirea veacului 
zarea zodiacului. 


Fără ştirea nimănui 
ia-mă-n braţe să mă sui 


51 


la marginea crugului 
lângă floarea rugului 
prinsă-n straiul spinilor 
paznicii luminii lor. 


Ierni s-or împrimăvăra, 
verile s-or întomna, 
vânturile-or vântura, 
negurile-or roura, 
crânguri se vor scutura — 
crânguri ale vieților 
zilele drumeţilor. 


(Convorbiri Literare, Anul LXXIV, 
Nr. 3, Bucureşti 1941, p. 346) 

Andrei Ciurunga: 


Hristos a înviat! 


Hristos a înviat peste şantiere 
precum peste cărbuni învie para. 
De-aici va creşte marea înviere 

ce va cuprinde — mâine — toată ţara. 


Hristos a înviat peste lopeţi 

abia mişcând în mâini însângerate, 
a înviat ca în atâtea dăţi 

să ne sărute frunţile plecate. 


Hristos a înviat peste spinări 
încovoiate aprig sub povară — 
acest Hristos care-n atâtea ţări 

a fost bătut pe cruce-a doua oară. 


Hristos a înviat şi pentru noi 

sau poate numai pentru noi anume, 

să ne deschidă drumul înapoi 

spre câte-au fost — şi vor mai fi în lume. 


Hristos a înviat biruitor, 
cum biruind vor învia martirii, 
când peste zidul închisorii lor 

va creşte mâine muşchiul amintirii. 


Hristos a înviat peste şantiere 

să-şi dăruie mulțimii trupul — pâine, 
ŞI să vestească marea înviere 

ce va cuprinde toată ţara, mâine. 


(Ciurunga, Andrei, 


Poemele cumplitului canal, 


Craiova 1992, pp. 36, 37) 

Andrei Ciurunga: 


Rugăciune pentru osândiţii căzuţi 


Primeşte, Doamne, fumul rugăciunii 
ce se înalță, tremurând în grai 

şi urcă până sus, pe scara lunii, 

spre scaunul pe care ştim că stai. 


Îngenunchiaţi pe lanuri secerate, 
rugămu-ne, stăpâne de apoi, 

să-i vindeci cu azur şi bunătate 
pe duşii prea devreme dintre noi. 


Ei au plecat cu rănile deschise 
de sub înalte maluri ce se rup, 
cu visele din gând făcute trup, 
cu rănile din trup făcute vise. 


Şi până ieri i-am tot avut alături, 

au fost aici cu noi pe vagoneţi, 

au dat tribut aceloraşi lopeţi 

şi-au ars de friguri sub aceleaşi pături. 

La masa cu castroane uniforme 

au luat şi dânşii ciorbele la rând, 

dar prăbuşiţi sub cizme şi sub norme 
s-au desfăcut de lanţuri mai curând. 


Primeşte-i, Doamne, cum primeşti tămâia, 


şi dacă-i culci în raiul Tău cu flori, 
să pui, ca pe morminte, doi bujori 
pe-obrajii storşi şi galbeni ca lămâia. 


În ochii goi, plecaţi fără lumină, 
sădeşte câte-un pui de viorea. 
Ei pot stropi toată grădina Ta 
cu cât au plâns aici, pe rogojină. 


Şi gurilor care-au strigat în stradă 
că vin blesteme mari peste norod, 
mai caută-le, Doamne, prin livadă 
câte-un cireş întârziat sub rod. 


Flămânzi au lunecat spre cele sfinte 
şi de ruşine poate nu ţi-au spus, 
de-aceea Te rugăm să-i laşi, Părinte, 
să bea din Calea Laptelui de sus. 


Iar dacă n-ai cumva destulă pâine, 
în loc de mămăligă ai putea 

să le împarţi la masă luna Ta 

şi să zideşti o altă lună, mâine. 


Iar sfintelor căzute-n rugăciune, 
mame, surori, logodnice, soţii, 

poartă-le paşii către morţii vii 
să le găsească gropile comune. 


Şi dă-le tot alintul, toată mierea 
din fagurii nescriselor scripturi, 
izvoarele, pe frunte, din păduri, 
şi din adânc, în suflete, puterea. 


Îngenunchind în lanuri secerate 

sau la troițe scunde de trifoi, 

se roagă, Doamne, într-un glas cu noi, 
un neam întreg de frunţi însângerate. 


Sărută rana ţării cu senin 

şi miluieşte-i cu odihnă blândă 

pe cei ce-au dus a crucilor osândă 

şi dorm sub dâmburi fără cruci. Amin. 


(Ciurunga, Andrei, 


Poemele cumplitului canal, 
Craiova 1992, pp. 46-48) 

George Coşbuc: 


lisus la împăratul 


Pe-o stradă largă-n Nazaret 
Copiii se jucau grămadă 
Şi-ajunseră din foc la sfadă. 
O tânără femeie-ncet 
Venea spre ei pe stradă. 


Văzu că tocmai fiul ei 
Plângea şi se zbătea, şi toată 
Spre el zbiera-nglotita gloată. 
Iar ea a-ntrat să vadă ce-i 

Şi fiul să şi-l scoată. 


Porni cu el apoi pe drum 

Şi blândă i-a vorbit cuvinte: 
„Sunt răi, îi ştiu, şi fără minte, 
Ori tu eşti vinovat acum, 

Ori toată gloata minte”. 


Abia vorbind de multul plâns 
Răspunse rugător certatul: 

„M-au dus legat la împăratul 
Şi m-a durut că prea m-a strâns 
Cu lanţul lui soldatul. 


Dar nu e, mamă, vina mea. 

Ei se jucau aici de-a hoţii, 
După-un tâlhar fugeau cu toţii, 
Să-l ducă la-mpărat, să-şi ia 
Pedeapsa-n rând cu toţii. 


Acesta, mamă, mai ştrengar 
Fugi din joc, pe câmp, afară 

Şi toţi soldaţii-atunci strigară: 
„Pe cine-om duce-acum tâlhar, 
Să-l batem Jos, la scară?”. 


Le trebuia un hoţ mişel, 
Şi-atunci văzui că unul vine, 
S-opri şi arătă spre mine: 
„Să-l ducem p-ăsta mititel 
Şi 1ese jocul bine!”. 


Eu, mamă, nu eram în joc, 

Priveam aşa, ca ş-altă dată, 

Şi când mi-au zis „Ei, haid” la plată!”, 
Eu n-am vrut să mă mişc din loc 

Că n-am vrut să mă bată. 


Şi-atunci cu ghionturi m-au împins 
Să merg cu hoţii la-mpăratul 

Şi m-a legat de mâini soldatul, 

lar eu plângeam: de ce m-au prins, 

Să-şi prindă vinovatul!”. 


Aşa 1-a zis. Şi-l asculta 
Maria cu dureri ascunse, 
Dar ea tăcu şi nu răspunse, 
Ci-n suflet, în adânc ofta 
De-o jale ce-o pătrunse. 


Eu cred că presimţea de-atunci 
Că jocul lor o să mai vie: 
Hristos când fiul o să fie 

Va fi bătut şi pus la munci 

Şi dus la-mpărăţie. 


Şi-aceşti copii, când vor fi mari, 
La Hanna lor au să-l pârască, 
Iar EI va sta să-l răstienească 
De bunăvoie-ntre tâlhari, 

Ca scrisul să-mplinească. 


(Coşbuc, George, 
Opere complete, 
Cartea Românească 1905) 

George Coşbuc: 


Ziua-nvierii 


E soare-n cer şi cântec de clopote e-n sat, 
Biserica e plină de cei carie-au plecat 

Din zori şi de cu noapte, din dealuri şi cătune. 
Sunt Paștile: Văzduhul e parcă-o rugăciune 
Şi totu-i sărbătoare pe văi şi pe câmpii, 

Cu flori şi cu izvoare, cu glas de ciocârlii. 

EI, El dă zilei farmec şi farmec dimineţii, 

EI morţii dă repaos, dă dragoste vieţii! 


Dar colo, într-o casă, la margine de sat, 
Nevasta nu-şi găsise nici vreme de-mbrăcat, 
Nici loc măcar de-astâmpăr, în ceasul învierii, 
Cu faţa pustiită de viforul durerii 

Ea stă-n genunchi, de pază bolnavului culcat 
În leagăn. Capu-i veşted îi geme răzimat 
De-o dungă răbdătoare, cu mâinile sub dânsul. 
Ea, vesela de-a pururi, abia ştiu ce-i plânsul 
În zilele fetiei, şi-un gând o-nsenina 

De când e măritată: că Domnul îi va da 

O fată drăgălaşă, cu ochii de cicoare 

Ca tată-său, şi blândă şi veşnic zâmbitoare 


Ca mă-sa! Puişorul! Oh, bine ce va fi! 

Şi va zâmbi copila când mă-sa va zâmbi, 

Şi una o să-ndemne la râs pe ceealaltă. 

O vede mică-n leagăn, şi inima-i tresaltă 

Şi-i creşte fata, creşte, bujur şi ghiocel, 

Şi uite cum se-ncearcă să steie copăcel 

Şi bâlbâie, şi cade, dar râde şi se scoală. 

Ce veselă-i, când vine să şi pună capu-n poală 
La mamă-sa şi-ndrugă cuvinte de-ale ei. 

Şi creşte ca din apă, n-o vezi înaltă ce-i? 

Cât mă-sa e de-naltă, şi-ajunge la zăvor 

Şi singură-şi deschide, când iese-n foişor. 

O vede-n gând şi râde, şi tremură nevasta: 

O, Doamne, tu eşti mare, şi dulce-i viaţa asta! 


Dar a venit copila s-o-nveţe cum să plângă, 
Să-i frângă rostui vieţii şi sufletu-i să-i frângă 
Prin zbuciumul durerii; de două săptămâni 
Copila mamii n-are răsuflet în plămâni 

De multă izbitură şi nopţi făr-alinare. 
Degeaba-i mai descântă, că leac într-asta n-are, 
Şi slujbele-s degeaba, şi macu-n aşternut, 

Şi vinerile mă-sa degeaba le-a ţinut. 

Şi 1-a citit şi popa, dar nu i-a fost de samă 
Sub patru evanghelii a stat sărmana mamă 

În braţe cu odorul, sub sfântul patrahil, 

Şi tot nu prinde suflet sărmanul ei copil! 


E singură. Bărbatu-i e dus la liturghie. 

E prea păcat de moarte ca nimeni să nu fie 
Din casă la-nviere, şi s-ar fi dus şi ea, 

Dar azi se liniştise copila şi dormea, 

Cum stă aşa, pe leagăn, cu fruntea pe o dungă, 
O-nvinge oboseala şi fierberea-ndelungă, 
Pe-ncetlea-nchide ochii: e cald şi e frumos 
Şi-n geamuri bate cerul cu soare şi miros, 

Şi ea, de nedormire, e galbenă şi frântă, 

Şi-i linişte-n odaie, şi clopotele cântă... 


Ah, iată cum aleargă, de-a lungul unui plai, 
Copila mamii albă ca îngerii din rai 

Şi capul mic şi vesel pe spate şi-l aruncă, 

E linişte pe dealuri şi cântece pe luncă 

Şi fete-n haine-albastre ca cele de-mpărat 
Se joacă-n scânteierea văzduhului curat. 

Pe sus, năluci încinse cu fulgere încinse. 
Copila mamii-n zarea câmpiilor întinse 

Tot face semn să vină şi mamă-sa la ea. 

Şi mama pleacă grabnic şi parcă se ducea 
Pe sus, plutind pe aripi, şi nu putea s-ajungă 
O ţintă-aşa de-aproape şi-o cale-aşa de lungă! 


Dar uite-acum! Din vale, vin popi, cădelnițând, 
Şi-n capetele goale creştinii vin cântând: 
Sunt toţi bătrâni ca vremea, iar preoţii-nainte, 
Ei sunt bătrâni şi cântă, dar slabele cuvinte 
Abia răsar din gură şi-apoi pierdute mor 

Prin bărbi tremurătoare; iar cântecele lor 
Răsună ca din peşteri, fac vuiete-necate 

Ca plângerile toamnei prin frunzele uscate 

Şi mama-si face cruce, s-apropie un pas, 

Dar când zăreşte mortul, rămâne fără glas, 
Copila ei pierise şi-o vede că-i aproape: 


Ea sare buimăcită şi-apucă vrăjmăşeşte 

Copila, o ridică din leagăn, o priveşte 

În ochi: ei sunt de sticlă şi morţi, ca de pământ, 
O ţine sus, dar capul copilei cade frânt, 

O scutură puternic, ca-n suflet să-i pătrundă, 


Cum ţii de piept pe unul şi-l scuturi, să-ţi răspundă 


Şi-o strânge furtunatic, un urlet a gemut, 
Era durerea mamii, căci ei 1 s-a părut 
Că-aude roata morii şi roata stă deodată. 


Se uită lung în juru-i, se-ntoarce spăimântată, 
Cu ochii plini de vifor, cu sufletul pătruns 
De-un fulger: parcă vede, în casă-aici ascuns, 
Duşmanul ei, hainul, ce vine să-i sugrume 
Bărbatul şi copila, pe dragii ei din lume. 

„Să nu ne laşi, măicuţo!”, îi zice, de la piept, 
Copila ei cea moartă. „Nu, nu!”, răspunde biata, 
„Te apără măicuţa pe tine şi pe tata!”. 

Şi strânge-apoi copila la sufletul ei plâns, 

Că moartă să nu fie, murea de-atâta strâns, 

Şi iese cu ea-n braţe, spre sat apoi s-abate, 

Cu ochi aşa năprasnici, cu mâinile-ncleştate, 
Aleargă, ţine dramul bisericii şi-n drum 

Se dau creştinii-n lături, cruciți că văd acum 

Ce n-au văzut în viaţă: vă groaza şi păcatul, 

Dar ea aleargă-ntruna, să-şi apere bărbatul, 
Căci el acolo-i singur, şi dacă va sosi 
Duşmanul înainte, ea nu-l va mai găsi. 


Cucernici stau creştinii, în pace şi iubire, 
Smerit plecând genunchii şi limpedea privire, 

Iar clopotele cântă; deodată ei tresar: 

Ea vine, parcă-i vifor, de flăcări ochii-i par, 
Năvalnică s-azvârle să-şi facă drum cu sila. 
Şi spaima face vuiet şi jalnic ţipă mila 

Din tinda-ndesuită de-o lume de femei. 
S-abat în două laturi creştinii-n drumul ei, 
Năuci de fără-vestea urgiei care-i bate. 


Cu ochi aşa năprasnici, cu mâinile-ncleştate 
Pe piept, ca o nălucă visată de-un nebun, 
Desculţă, nedormită, şi hainele ei spun 

Că nu e semn a bine, că-i blestem şi pierzare, 
Pedeapsă peste dânşii, în ziua asta mare. 


Ea însăşi buimăcită, în jurul ei privea, 

Căci îşi pierduse capul și nu mai pricepea 
Cărările; în faţa bărbatului pierdută 

Privea în altă parte, el mut şi dânsa mută. 

Iar când el zise-n urmă „E moartă?”, ca din drum 
Un om grăbit, ea silnic răspunse: „D-apoi cum?. 
Se-ntoarse-apoi cu spaimă, izbită ca din mână; 
Ardea de-ntunecată privirea ei păgână 

Şi buzele jucară de-un tremur fioros: 

Văzuse cruci şi facle, şi chipul lui Christos. 

EI, azi, omoară moartea cu veşnica viaţă, 

E sfânt şi e puternic, şi stă aici, de faţă 

Cu mine şi cu tine, că toţi suntem ai lui: 

Iar dacă plângi, el tace; sub pază-i de te pui, 

EI tace: şi durerea când urlă şi te face 

Să rupi pământ cu dinţii de mult amar, el tace! 


Şi ea, lăsând copila din mână-a ridicat 

Cu vuiet pumnii-n aer: „Da, cât nu l-am rugat! 
Lui cântec şi tămâie, lui rugile şi plânsul, 

Lui preoţi şi biserici, şi toate pentru dânsul! 

Că zece bani de are un biet de pe cărări, 

În loc să-şi iee pâine, îi dă pe lumânări, 

Pe fumuri de tămâie; el toate ni le cere 

Şi-n schimb ne dă-ntunerec, şi foame, şi durere”. 


Muriseră creştinii în jur de-acest cuvânt, 

Iar preotul din mână scăpă paharul sfânt 

Şi sta cu ochii-n ceri şi galben ca paharul: 
Părea că s-aprinsese de trăsnete altarul. 

„Dar cine-l pune, oare, să fie Dumnezeu? 
Copilul lui e colo, şi-aici copilul meu: 

De-al lui îi pasă numai, de-al altora ce-i pasă? 
Lăsaţi-mă! E moartă, şi uite-l, nu mă lasă!”. 


Cu vuiet ea s-azvârle, dar zece mâini o ţin. 

Ea plânge, tot altarul de hohot este plin, 

Ea ţipă şi scrâşneşte şi bate din picioare, 

Dar alte zece palme pe gură-i pun zăvoare. 
Aşa-necată urlă, la Crist cătând mereu: 
„Copilul lui e colo, şi-aici copilul meu: 

De-al lui îl doare numai!”, şi iarăşi e curmată 
De mâinile-ngrozite, de multe mâini deodată, 
Şi mulţi se dau în lături şi mulţi se-ngrămădesc, 
Iar Crist rămâne singur, căci toţi, acum, privesc 
La zbuciumul durerii: de mulţi încercuită, 
Mâhniile slăbiei o fac mai zvârcolită, 

Şi-o clipă, mântuindu-şi vorbirea de sub mâini 
Ca fulger se întoarce spre-altar cu ochi păgâni 
Şi geme ca junghiată: „De-al altora nu-l doare: 

Pe-al lui să şi-l învie, pe-al meu să mi-l omoare!”. 


Au scos-o cu puterea. Pe drumu-ndelungat 

O duc acum pe braţe, căci n-a mai încetat 

Să țipe-n zvârcolire, lovind pe cei ce-o poartă. 
Bărbatul ei, în urmă, având copila moartă 

La piept, e dus cu gândul şi vine-ncet şi trist. 
E soare-n cer, puternic şi mândru ca un Crist, 
E linişte pe dealuri şi ca o rugă sfântă 

Trec şoapte prin văzduhuri, iar clopotele cântă. 
E ziua veseliei, cu glas de ciocârlii, 

Cu zâmbete şi jocuri, şi râsuri de copii, 

Căci azi învie Domnul, iar Domnul este mare 
Şi nimeni nu cunoaşte ascunsa lui cărare. 


(Tribuna poporului, 
Anul V, Nr. 61, 
31 maartie / 13 aprilie 1901) 

Aron Cotruş: 


Doamne sunt sătul de-a căuta 


Doamne, sunt sătul de-a căuta-n zadar necontenit... 
Doamne, nu mai pot să sufăr şi să lupt... 

în faţa ta, zdrobit, 

iată, îți întind toiagul rupt 

al drumului fără-nceput şi fără de sfârşit!... 


(Cotruş, Aron, 
Opere complete, 
Madrid 1978, p. 79) 

Aron Cotruş: 


Pâinea noastră 


pâinea noastră cea de toate zilele: 
puterea de-a-nfrunta 

soarta cea mai aspră şi mai grea, 
dă-ne-o nouă, dă-ne-o, Stăpâne, 
astăzi şi mâine... 

ŞI pururea... 


nu ni-e încă văzul scurt, nici mâna grea... 
avem încă de plugărit şi de gândit şi de zidit 
din nesfârşit în nesfârşit... 


pentru asprul mers ce ne rămâne 
pe dincolo de azi şi mâine, 
dă-ne vreri de oţel 

şi braţe la fel 

şi inimi la fel... 

şi paşi de fulger, Stăpâne!... 


(Cotruş, Aron, 
Opere complete, 
Madrid 1978, p. 191) 

Nichifor Crainic: 


Miserere, Domine 


O Crist, mi-aduc la tine obosit 
ŞI sângerat adânc de-atâtea rele 
Tremurătorul suflet părăsit 

În negurile deznădejdii mele 


În veci dorind şi-n veci nemulțumit, 
M-au amânat mereu tot mai departe 
Cărările pe unde m-au momit 
Ispitele iluziei deşarte. 


O dulce Crist, şi cum s-ar reflecta 
Un crin de-argint pe-a apei unduiere 
Apleacă luminoasă faţa ta 

Pe-a sufletului meu nemângâiere 


Şi naltă iar din tristul meu pustiu 
Speranţele şi-avânturile sfinte 

Cum se ridică-n cerul azuriu 

Un stol de porumbei de pe morminte. 


(Crainic, Nichifor, Șesuri natale, 
Craiova 1916, pp. 116, 117) 

Nichifor Crainic: 


Lumânările 


Cred, Doamne; ajută necredinţei mele! 
Evanghelia. 


Cum ard, par flori de flăcări, iar sfeşnicele par 
Pioase mâini ce-nalță buchete spre altar. 

Le tremură văpaia şi fâlfâie pe zid 

Ca nişte aripi care se-nchid şi se deschid. 


Ca nişte aripi care cu zbuciume se zbat 
Să deie zbor în larguri şi-avânt înflăcărat 
Credinței absorbite cu farmec de mister 
Pe-ntrezărite zarişti deschise către cer... 


Te caută, o Doamne, al arderilor zbor, 

Ard inimile noastre în flăcările lor, 

Şi-n stropii calzi de ceară ce picură pe jos 
Sunt lacrimile noastre pe-altarul tău prinos. 


Şi-s facle, Doamne, care se-ndoaie şi se frâng 
Ca sufletele care îngenunchiate plâng 

Şi-ţi cer încredințarea că se va revărsa 
Pe umilinţa noastră Dumnezeirea ta. 


Îndură-te, o Doamne, că tu eşti bun şi ştii 

Ce dureros e golul sub bolțile pustii, 

Când totu-i stins, iar stropii căzuţi din facle par 
Că-s lacrimi împietrite în van pe-al tău altar. 


(Crainic, Nichifor, 


Șesuri natale, 
Craiova 1916, pp. 118, 119) 

Maria Cunţan 


Ouă roşii 


Pământul se cutremurase, 
S-a-ntunecat în miezul zilei, 
Iar sus, pe Golgota, murise 
Isus împărţitorul milei. 
Apostoli şi mironosiţe 

Erau cutremuraţi de-un dor 
De-a mântui sfintele moaşte 
Şi-a le-ngropa în legea lor. 


Pilat nu le-a-mplinit rugarea. 
Cezarul poate se temea 

Că, luat de dânşii, trupul rece 
Cum prorocise — va-nvia. 
Maria Magdalena însă, 

Cea credincioasă lui lisus, 

A înroşit un coş de ouă 

Şi cinste lui Pilat le-a dus. 


Pilat uimit de-aşa minune, 
Uitându-şi gândurile grele, 

I-a zis Mariei-Magdalene 

Să ceară ceva pentru ele. 

S-a înroşit mironosiţa 

Şi-a îndrăznit să-l roage-ncet: 
„Dă-mi mie trupul de pe cruce 
Al lui lisus din Nazaret!”... 
Pilat s-a turburat o clipă, 

S-a hotărât apoi să-l deie, 

A luat din mâna ei ploconul... 
Ce, să se teamă de-o femeie? 
Mironosiţa-nvingătoare 

Cu doi apostoli mai străini 
Culcară-ntr-un mormânt de piatră 
Pe cel încununat cu spini. 


Şi-a străjuit apoi mormântul 
Şi piatra se pecetlui, 

Dar cel ce-a întrupat cuvântul 
A înviat a treia zi. 

Maria Cunţan: 


Crăciun 


Lăsaţi-mă la voi în casă, 
nevinovaţi şi dragi copii, 
lăsaţi-mă la voi în casă 
că-afară-i ger şi vijelu. 


Mai povestiţi-mi înc-odată 
de Moş Crăciun cel aşteptat, 
mai povestiţi-mi înc-odată, 
să cred că-a împrimăvărat! 


(Familia, Anul XXXVI, 

No. 51-52, 

24 decembrie / 6 ianuarie 1900, 
p. 602) 

George Drumur: 


Cerul în icoană 


Colindul zorilor la geamuri verzi 
a înflorit, în boarea gerului, 
aroma năzdrăvană-n care pierzi 
şi umbra ta şi urma cerului. 


lisus, un abur de lumină, plin, 

în ieslea de omăt, cu stele-n păr, 
veghează trecerea sub cer străin, 
ştiutul drum, cu magi, spre adevăr. 


Ciobani cu bâte prinse în pământ, 

cari poartă frica ielelor în sân, 

pe umeri au brăzdare mari de fân, 

cu gând să-l ducă Domnului ca legământ. 


Şi s-a umplut cu ape şi cu stânci 
tot geamul, încuind în zori de zi 
re-ntoarcerea minunii de atunci 

şi-a cerului ce-n sticlă se urzi. 

Păstorii au pornit la drum, 
iar umbra lor călătoreşte poate şi acum. 


(Streinul, Mircea, 


Poeți tineri bucovineni, 
Bucureşti 1938, p. 51) 

Victor Eftimiu 


lisus pe cruce 


Îl istoveau, pe vârful de colină 
Oţelul, lancea, spinii şi amarul; 

Pe brânci, soldaţii azvârleau cu zarul 
Şi-i împărțeau veşmintele-n ruină. 


Furtuna se opri. lar luna plină 

Albea în fund, urcând şi ea Calvarul. 
Pe faţa lui, mai albă decât varul 
Cădea uşor a razelor lumină. 


In ochii lui, o boltă înstelată 
Îşi răsfrângea seninul nesfârşit 
In clipa când, zvâcnind ca o săgeată, 


O stea se spulberă în infinit... 
O, steaua ce lucise altădată 
În calea celor Trei din Răsărit! 


(Luceafărul, Anul IX, 
nr. 9, | mai 1910) 

Mihai Eminescu: 


Rugăciune 


Rugămu-ne-ndurărilor 

Luceafărului mărilor : 

Din valul ce ne bântuie, 

Înalţă-ne, ne mântuie, 

Privirea adorată 

Asupră-ne coboară, 

O maică preacurată 

Şi pururea fecioară 
Marie! 


(Eminescu, Mihail, Poesii, 
Ediţia a opta, Ed. Socec, 
Bucureşti 1901, p. 247) 

Vasile Gherasim: 


Invie, suflete! 


Văzut-am într-o zi 

Cum soarele clipea de după o perdea de nor; 
Şi raza ce din ochii lui veni 

Era atât de blândă şi atâta dor 

Trezea 

În sufletul ce-l atingea! 


Din ziua ceea simt 

Că-n mine se petrece o minune: 

Îmi pare Nesfârşitul că-i prea strâmt, 
Neputincios cuvântul pentru-a spune 
Ce-n adâncimea minţii se scufundă; 
În oceanul bântuit doar ce-i o undă? 


Şi încolţesc în mine gânduri 

Ce parcă niciodată pân-acum nu le-am gândit, 
Simţiri nepotolite ce-n viaţa mea nu le-am simţit; 
Şi rătăcesc prin locuri unde pân-acuma n-am păşit. 
Străini îmi par cocorii, care vin în cârduri. 

E primăvară, 

Şi toate se-nnoiesc şi toate-nvie: 

Şi mugurii pe crengi şi iarba de sub glie... 

E primăvară. 

Prin lume trece Dumnezeu 

Şi toate se cutremură când cuvântează glasul său: 
„E primăvară! 

Să-nvie morţii, căci e primăvară!”. 


Invie, suflete al meu, că doar e primăvară! 


(Poporul, 1923, No. 44) 

Vasile Gherasim: 


Se naşte Dumnezeu 


Albastru-i cerul şi-ngheţat 

Şi stele strălucesc pe el ca nişte ochi de lup în noapte. 
E-atâta linişte în lume 

Că-mi vine-a crede că acum se naşte Dumnezeu. 

ŞI-i ger 

Şi stelele lucesc... 


O clipă zboară după alta: 

Tic, tac, tic, tac... 

Din veşnicie se desfac 

Şi iarăşi se scufundă-n veşnicie, 

De unde niciodată n-or să vie. 

Şi stele se desprind din goluri nesfârşite 
Şi cad în adâncimi nebănuite. 

„.. TIC, tac, tic, tac... 


Mi-aduc aminte: 

Sufletu-mi trăia când s-a născut Hristos; 
Era şi-atuncea noapte: eu stăteam 

Ca şi acuma şi priveam 

La cerul nesfârşit şi rece ca de gheaţă. 
Simţeam că-n adâncimea sufletului meu 
Străbate Dumnezeu. 


Şi s-a născut atunci Hristos. 

În lume-atâta linişte era 

Că se-auzea când vremea-şi număra 
Clpele: tic, tac 

Tic, tac... 


(Poporul, 1923, No. 33 


Revista Bucovinei, 
nr. 2/1943, p. 54) 

Vasile Gherasim: 


Vecernie 


Preludiu: 


Se pun troiene mari pe înserate, 
Iar cerul cu pământul una sunt — 
Auie clopote îndepărtate: 

E timpul de vecernie-n curând. 


Şi vântul a-ncetat să mai gonească 
În drumu-i fără ţintă, fără rost: 

Vrea parcă-o rugăciune să şoptească 
La-al zidului himeric adăpost... 


Eu către suflet: 

Şi tu, trudite suflet, cauţi pace 
Zadarnic pribegind prin spaţii goale, 
In tine însuţi cearcă-a te întoarce 


Şi vei afla tămăduiri de boale. 


E ceas de rugăciune — ia aminte! 
Iar Dumnezeu e-atât de blând şi mare... 

Simţind adânc, nu-ţi trebuie cuvinte 
Spre a găsi la dânsul ascultare. 


În veşnicia care te străbate 

Chiar suferința Golgothe-i nimic, 
Şi toate fericirile visate 

Ce sunt în sufletul unui pitic? 


Sufletul către mine: 


Dar clipa cea cu-adevărat trăită 
Nu-i mai presus de seaca veşnicie? 
Vecernia, azi, oricât e de cernită, 
Vesteşte doară sfânta Liturghie. 


Iubeşte-adânc viaţa nesfârşită, 
Psalmodiază imn de bucurie! 
Iară iubirea, din etern simțită, 
O rugăciune de-nălțare fie! 


(Junimea literară, nr. 1-6/1932, p. 70) 

Vasile Gherasim: 


Primăvară 


Iar înflorit-au pomii prin grădini, 
Roiesc din nou albinele sub soare. 
Şi-n taina nopţii o privighetoare 
A glăsuit prin tufele de-arini. 


Te simţi atât de-aproape de-orice floare 
Că-ţi vine să-mpleteşti cununi de spini, 
Pe frunte să le pui ca să-ţi alini 
Nestinsă-a creierului tău dogoare. 


Răsună-n cer şi pe pământ chemarea 
Spre-o nouă viaţă. Inimă, tresari 
Zvâcnind de-un val de sânge-nfierbântat? 


În lume Dumnezeu a înviat 
Să se arate sufletelor mari. 
Fii tare, dar, şi-aşteaptă-i înălţarea! 


(Junimea literară, 1928, No. 4-6) 

Octavian Goga: 


Colindă 


Moş Crăciun, Moş Crăciun! 
La casa de om sărac, 

S-a gătat făina-n sac 

Şi n-avem să-ţi dăm colac, 
Moş Crăciun! 


Moş Crăciun, Moş Crăciun! 
Pe toate răzoarele, 

Pe toate ogoarele 

Ne-am trudit picioarele, 
Moş Crăciun! 


Moş Crăciun, Moş Crăciun! 
Toate săptămânile 

Ne-am ostenit mâinile 
Şi-am adunat grânele, 

Moş Crăciun! 


Moş Crăciun, Moş Crăciun! 
Slujim slujba satului, 
Țarina bogatului, 

Pajura-mpăratului, 
Moş Crăciun! 


Moş Crăciun, Moş Crăciun! 
Pe toate cărările, 

Îţi cântăm cântările, 

Ardem lumânările, 

Moş Crăciun! 


Moş Crăciun, Moş Crăciun! 
Du de veste cerului 

Patima zilerului 

În puterea gerului, 

Moş Crăciun! 


(Țara noastră, Anul |, 
Nr. 52, 23 decembrie 1907, 
pp. 844, 845) 

Octavian Goga: 


Rugăciune 


Rătăcitor, cu ochii tulburi, 

Cu trupul istovit de cale, 

Eu cad neputincios, stăpâne, 
În faţa strălucirii tale. 

În drum mi se desfac prăpăstii 
Şi-n negură se-mbracă zarea, 
Eu în genunchi spre tine caut: 
Stăpâne-orânduie-mi cărarea! 


În pieptul zbuciumat de doruri 
Eu simt ispitele cum sapă, 
Cum vor să-mi tulbure izvorul 
Din care sufletul s-adapă. 

Din valul lumii lor mă smulge 
Şi cu povaţa ta-nţeleaptă 

În veci spre cei rămaşi în urmă, 
Stăpâne, văzul meu îndreaptă. 


Dezleagă minţii mele taina 

Şi legea farmecelor firii, 
Sădeşte-n braţul meu, stăpâne, 
Tăria urii şi-a iubirii. 

Dă-mi cântecul şi dă-mi lumina 
Şi zvonul firii-ndrăgostite, 

Dă-i raza soarelui de vară 
Pleoapei mele ostenite. 


Alungă patimile mele, 

Pe veci strigarea lor o frânge 

Şi de durerea altor inimi 
Învaţă-mă, stăpâne,-a plânge. 
Nu rostul meu, de-a pururi pradă 
Ursitei maştere şi rele, 

Ci jalea unei lumi, părinte, 

Să plângă-n lacrimile mele. 


Dă-mi tot amarul, toată truda 
Atâtor patimi fără leacuri, 
Dă-mi viforul în care urlă 

Şi gem robiile de veacuri. 
Demult plâng umiliţii-n umbră 
Cu umeri gârbovi de povară... 
Durerea lor înfricoşată 

În inimă tu mi-o coboară. 


În suflet seamănă-mi furtună, 
Să-l simt în matca-i cum se zbate, 
Cum tot amarul se revarsă 

Pe strunele înfiorate; 

Şi cum sub bolta lui aprinsă, 

În smalţ de fulgere albastre, 
Închiagă-şi glasul de aramă: 
Cântarea pătimirii noastre. 


(Goga, Octavian, Poezii, 
Bucureşti 1907, pp. 5-7) 

Alexandru Gregorian: 


Rugă 


Coboară-n larg solstițiul fumuriu 

Pe funii lungi de funigei, de vânt, 
Opreşte-o clipă echinocțiul frânt 

Că truda-i grea şi veacul mult prea lung 


Şi-n rada serii, lâng-aceşti pescari 
Calici poftim, Doamne, la cină: 
Să bem din mustul de lumină 

Al viilor lucrate peste ani. 


Sunt stelele aproape de pământ 
In pomul anotimpului bogat. 
Eu le adun — umilul Tău argat — 


Şi Ţi le pun în poală, rodii mari. 


O, primeşte-le şi ospătează-Te 

Cu ele şi bine mă cuvântă 
Şi-n har şi armonie mă-nveşmântă: 
Rob să-Ţi fiu bun şi slava Ta s-o cânt. 
Veneţia 


(Gregorian, Alexandru, 
Poeme pentru fraţii mei, 
Miinchen 1953, pp. 5, 6) 

Alexandru Gregorian: 


Poemul ultim 


În cel din urmă vers ar vrea s-adune 
Albastrele vecernii şi cu ele 
Transfigurat poetul, pe sub stele, 
Făptura Ta lumească să-ncunune. 


Doamne, poemul ultim fă să fie 

Nici cânt rebel, nici vis, nici tânguire, 
Ci largă-mbrăţişare, jinduire 

De-o pretutindenească omenie. 


În fiecare om să am un frate 

Cu chipul Tău sfințit, cu gândul geamăn: 
Să ar cu fiecare şi să seamăn 

Întinderi de lumini nemăsurate. 


Tăcerile dospesc în ele moartea 

Ca o rugină, ca mustul de otravă. 
Lumina lor gălbuie e bolnavă. 
Tristeţea şi ea e veştedă ca moartea. 

Când chem în vers măsurile tăcerii 
Din cumpenele vremii să se-ncline 
De dincolo de rău, de peste bine, 
Mă sting fără nădejdea învierii. 


Aşa, stingher pe-aceste curcubeie, 

Nu vreau să mai doinesc peste azururi, 
Ci miruit cu dragostea de-a pururi 
Iubind să scriu o nouă melopee. 


Mă vreau în mii de vuiete sporit, 

Iar cântul meu să urce până unde 
Tumulturi noi de viaţă, spumegânde, 
Ating Zenitul proaspăt însorit. 


Eu vreau să joc, să chiui, să vorbesc 
Şi ca-n misterul sacru-al germinării 
Din bobul unui gând să izbucnesc 
În rod înalt pe necuprinsul zării. 


Munchen 


(Gregorian, Alexandru, 
Poeme pentru fraţii mei, 
Miinchen 1953, pp. 69, 70) 

George Gregorian: 


Fecioarele Ebree 


Golgota-şi urcă-n noapte pustia catedrală. 
lisus, pe trista culme, cu cerul a rămas; 
Cu moliciunea unei tulpini înfiptă-n vas, 
Din gâtu-atins de lună îi cade faţa pală. 


Departe scânteiază oraşu-ncins de ziduri. 
Ard torţe pretutindeni; ospeţe largi se-ntind. 
Bătrâni, femei şi tineri, cât mesele-i cuprind 
Adulmecă mireasma ce fumegă din bliduri. 


Şi fălcile dau goană şi muzicile cântă. 

„Să bem pentru-mpăratul eternei înălțimi!”, 

Şi buzele aprinse, lucite de grăsimi, 

Din cupe-adânci în spasmuri de hohote se-avântă... 


Şi toţi, din fiu, în tată, de-a valma prind să spue: 

— Eu l-alungai cu pietre! Eu numai l-am ciupit... 

— Ba eu i-am rupt veşmântul! — Eu rana i-am lărgit! 

— Oţet i-am dat! — Eu spinii ! — Eu l-am bătut în cuie! 

Doar albele fecioare din pleoape trist adie 
Şi-n timp ce creşte larma ies palide în prag... 
Suspină lung, cu ochii spre dealul dus şi vag 
Pe care crucea-n lună imaginea-şi subţie. 


Şi ca o răzbunare ce şi-azi răzbună crima, 

În sânii calzi şi fragezi ce neamu-l fecundau, 
Adânc înfiorate, fecioarele sorbeau 
Paloarea-n care luna învăluia victima. 


(Universul literar, 
Anul XLIII, No. 17, 
24 aprilie 1927, p. 264) 

Radu Gyr: 


În Nazaret 


În Nazaret e-o primăvară dulce 
şi zburdă-n ea copilul de dulgher. 
Şi prag se-neacă-n aur şi ungher 
oriunde el surâde sau se duce. 


Atinge-un lemn şi stropi de juvaier 
Țâşnesc din ciotul pus să se usuce. 
Aleargă-n drum şi uliţa străluce 

ca, noaptea, drumul-robilor pe cer. 


Se joacă-n praf şi colbul ca o iască 
musteşte flori sub tălpile Lui mici. 
A râs: scaieţii-ncep să gângurească 


şi pietrele prind viers de rândunici. 
Un pas: şi pomii-n haină îngerească 


merg după El cu paşi de ucenici. 


(Gyr, Radu, Anotimpul umbrelor, 
Ed. Vremea, Bucureşti 1993, p. 67) 

Radu Gyr: 


Pom de Crăciun 


Cu îngerii ce se-ndurau să vină, 

veneau smochine din Ierusalim, 

iar noi pândeam, prosteşte şi sublim, 
pe moş-Crăciun la geamuri de hermină. 


Şi când plângea în cer un heruvim, 
cădeau în brad mari lacrimi de lumină, 
creştea din fiecare-o mandarină 

şi ne dădea azur să mirosim. 


Ce gravi stau astăzi numai pe morminte 
serafi de piatră, orbi şi fără grai. 
In sănii nu mai vin ca mai-nainte 


nici moş-Crăciun, nici sfântul Neculai, 
iar noi am pus prin cetini oseminte 


şi-am oblonit fereastra către rai. 


(Gyr, Radu, Anotimpul umbrelor, 
Ed. Vremea, Bucureşti 1993, p. 99) 

Radu Gyr: 


Colind 


A venit şi-aici Crăciunul 
Să ne mângâie surghiunul, 
Cade albă nea 

Peste viaţa mea 

Care-aici se stinge, 

Cade altă nea 

Peste viaţa mea, 

Peste suflet ninge. 


Tremură albastre stele 
Peste dorurile mele, 
Dumnezeu de sus 

În inimi ne-a pus 
Pâlpâiri de stele, 
Dumnezeu de sus 

În inimi ne-a pus 
Numai lacrimi grele. 


Peste fericiri apuse 
Varsă-ţi mila ta, Isuse, 


Cei din închisori 
Te aşteaptă-n zori, 
Pieptul lor suspină, 
Cei din închisori 
Te aşteaptă-n zori 
Să le-aduci lumină. 


Maica Domnului curată, 
Ad-o veste minunată 
Zâmbetul tău drag 

ÎI înfloreşte-n prag 

Ca o zi cu soare, 
Zâmbetul tău drag, 

Îl aşteaptă-n prag 

Cei din Închisoare... 


(Căminul, Anul II, nr. 6, 
Sao Paulo 1952, p. 1) 

Ion Hămbăşian 


La denii 


A-nserat şi trage de vecernii... 

Pe drum bătrânii, cu chip de mucenici, 
Coboară-ncet la denii, 

Tăcuţi la vorbă, duc ca ucenici 


Prinosul de smerenii. 

S-aşază-n jilţ, ascultă la cazanii... 
În sanctuar mijeşte o lumină. 

Se scoală; cad făcând matanii 


Cu ochii la altar, îi văd cum se închină. 
Din stânga-n strana învechită 

Bătrân diac din vremile trecute 
Întoarce-n glas cu vocea-i răguşită; 


Sfinţi de pe iconostas stau pioşi s-asculte. 

În mohorâte odăjdii preotul cuvântă: 

„La Domnul să-se-ntoarcă toţi care vor iertare, 
în el găsiți odihna, priveliştea e sfântă... 


Aprindeţi dar candela, în suflet fiecare!”. 

Un moş îşi şterge plânsul... 

Pe chipul lui, uscat şi galben cum e ceara, 
Pluteşte în miresme 

Fumul de tămâie, al arderii de seara. 


Norodul prinde a se duce... 
Mai sunt doar două ectenii; 
Îmi fac o sfântă cruce 
Şi plec şi eu din denii. 


(Luceafărul cultural-social, 
Anul V, No. 3-4, aprilie 1938) 

Vintilă Horia: 


Inchinare 


Prin târguri, Doamne, sufletul mi-alunec 
Şi printre oameni în zadar Te caut. 

Mi-e glasul rupt şi răguşit: un flaut 

Cu sunetul răpus de prea mult cântec. 


Te-aştept în dimineţi întunecate, 

Prin zgomotul răscrucilor umblate 
Şi-am obosit de când Te caut Doamne, 
Prin zvon de ierni şi prin uscate toamne. 


Nu vezi? Sunt singur şi prea greu mi-e scrisul 
De-a nu Te fi-ntâlnit pe nici o cale. 

Dă-mi semn să-nchin Minunăţiei Tale 
Condeiul greu, poemele şi visul. 


Fă-mi glasul drept şi coardele sonore, 
Cuprinde-mi fruntea-n mâini de aurore 
Şi lasă-mă pe albul unei pagini 

Să mă culeg sfios dintre paragini. 


(Horia, Vintilă, Cartea omului singur, 
Bucureşti 1941, pp. 29, 30) 

Vintilă Horia: 


Nu vreau vedenia Ta 


Pe care drum nu 'Te-am adulmecat 
Ca fiara care-şi caută stăpânul? 


Pe câmpul ud pe care putrezeşte fânul 


Şi prin amurgul roşu şi-nsetat, 
Pe care drum nu Te-am adulmecat? 


Şi urma Ți-am ghicit-o pe poteci 
Şi glasu-n seară Ți l-am ascultat, 
Stăpâne, libertatea mea-i păcat 


De-asupra ei de nu vrei să te-apleci. 
... Şi urma i-am ghicit-o pe poteci. 


Nu vreau vedenia Ta în ceasul sur 
În care umbrele înşeală muritorii, 
Când vinul amurgeşte în podgorii 
Şi când trecutul zgârie primprejur, 
Nu vreau vedenia Ta în ceasul sur. 


Te chem aşa cum eşti, nemărginire, 
Incinsă ritmic într-o strofă dură, 

Aproape, mai aproape, ca o gură 
De fată mare stinsă de iubire. 
Te chem aşa cum eşti: Nemărginire... 


(Horia, Vintilă, 


Cartea omului singur, 
Bucureşti 1941, pp. 31, 32) 

Vintilă Horia: 


Psalm medieval 


Din razele goale ce flutură-n geam, 

Albind printre gratii arcatele bolți, 

Dă-mi chipul Tău Doamne şi pune-l balsam 
Pe pieptul meu palid zdrobit între colți. 


Din cuiele aspre vreau sângele ud 
Să-l văd pe podele cum picură cald 
Şi-n beznă cum cade ritmat să-l aud 
Ca timpul în ceasul din turnul înalt. 


Adâncul din mine ce picură-ntruna 

Adună-l în cupa iertărilor Tale, 

Ca ultimul țipăt, când tremură luna, 
În rai să rodească belşug de petale. 


(Horia, Vintilă, 


Cartea omului singur, 
Bucureşti 1941, p. 33) 

Leontin Iliescu: 


jp2 


„Pace vouă 


O, Crist, şi noi ca tine pătimim!... 
Creştinii tăi se prăpădesc prin castre 
Iar lumea ta e-o lume de dezastre 
Căci am uitat de mult să ne iubim. 


Iubindu-ne pe tine te-am iubi 

Şi-n suflete ar fi de-a pururi soare... 
Pământ şi cer ar fi o sărbătoare 

De imnuri ce pe tine te-ar slăvi. 


Ce zâmbitor a vieţii primăvară 
Ne-ar dezmierda în zilele-nvierii, 
lar zâmbetul de flori al primăverii 
Ne ar legăna ca visul de vioară! 


O, Tatăl nostru, care eşti în cer 

Şi pe pământ, ascultă-ne rugarea 
Şi peste noi revarsă-ţi îndurarea, 
Tu, ce-ai sfinţit al dragostei mister! 

Cobori la noi ca lacrimă de rouă 

În necuprinsul slavei tale haos 

Şi dă-ne iarăşi setea de repaos, 
Şi-aprinde visul tău de „Pace-Vouă!”, 


Să piară toate duhurile rele, 

Să moară Cain care ne ţine încă 
În iadul urii, ura lui adâncă, 

Şi ne-ncovoaie sub gândiri rebele! 


Şi iartă, Doamne, iartă-i de păcate 

Pe cei ce mor eroic prin străini; 

Ei mor zâmbind spre cer, cu ochi senini 
Visând o lume nouă, de dreptate! 


În sufletele mândre de eroi 

O singură nădejde le rămâne: 
Că învierea zilelor de mâine 
Va înfrăţi pe cei de după noi... 


Şi-atuncea se va face voia ta, 
Şi vor gusta sublimele ei roade. 
De rele bântuitele noroade 

Şi slava ta vor binecuvânta. 


(Universul literar, 
Anul XXI, No. 12, 
Duminică 22 martie 1915) 

Leontin Iliescu: 


„Veniţi, de luaţi lumină!” 


Se sfarmă astăzi idolii de piatră 
Ce-ncremeniră-n noi smeritul gând, 
Iar lumea-şi făureşte sângerând 

Pe alte temelii o noua vatră. 


Şi tot ca-n alte vremi de nenoroc 
Când Sybaris se stinse în orgie 

Şi azi un Sfinx în cartea vieţii scrie 
O satiră de sânge şi de foc. 


Şi astăzi visători într-aripaţi 

Se sting zâmbind pe Crucea umilirii 
Ca să sfinţească vrăjite Iubirii 

Şi să pricepem noi că suntem frați... 


Sunt patimi fără vină, stropi de rouă, 
Cununi de spini pe fruntea lui Isus, 
E zodia Acelui ce-a adus 
Pământului cuvânt de „Pace vouă”. 


Dar unde ești, vestire de iubire, 
Semănător de visuri şi lumini, 
Să tălmăceşti a veacului ruini 

Dezbrobodind o lume de-amăgire? 


Am răscoli pământul plin de vină 

Şi l-am ierta pe Cain de păcat, 
Noroadele-ar simţi că le-ai iertat 

Şi că le chemi: Veniţi, de luaţi lumină! 


(Universul literar, 
Anul XL, No. 17, 
27 aprilie 1924) 

Costache Ioanid: 


Tatăl 


De n-ai avut un fiu vreodată 
legat în lanţul cel mai greu; 

de nu ţi-a fost o clipă dată 

un osândit să-ți strige: Tată! 
nu ştii ce-nseamnă Dumnezeu. 


De n-ai avut un fiu în viaţă 
crescut în veşnic jubileu; 

de n-a fost dat să-ţi moară-n faţă, 
să simţi că inima-ţi îngheaţă — 
nu poţi pricepe ce sunt Eu. 


De n-ai avut în bezne-afunde 
un fiu zdrobit ca Fiul Meu, 

tu nu poţi, omule, pătrunde 

ca să-nţelegi ce foc ascunde 
cuvântu-acesta: DUMNEZEU! 


Dar dac-Odrasla Mea cea dragă 
S-a dat sub ochii Mei pe-altar, 

O, cât aş vrea ca lumea-ntreagă, 
în faţa crucii să-nţeleagă 
că EU sunt DRAGOSTE şi HAR! 


(Ioanid, Costache, Taine, 
Bucureşti 1994, p. 16) 

Costache Ioanid: 


Fecioara 


Aducând pe umeri vasul plin, 
cobora fecioara pe cărare. 
Mângâind în treacăt flori de crin, 
asculta un murmur de izvoare. 


Se uita cum zboară porumbei, 
cum se-aruncă-n slavă ciocârlia. 
Şi simţea arzând în pieptul ei 
dorul întâlnirii cu Mesia. 


O, de-ar fi o scară către cer, 

o cărare printre nori, departe! 
S-ar sui ş-ar sta într-un ungher 
să privească viaţa fără moarte... 


S-ar sui!... Dar totuşi, pe pământ, 
sunt atâtea răni, sunt legăminte, 
sunt bătrânii ei cu suflet frânt... 


sunt doi ochi... ce-i stăruiesc în minte. 

Iosif... Iosif... arc de curcubeu 
peste cerul viselor curate! 
Iosif... Iosif... îi şopteau mereu 
crengile de vânturi legănate 


Şi fecioara cobora încet. 

Iar în văi, unde sfârşea livada, 
se zărea, în vechiul Nazaret, 
o căsuţă albă ca zăpada... 


În căsuţa dintre meri răzleţi, 
lângă patul cu pânzeturi ninse, 
între suluri sfinte de profeţi, 
sub lumina candelei aprinse, 


cu evlavia pătrunsă de străbuni, 
în genunchi plecându-se, fecioara 
înălța duioase rugăciuni 

ce umpleau de-nfiorări cămara. 


Dar deodată... iat-o fără glas... 
Ce oştean alături i se-arată? 
Uşa doar e cu zăvorul tras 

şi fereastra, bine ferecată. 


Cu o faţă cum în lume nu-i, 

un străin în zale o priveşte. 

Ce luceferi sunt în ochii lui! 

Ce izvoare-n glas când îi vorbeşte! 

„Pace ţie, cea primită-n har! 
Domnul e cu tine-n veşnicie! 
Binecuvântată eşti tu dar 
şi aleasă-ntre femei, Marie!”. 
Tulburată ea privea acum, 
neştiind ce trebuie să creadă. 
Nu putea-nţelege nicidecum... 
Ce virtuţi îi stau în cer dovadă? 
„Nu te teme!” îngerul vorbi. 
„Dumnezeu te-a îndrăgit nespus. 
Iată... un copil vei odrăsli 

şi-l vei pune numele Isus!... 


Singur EI născut din Dumnezeu, 
înainte de-a fi cer şi soare, 

va primi şi va păstra mereu 
tronul lui David peste popoare!”. 
Cum? Pe ea? O floare-ntr-un ungher... 
Chiar pe ea Cel Veşnic o alege? 

Ea să nască-un fiu venit din cer? 

Ea să legene Eternul Rege? 


Ce-ndurări! Ce glorios cuvânt! 

Însă... vai!... lui Iosif... cum să-i spună? 
Nu va fi pe lume nici un sfânt 

să nu vadă-n spusa ei minciună. 


„Cum să-i pot vorbi, cu ce-nţeles, 
că nu-i sunt nicicum necredincioasă? 

Cum să-i spun că Tatăl m-a ales 
ca să fiu Măririlor mireasă? 


Ce logodnic, cât ar fi de bun, 

ar putea s-alunge îndoiala? 

Floarea când rodeşte, cum să-i spun 
că-şi păstrează în ascuns petala?”. 


Vai... ce slavă... care-apasă greu! 

Ce cunună... de dureri tăcute! 

Ea va naşte-un Prunc din Dumnezeu, 
dar cu preţul dragostei pierdute. 


Lung privi afară lăcrimând. 

Mai uşor ar fi primit să moară. 

„„Cum se va-ntâmpla?”, şopti ea blând, 
„Căci sunt singură şi sunt fecioară?”. 


„Duhul Sfânt asupră-ţi va veni 
ca lumina flăcării din sfeşnic. 
De-aceea Fiul tău va fi 

Fiul Dumnezeului cel veşnic!”. 


„O, stăpâne, iată roaba ta. 
Facă-mi-se cele spuse!. 
Şi plecă îndată de la ea 
îngerul, aşa cum apăruse. 


Plângi, Marie. Candela s-a stins. 
Cad la geam petale în tăcere. 

Slava ce se dă din Necuprins 
nu-i lipsită-n lume de durere. 


Mulţi de-acum prin secoli te-or huli, 
împietriţi ca-n zilele lui Noe; 

pe când alţii, făr-a te iubi, 

te vor face idol, fără voie. 


Însă... crinii albi ce i-ai iubit, 
gingaşele jocuri de izvoare, 
munţii cei priveai în nesfârşit 
peste ţărmuri de albastră mare, 


zorii cei părtaşi la suferinţi, 
stelele în goană pe orbită. 
îngerii şi cetele de sfinţi, 

toate-n veci ţi-or spune: Fericită! 

Fericiţi cei care-n lume plâng 
şi primesc pentru Isus ocară! 
În eternul fericirii crâng, 

vor trăi eterna primăvară! 


(Ioanid, Costache, Taine, 
Bucureşti 1994, pp. 22-26) 

Costache Ioanid: 


ȘI a fost Isus copil... 


Şi a fost Isus copil... 

Fără leagăn, fără slavă. 

Şi-n fiinţa Lui firavă 

au pătruns fiori de ger. 

Şi a fost Isus copil, 

ca să aibă toţi copiii 
Tată-n cer. 


Şi a fost Isus sărac. 

Se uitau cu milă bacii 

cum l-ardeau pe faţă macii. 

Cel mai trist dintre copil. 

Şi a fost Isus sărac, 

ca să aibă toţi săracii 
bogății. 

Şi a fost Isus flămând. 

Şi plângea din albul pânzii 

cum plâng mieii-n zori, plăpânzii, 

cu-a lor ochi înrouraţi. 

Şi a fost Isus flămând, 
ca să fie toţi flămânzii 
săturaţi. 


Şi a fost Isus un miel... 

ce-l pândeau pe-afară leii 

— şi din culmile Iudeii 

şi-n pustiul arzător —. 

Şi a fost Isus un miel, 

ca să aibă-n el toţi mieii 
un Păstor. 


Şi a fost un rob Isus... 

sus, slujind împărăţia, 

Jos, lui Iosif şi Maria. 
Lumii-ntregi S-a dat răpus. 
Şi-a fost fiu şi rob supus 
ca s-avem şi noi robia 
şi-nfierea lui Isus... 


(Ioanid, Costache, Taine, 
Bucureşti 1994, pp. 31, 32) 

Costache Ioanid: 


Cele şapte bătălii de pe Golgota 


Să cânte strunele-ncordate! 
Fanfarele să sune greu! 
Din piepturile-nflăcărate 

a fiilor lui Dumnezeu 


să crească imnuri ne-ntrerupte, 
o slavă fără de hotar 

a celor şapte grele lupte 

ce-au frânt Infernul pe Calvar! 


1. LANȚURILE 


Era o zi scăldată-n soare. 

Pe deal, prin pietre şi butuci, 
între ostaşi cu coif şi zale, 
treceau trei oameni sub trei cruci. 


Trei osândiţi, spre trei morminte. 
Dar fiecare c-un destin. 

Şi sângele curgea fierbinte, 
cel omenesc şi cel divin. 


În urma lor venea norodul. 
Şi colbul se urca în vânt. 

Dar într-o vale, voievodul 
ce cotropise-acest pământ, 


Satan, cu ţipete stridente, 
chema oştirile din larg, 

din cele şase continente, 

din norii ce-n furtuni se sparg! 


Veneau toți demonii grămadă. 
Urlau şi clănțăneau din dinţi. 
De-ar fi putut un om să-i vadă, 
pe loc şi-ar fi ieşit din minţi. 


Şi-acolo într-o vale-adâncă, 
într-o spărtură de vulcan, 

se înălță pe-un colț de stâncă 
temutul comandant Satan. 


„Destul!”, urlă de sus năprasnic. 
„Mişei! Făpturi de rând! Fricoşi! 
Un om... vă pare-atât de groaznic? 
Doar nu-s o mie de Cristoşi! 


Întind a beznelor aripă 

şi-n numele ce-l port ordon: 
Porniţi năvalnic! Şi-ntr-o clipă, 
din locul morţii, fără zvon, 

aduceţi lanţurile toate 

ce-i leagă în Şeol pe sfinţi, 
poveri de-nfrângeri şi păcate, 
cătuşe de nesăbuiţi. 


Şi-apoi în zbor, cu mine-n frunte, 
deasupra crucii lui Isus, 

din toate vom clădi un munte 

sub care va cădea răpus!”. 


În vremea asta în tăcere, 

sub bice de ostaşi semeţi, 
Isus urca din răsputere, 

sub cruce, prin ciulini răzleţi. 


Îl urmăreau cei mulţi cu freamăt, 
văzându-L tot mai copleşit. 
Apoi... deodată... făr-un geamăt, 
Isus cel sfânt... S-a prăbuşit. 


Porni un vaier în mulțime. 
Isus... Isus... era înfrânt... 
Chiar îngerii din înălţime 
priveau cu spaimă spre pământ. 


Dar iată, muntele de lanţuri, 
ciudatul munte nevăzut, 
acum... s-a prăbuşit prin şanţuri 
şi-n pulbere s-a prefăcut!... 

Satan, parcă simțind că piere, 
la gură ghearele şi-a dus. 
Căci nu ştiuse ce putere 

era în jertfa lui Isus!... 


„Vai, unde-s lanţurile, unde?”, 
strigă, venind de jos, un sol. 
„Stăpâne, ce-ai făcut? Răspunde! 
Sunt liberi morţii din Şeol!” 


„Mărire!”, cântă-n slavă bolta! 
Vrăjmaşul geme sub călcâi)... 
Fu prima luptă pe Golgota 

şi biruinţa cea dintâi. 


II. ÎN ASCUNS 


Între sclipiri de-oţel severe, 
urca Isus, cu umeri grei, 
privind mâhnit cu ce durere 
îl tânguiau bărbaţi, femei. 


„O, fiicelor, de ce vă strângeţi 
plângând de mila Celui Drept? 
Mai bine pentru voi să plângeţi 
şi pentru pruncii de la piept. 


Căci dacă azi copacul verde 


e frânt sub fierul ne-ndurat, 
cu cât mai hotărât va pierde 


123 


osânda grea pe cel uscat?”. 


Dar vorbele pe vânt zburară. 
Şi lacrimile iar s-au strâns. 
Trudiţii paşi din nou urcară 
între batjocură şi plâns. 


Pilat, Irod, Ierusalimul, 
soborul sfintei cârmuiri, 

vai, nimeni nu vedea sublimul 
dumnezeieştii dăruiri. 


Cei mari erau orbiţi de-ambiţii,; 
cei mici de Lege-mpovăraţi. 
Un impostor vedeau slăviţii; 

o victimă, cei întristaţi. 


Isus putea să strige: „Eli, 
arată-Mă din nepătruns!” 
Şi-n locul „omului durerii”, 
în locul Mielului străpuns, 


cei din sobor şi cei din gloată, 
privind acelaşi trist tablou, 

ar fi văzut în El deodată 

pe cel mai-nalt, mai sfânt erou! 


Dar nu. Isus purta o haină 
de victimă şi impostor. 

Ce om ar fi păstrat în taină 
atâta slavă şi-atât dor? 

Era a doua bătălie. 
Isus, nemuritoarea Stea, 
trecea în sfânta-l măreție 


ce nimeni, nimeni n-o vedea. 


III. DEZBRĂCAREA 


Pe culme se citi sentința. 
Isus, desăvârşitul Miel, 
primea în pace suferința. 
Şi un ostaş, venind spre EI, 


I-a zis: „Dezbracă-Te şi-aruncă 


Şi-a tresărit uşor Isus. 
„Dezbracă-Te!” 


Ți-au pus o mantie pe umăr. 
Şi toţi învăţător Îţi zic. 
Aruncă mantia-n ţărână. 

Ca să fii totul, fii nimic! 


Eşti luptător şi Ţi se cere 
să-Ţi fie mijlocul încins. 

Tu scoate-Ți brâul în tăcere 
ŞI, ca să-nvingi, să fii învins! 


Eşti Preot. ladu-Ți ştie frica. 
Şi ai o jertfă de-mplinit. 
Dezbracă-n linişte tunica 

şi fii Tu însuţi cel jertfit. 


„.„„ Ce grea poruncă! 
Dar nu-i din lume. E de sus... 

Însă... cămaşa necusută... 
lucrată dintr-un singur fir... 
cu-atâtea bucurii ţesută 

cu stropi de lacrimi şi de mir, 


cămaşa tainică de Mire, 
cea nelucrată din bucăţi, 
simbolul de neprihănire 
şi semnul sfintei unităţi, 


ce greu cămaşa se desprinde 

şi de pe sângele-nchegat, 

dar şi din gândul ce-o cuprinde 
şi-ntârzie înduioşat... 


Isus simţi venind deodată 

ecoul unui vechi tumult. 

Şi auzi-n urechi o şoaptă: 
„Opreşte-Te! Ai dat prea mult!”. 


Vrăjmaşul îi loveşte pieptul 

cu forța magicului glas. 

„Cămaşa n-o dai! Căci ai dreptul! 
E tot ce-n lume Ţi-a rămas!”. 


„Nu-i tot...”. Şi-n clipa de răscruce, 
pornind cu pas domol şi rar, 

Isus Se aşeză pe cruce 

să dea şi cel din urmă dar... 


Pământ! Din tot întinsul zării 

priveşte-acum spre Salvator! 
Căci bătălia dezbrăcării 
s-a dat ca pildă tuturor. 


IV. PATRU CUIE 


Isus, culcat pe lemn în soare, 
privea de Jos spre cerul sfânt, 
c-un gest de largă apărare 

a unui vinovat pământ... 


Stătea cu faţa neclintită 

şi aştepta, ca pe-un liman, 
întâia floare înflorită 

sub lovitura de ciocan. 


Stătea cu mâinile întoarse, 
cu mâinile ce până ieri 
ştergeau pe-atâtea feţe arse 
atâtea lacrimi şi dureri; 


cu mâinile ce-odinioară 

au dăruit şi văz şi grai 

şi binecuvântări lăsară 

pe chipuri mici, cu păr bălai. 


Şi-acum spre mâinile ce-aşteaptă 
răsplata trudei lor, pe drept, 

doi negri pumni zvâcnind se-ndreaptă 
spre marea luptă piept la piept. 

Satan, în ultima secundă, 
purtând cunună de catran, 
încearcă groaza să-şi ascundă 
sub măreţia de titan. 


Întinde mantia deodată 

ca nor de fum dintr-un crater. 
Şi-ncepe-atunci cea mai ciudată 
din câte lupte-au fost sub cer. 


Auzi... boc!... boc!... ciocanul sună. 
Țâşneşte cel dintâi izvor... 

Dar cade strania cunună 

a negrului cotropitor. 


Şi bate iar... boc!... boc!... ciocanul. 
Cad stropii roşii pe pământ... 

Dar geme biruit duşmanul. 

Şi sceptrul său în colb s-a frânt. 


Boc!... Boc!... ciocanul iarăşi cade. 
Isus plăteşte greu tribut. 

Dar moartea unghiile-şi roade 

şi muşcă-n ţărnă Belzebut. 


Boc!... Boc!... Deşi sub vârf de coarne, 
Isus a-nvins! Căci a iubit! 

Vrăjmaşul a lovit în carne, 

iar EI în Duh l-a țintuit! 


Şi, iată, patru mari izvoare, 
ce-au curs din viaţa lui Isus, 

spre zarea soarelui răsare, 
spre nord, spre sud şi spre apus. 


Sunt patru fluvii de tărie, 
de dragoste, de cer, de har! 
A fost a patra bătălie 

şi biruință pe Calvar. 


V. DOCTORII... 


Acum Isus în răni atârnă. 

(Ce rod va duce-n cer cu E1?) 
Sunt răstigniţi pe-aceeaşi bârnă 
o viperă şi-un tainic Miel. 


Şi totuşi lupta iar se-ncinge. 
Să-nduri tot chinul lumii-aceşti — 
dar cum să poţi privi şi-nvinge 
sarcasmul celor ce-i iubeşti? 


„Hei, Tu, profet al învierii...”, 
vorbeşte-un doctor cu ochi duri, 
purtând panglici şi filacterii 

cu lungi versete din Scripturi, 
„n-ai spus că Tu ridici un Templu? 
că-l faci a treia zi Şi porţi? 

Ei, haide, dă-ne un exemplu, 


salvează-Ți trupul dintre morţi!”. 


„Nu eşti Beii-David?”, spune altul, 

„eternul Fiu venit din cer? 
De asta vii din tot înaltul, 
să mori pierdut într-un ungher”?”. 


„Nu eşti Mesia din vecie?”, 
rânjeşte unul din tâlhari. 
„Nu scoli Tu morţii din sicrie? 

N-ai vrea cu mine să dispari?...”. 
„Prea mult!” 
„Nu vezi că suferi în zadar? 
Nu-i nimenea să mai întoarcă 
pe-aceşti dulăi cu gând murdar! 


Mai bine să arunci văpaie 
să arzi norod după norod, 
îţi curge sângele şuvoaie 
şi nu se-arată nici un rod!”. 
Isus, spre zarea depărtată, 
şopti cu gândul peste veac: 
„O, iartă tuturora, Tată, 

că ei nu ştiu acum ce fac!”... 


Şi-atunci, cu buza tremurândă, 
celalt tâlhar porni cuvânt: 
„Hei, tu, tovarăş de osândă 
ce-ai râs de Solul Celui Sfânt... 


ce-am fost noi doi? Un iad fierbinte. 
Dar EI, Isus, e nepătat! 
O, Doamne, să-i aduci aminte 


„ Satan din nou încearcă. 

de mine când vei fi-mpărat...”. 


Era întâiul rod! Mărire! 

Isus acum, cu blându-I grai, 
Se-ntoarce plâns de fericire: 
„Tu... azi... vei fi cu Mine-n Rai...”. 


Voi fraţi, când râsul şi minciuna 
vă umplu sufletul de-amar, 

să v-amintiţi întotdeauna 

de doctorii de pe Calvar! 


VI. „ELI!... ELI!? 


Deodată... c-un fior... mulțimea 
şi-a-ntors privirile spre cer. 
Un nor umbrise înălțimea? 
Un fum călătorea stingher? 


Ba nu. Dar pe întreaga zare 
o neagră taină se urzi, 

o stranie întunecare, 

un miez de noapte-n plină zi. 


O umbră ceru-ntreg cuprinse 
ca un potop de lilieci. 
Şi-ndată soarele se stinse 

şi dispăru ca pentru veci. 


În întunericul de smoală 
porni un vânt fremătător. 

Era o noapte ireală 
ca un sfârşit al tuturor. 


Zadarnic gloata de pe culme 
îşi aţintea privirea sus, 

căci nu erau alți ochi pe lume 
să vadă ce vedea Isus... 


Mai mulți decât nisipul mării, 
mai repezi ca un uragan, 
punând un scut asupra zării 
din mii de ciucuri de catran, 


gigantice oştiri de duhuri, 

în focul luptei cel mai greu, 
se-ngrămădiseră-n văzduhuri 
între Isus şi Dumnezeu. 


Iar din adâncul zării stinse, 
din răsărit până-n apus, 
păduri de mâini erau întinse 
cu-nverşunare spre Isus. 
„Eşti vinovat!”, striga oştirea. 
„Da. Vina tuturor căzu. 

Dar Tu, purtând nelegiuirea, 
de toate vinovat eşti Tu! 


Asupra Ta e-acum minciuna 
Şi ura ce-a domnit mereu. 
Eşti vinovat pe totdeauna 
şi despărțit de Dumnezeu! 

Mândria, cugetul făţarnic, 
pe toate-asupra Ta le-ai luat. 


Zadarnic Te mai rogi! Zadarnic! 


| » 


Eşti vinovat! Eşti vinovat!... 


„Eli! Eli!...” se-aude-n bezne. 


„Eli! Lama Sabactani!... 


Străpuns în mâini, străpuns în glezne 


şi fără Tine cât voi fi? 


Eu nu mai sunt decât un vierme 


privit cu silă şi strivit. 


Dar cum să uit că-n slăvi eterne 
Tu M-ai născut şi M-ai iubit? 


Ci Eu, Adam al înnoirii, 

Te chem şi strig împovărat: 
De toată vina omenirii, 
Părinte, da, sunt vinovat!”. 


O rază şi-a adus cuvântul 
asupra umilitei frunţi. 

Se zguduie acum pământul. 
Se sfarmă stâncile în munţi! 


S-a despicat catapeteasma 
şi locul tainic s-a deschis! 


Şi-alungă demonii fantasma. 


Se şterge bezna ca un vis. 


Din nou se luminează bolta. 

Vibrează soarele-n etern! 
A şasea luptă pe Golgota 
a smuls zăvorul către cer! 


VII. ULTIMUL VRĂJMAŞ 


Acum e cea din urmă luptă. 
Tăcere. Într-un duh solemn, 
priviţi pe cruce faţa suptă 

şi sângele-nchegat pe lemn. 


Puterea cărnii e sfârşită. 
Dar dragostea şi mila, nu!... 
Învinsă-i vipera cumplită 

şi oastea-n gol i se pierdu. 


Dar... ultimul vrăjmaş veghează. 
Pe cal cu pieptul pe oblânc, 
împrăştiind fiori de groază, 
se-nalţă moartea din adânc. 


Cu coasa-n mâini ca o balanţă, 
pe nevăzutele-i poteci, 
purtând o ultimă speranţă 
de-a-nvinge dragostea pe veci, 


se-apropie din zări... se-arată... 
cu ochi adânci, cu chipul pal... 
Se-opreşte-o clipă. Şi deodată 
înfige pintenii în cal. 

Oţelul spintecă văzduhul. 
Dar Fiul strigă-n zări: „Ava! 
Țărâna piară. Însă Duhul 
se-ncredinţează-n mâna Ta!”. 


Se pleacă fruntea, se destinde. 
Un astru lunecă-n apus... 

Iar de pe cruce se desprinde, 
mai sclipitor, un alt Isus! 


Pe fruntea Lui acum El poartă, 
în locul rănilor de spini, 

ca preţ al dragostei ce iartă, 
cununa veşnicei lumini! 


E Domnul Domnilor! Mărire! 
E împărat peste-mpăraţi! 
A-nfrânt duşmanul prin iubire! 
E-ntâiul frate între fraţi! 


Îl vei vedea din zori, Mărie, 
în trup slăvit de Duh şi Har. 
A fost a şaptea bătălie 

şi cea din urmă pe Calvar. 


Să cânte strunele-ncordate! 
Trompetele să sune-n plin! 
Isus, Mântuitor şi frate, 

e Soarele etern! Amin. 


(Ioanid, Costache, Taine, 
Bucureşti 1994, pp. 72-88) 

Ion T. lon-Hotarele: 


Rugăciune 


Doamne, 

Un pumn de lut luat-ai cu mâinile-amândouă 
Şi-l frământaşi încet cu picături de rouă 
Până făcuşi păpuşa să-ţi semene în toate 

Şi-i dăruişi şi viaţă în marea-ţi bunătate. 


Apoi l-ai sărutat. L-ai strâns cu drag la sân 
Şi-ai dispărut pe raze, lăsându-l bun stăpân 
Pământului şi-a toate ce el rodeşte-ntruna 
Şi-n slujba lui ai pus şi soarele şi luna 


Ai dispărut, o, Doamne, şi timpul, cerul Tău 
Îl poartă telegarii de atunci mereu, mereu, 
Iar pumnul cel de lut ce-l frământaşi odată 
Uită că-ţi este fiul, uită că Tu-i eşti Tată. 


Se-ntreabă: „Unde este? Eu sunt asemeni Lui? 
De locuieşte-n ceruri, voiesc la El să sui 

Să-L văd şi să mă vadă! Crescut-am doar acum... 
Şi-apoi, un bun părinte nu-şi părăsea în drum 

Copilul cel mai drag, cum a făcut cu mine, 
Şi locuia pământul în zorile senine!”. 

Aşa vorbeşte dânsul, păpuşa de altădată, 

Şi, Doamne, Tu priveşti-o cu faţa-ndurerată 


Că ochii ei lăuntrici nu s-au deschis nicicând... 
Din vremuri după toate te-ar fi purtat în gând 
Şi chipul Tău Părinte, slăvit din gură-n gură, 
L-ar fi văzut cum creşte şi-n floare de răsură. 


(Viaţa ilustrată, Anul 5, Nr. 4, 
Cluj — aprilie 1938, p. 5) 


137 


Nicolae Iorga: 


Inainte... 


Celui ce predică-n pustiu 

Şi-n jurul lui tovarăși n-are, 
Trăiască-i numele lui viu, 
Căci tristă-i munca lui şi mare. 


Când glasul tău răsunător 
Şi cald în inime străbate 
Nu-i greu a fi Mântuitor, 
Căci ceasul de trezire bate, 


Dar să lucrezi, nebănuind 
Izbânda stăruinței tale, 

Să uiţi prietenii zâmbind 
Şi braţul tău să taie cale!... 


Răbdare-n noapte, muncitori, 
Profeți cu ochi de foc, răbdare: 
Lumina falnicilor zori 

Acum sau mai târziu răsare. 


(orga, Nicolae, Pentru țăranul român, 
Sibiu, 1931, p. 13 — poem din 1892) 

Teofil Lianu: 


Evanghelică 


Mironosiţele-au cules din pârgul zorilor 
numai argintul ierbii aromate 
şi din podoaba zării-nrourate 
Numai răcoarea plină de azurul florilor. 


Şi-n amfore cu semnele celui mai alb cuvânt 
au dus ofrandă Fiului Mariei, 

care-nsetat de apa bucuriei 

a coborât albastrul cerului peste pământ. 


(Lianu, Teofil, Stampe în lumină, 
Caiete libere, Bucureşti 1933, p. 3) 

Teofil Lianu: 


Pescarii lui Isus 


Pe-atunce Mucenicii Domnului 
şedeau la sfat sub pâlpâit de stele 
şi ascultau Iordanu-n pietricele 
cum cântă luminarea veacului. 


Şi-n floarea fragedă-a măslinilor 
întrezăreau viaţă azurie 

cu îngeri buni crescuţi în melodie 
şi pură strajă-a serafimilor... 


Târziu, sub alb de lună şi argint 
trăgeau năvoadele din apa nouă 
Şi pe țarina umedă din rouă 

îşi împărțeau curatul mărgărint. 


(Lianu, Teofil, Stampe în lumină, 
Caiete libere, Bucureşti 1933, p. 15) 

Teofil Lianu: 


Psalm 


Sufletul îmi luce ca o coasă, 
Nu-mi ajunge ţarna, tiu-mi ajunge. 
Vara trece prin oţel şi lasă 

Țară grea de pâine şi n-ajunge. 


Pleacă, Doamne, Cerul mai aproape. 
Inima-1 ca lutul, grea ca lutul. 

Anii au căzut la fund de ape. 

Mă cuprinde pământescul lutul. 


Trece Maica, albă psalmodie, 
Gura mea e ură, arc de ură. 
Vânt înmiresmat din câmp adie. 
Parcă desenează pom de ură. 


Trece Fiul, calea vad de soare; 
Port în mâni oţele, cânt oţele. 

Flori în porţi şi binecuvântare, 
Paşii Lui se-nseamnă cu oţele. 

Fruntea peste brazdă se apleacă, 
Înfloreşte sânge, ram de sânge, 
Câmpu-i greu şi casa e săracă, 
În tulpina arborelui, sânge. 


(Convorbiri Literare, Nr. 3, 
martie 1941, pp. 348, 349) 

Ion Minulescu: 


Rugă de Paşti 


Dezleagă-mă, Părinte, de ce-am jurat să fiu 
Şi iartă-mă că-n viaţă n-am fost decât ce sunt — 
Un cântec prea devreme sau poate prea târziu, 
Un ropot scurt de ploaie 
Şi-un mic vârtej de vânt. 


Dezleagă-mă de vina de-a fi-ncercat să fac 
Granit din cărămidă 
Şi bronz din băligar, 
Colan de pietre scumpe din sâmburi de dovleac 
Şi-un Pegas cu-aripi duble, din clasicul măgar... 


Şi iartă-mă că-n viaţă n-am fost decât aşa 
Cum te-am crezut pe tine 
(Deci cum credeam că-i bine)... 
Azi, însă, 
Şterge-mi chipul de pe icoana Ta 
Şi fă să nu mai seamăn deloc, de-acum, cu Tine!... 


(Universul literar, Anul XLIII, 
No. 17, 24 aprilie 1927, p. 258) 

V. B. Muntenescu: 


Crăciunul 


În sat e mare veselia 

că s-au pornit colindători 

de mare praznic vestitori — 

ni s-a născut astăzi Mesia, 

şi glasuri de copii ne spun 

că-i numa-n deal moşul Crăciun. 


E frig pe-afară, dar în casă 
la fiecare vatră-i foc 

şi lumea-i plină de noroc, 

şi duhul Domnului planează, 
ŞI îngeri cântă-n ceruri, sus: 
Ni s-a născut dulcele Isus. 


Şi ce frumosu-i la Crăciun, 

de „Lerui, Leru'” satul geme, 
parcă ar vrea să mai recheme 

la viaţă timpul cel străbun; 

0, „haida Ler” din cerul sfânt 
că-am rămas singuri pe pământ! 

Iar moş Crăciun, bătrân ca iarna, 
scoboară de pe deal în sat 

cu noaptea ce l-a-mpresurat, 
bătrân e portul lui şi haina, 

şi părul lui e alb şi sur, 

şi-i dalb şi câmpul împrejur. 


Departe se aude-n vale 

râs de copii lărmuitori: 

sunt Magii cei iscoditori, 
conduşi de stea în cale 

Şi vin irozi acolo, pe urmă, 
cu păcurarul de la turmă. 


ŞI toţi pe rând îşi spun povestea 
şi tu-i asculți pe gânduri pus 
cum s-a născut pruncul Isus — 

O, ce frumoase sunt acestea 
colinzi, şi le-ascultăm duioşi 
că-s pomeniri din moşi-strămoşi; 


Din leagăn dulce ne încântă 
şi sufletul ni l-a cuprins 

şi mult le-am auzit prin vis 
ca o cântare sfântă, 

şi ne-au rămas în suflet vii, 
Parcă am fi acum copii. 


O, zi de sfântă bucurie 
ce ne-ai adus din cer, de sus, 
pe dulcele copil Isus, 

născut în mizerie, 
Şi-mbogăţitu-ne-ai viaţa 
sădind în ea speranţa; 


revarsă-ţi binecuvântarea 
peste iubit poporul tău 
şi-l apără de orice rău, 
aceasta-mi e oftarea 

ŞI, de acum, până-n vecie, 
mila Domnului să fie! 


Buziaş, decembrie 1899 


(Familia, Anul XXXVI, No. 51-52, 
24 decembrie / 6 ianuarie 1900, p. 602) 

Nesemnat: 


Christos a înviat! 


Din slăvirea cea cerească 
Fiul Domnului cel sfânt 
Pogorâtu-s-a în lume, 
Pătimit-a pe pământ!... 


Chinuit a fost de lumea 
Cea-necată în păcat, 
Pentru care cu răbdare 
S-a jertfit neîncetat... 


Fariseii, cărturarii 
Prigonitu-l-au cumplit 

Şi în chinuri ne-ndurate 
Corpu-i sfânt l-au răstignit... 


Dar Christos, murind pe cruce, 
Iertător, ca un sărac, 

Zis-a: „lartă-i, Doamne sfinte, 
Că nu ştiu nici ei ce fac!”. 

Şi a treia zi de moarte 

Fiul Domnului cel sfânt 

Dintre morţi, călcând pre moarte, 
A-nviat din sfânt mormântul... 


Şi aduse lumii pace 

Şi iertare de păcat, 
Fericire şi dreptate 

De la domnul îndurat... 


Mila pentru sărăcime, 
Ajutarea în nevoi, 

A-nviat odat” cu dânsul 

Şi de-atunci există-n noi... 


Azi, de ziua de-nviere 
Şi iertare de păcat, 
Universul vă salută 
Cu: „Christos a înviat 


| E2ă 


(Universul literar, nr. 16, 
18 aprilie 1894) 

G. 1. Olteanu: 


Invierea 


În vale lunca-ngustă s-afundă-adânc în noapte 
Şi râul clocoteşte, purtând pe valuri şoapte. 
Pe cerul plin de stele luceşte luna blândă 

Şi vântul cald loveşte în ramura plăplândă 
Şi-n florile de vişin, smulgând a lor petale, 

EI le aşterne-n urmă-i, formând covor pe cale. 
Abia e miezul nopţii. Lumini pe la căscioare 
Încep să licărească încet, tremurătoare, 

Şi umbre îndărătul perdelelor se mişcă... 

Din depărtare, sună un glas, domol de trişcă 
Şi-ngână-ncet ecoul duios al unui bucium: 

Ce mai amar, ce doruri, ce jale şi ce zbucium 
Vor fi săltând în pieptul acelora ce cântă 

Şi-şi cată alintarea în noaptea asta sfântă! 


Acum, pe ceruri luna mai luminoasă-mi pare 

Şi clară-mi este mintea şi gândurile-s clare 

În capul meu. Prin creier un gând adânc străbate 
„De ceri iubire-n lume, de ce mai sunt păcate? 
De ce-i atâta farmec şi-atâta mişelie? 

De ce păcatu-i teafăr şi dragostea-n robie? 

De ce-ai plecat din lume, stea dulce a blândeţii, 
Să laşi în loc trufia şi umbra frumuseţii? 
Destul cu-atâta jale, destul cu-aşa durere! 

Noi vrem o bucurie şi vrem o mângâiere!”... 


Dar ce aud? Jos, în vale, un glas duios de-aramă 
Prin noaptea înstelată pe credincioşi îi cheamă 
Şi sună lung. În valuri curg sunetele clare, 
Moşnegi cu plete sure, copii, femei, fecioare 
Sosesc de pretutindeni, cu zumzet de albine, 
Roiesc mereu creştinii din văi, de pe coline, 
Bisericuța sfântă mereu, mereu i-adună 

Şi clopotele grele mereu în noapte sună. 


În prag, bătrânul preot cu barba de zăpadă 

Se sprijină în cârja-i de cedru, să nu cadă; 
Se-mbracă înlăuntru în hainele sfinţite 

Şi glasul său răsună prin bolţile-nvechite. 

Când cu lumina iese, cântând cu voce lină, 

Şi pe popor îndeamnă: „Veniţi, de luaţi lumină!”, 
Îndată mii de facle s-aprind strălucitoare, 

Cad în genunchi creştinii şi-ascultă cu ardoare 
La preotul ca neaua, ce-n faţa tâmplei sfinte, 
Citeşte-n cartea vieţii: „Acum, cei din morminte 
Se scoală toţi, că moartea a fost de tot învinsă, 
Puterea i-a fost luată, în lanţuri fu cuprinsă 

Şi iadul lui Satana fu azi golit de tot, 

Chiar el, Satana însuşi, legat fu cot la cot 

Şi osândit să ardă în focul nesfârşit... 

În ceasu-acesta legea cea sfântă s-a-mplinit, 

De către-acel ce-n lume fu fără de păcate 

Şi se născu anume să semene dreptate 

În lumea asta tristă, ce se mişca greoi, 
Călcând nesimţitoare pe-al relelor noroi... 
Dar omul, orb la toate, la-al binelui răspuns, 
Cu sulița în coastă Trimisul l-au străpuns... 
Viaţa şi cu moartea trei zile s-au luptat 

Şi-n luptă-a-nvins viaţa şi moartea s-a legat”. 


A-nchis bătrânul cartea şi-ncet, către altar, 
S-a îndreptat molatec, cu pasul mic şi rar, 
Iar tâmpla se îmbracă în rază argintie 

Ce străluceşte-n noapte ca soarele-n câmpie 
Şi în acea lumină creştinii văd curat 

Cum dintre morţi se scoală al lumii împărat. 


(Universul literar, Anul XL, 
No. 17, 27 aprilie 1924) 

Em. C. Pasculescu-Orlea: 


Pe cruce 


Și cu cei fără de lege s-a numărat. 
Isaia 53. 12. 


Împărțit-au hainele mele între dânşii şi pentru dânşii, şi 
pentru cămaşa mea s-au aruncat sorții. 
Palmul XXI, 19 


Pe crucea grea în cuie-l pironiră, 

Din chin i-au dat să guste tot amarul... 
E-atât de sfânt să urci calvarul 
Şi-apoi să ierţi pe cei ce te huliră!... 


Din necuprins se lasă haina nopţii, 
Poporul pleacă-n răcnete barbare, 
De-a dreapta şi de-a stânga-n aiurare, 
Tâlharii gem în chinurile morţii... 


Sub cruce-apoi ostaşii fără minte 
I-au împărţit putinele-i veşminte, 

Iar pentru haina-i azvârliră sorții... 
Pe-aproape trei femei şi-un om suspină... 
Se stinge-ncet lumina din lumină 


Şi înspre Raiul sfânt dă drumul porţii. 


(Universul literar, Anul XLIII, 
No. 17, 24 aprilie 1927, p. 267) 


153 


Em. C. Pasculescu-Orlea: 


Moartea lui luda 


Și, aruncând argintii în templu, se depărtă, şi, mergând, 
se spânzură (Matei 27. $.) 


Sub cruce Domnu-şi înnoieşte truda 
În drum spre Golgotha, bătut de bice; 
Din răni şiroaie roşi-ncep să pice... 
Departe, în grădină, plânge Iuda. 


„„„Mai sus se-nalţă crucea suferinţii 
Iar Golgotha de răcnete răsună... 
Lumina zilei gata-i să apună, 

Şi-n templu Iuda azvârli argintii. 


Se-ntoarce iar pe căile căinţii 
Şi-aleargă frânt de remuşcare... 
Voind să pună capăt suferinţii, 


In ştreang, în cea din urmă frământare, 
Atârnă luda-n crengile grădinii... 


Şi-n taina nopţii-l plânseră măslini. 


(Universul literar, Anul XLIII, 
No. 17, 24 aprilie 1927, p. 258) 

Mircea Pavelescu: 


Sărutul lui lisus 


Era la cină Domnul cu ucenicii săi, 

Toţi ascultau cu grijă poveţele divine, 

Iar El, plimbându-şi leneş privirile senine, 
Îi sfătuia să-ndrepte, să ierte pe cei răi. 


Cum noaptea se lăsase pe umedele văi, 

Se mai vorbi de milă, de patimi, de ruşine, 
De calea care duce spre cer şi către bine, 
De alte înțelepte şi fericite căi. 


Se duse-apoi la Iuda şi pletele-i cărunte 
Le mângâie o clipă îl sărută pe frunte, 
Dar sărutarea-i rece ca fierul roş ardea, 


Apoi, văzând pe luda cum se îngălbenise, 
Zâmbi Mântuitorul de spaima lui şi zise: 
„Te-a-nfricoşat sărutul? Mi-l vei înapoia!” 


(Universul literar, Anul XLII, 
No. 14, 4 aprilie 1926) 

Geoge A. Petre: 


Se răsfrânse peste lume 
blândul zâmbet: Pace vouă! 


Joi: 


Miezul nopţii. Dorm în pace suferinţele umane, 
Văl de linişte pluteşte pe grădina Ghetsimane; 
Jos, pârâul Cedron cântă, presărat ca flori de stele. 
S-ar părea că-n noaptea asta dorm şi duhurile rele. 


Dorm, pe-aproape ucenicii, iar lisus, singur se roagă. 
Deodată, din visare, tresări grădina-ntreagă: 

Se-auzi sărutul ludei, licări o spadă-n aer 

Şi măslinii murmurară, deşteptaţi de tristul vaier. 


Vineri: 


Cer albastru şi Golgota geme-n răcnet de barbari. 
Suferă pe crucea morţii Dumnezeu, între tâlhari. 
Buza lui Isus e arsă, fruntea-i sângeră de spini; 
Torturat de remuşcare, plânge Iuda sub măslini. 


S-a-nnoptat în miezul zilei: cerul nu mai vrea să vadă 
Adevărul şi iubirea date răutăţii pradă... 

Un suspin: „O, tată, tată, pentru ce m-ai părăsit?”. 
Dumnezeu se-nduioşează, negurile s-au topit. 


Capul fiului se pleacă, sufletul e mântuit. 
Tremură-ngrozit pământul şi scriptura s-a-mplinit. 
Uluiţi, răstignitorii au rămas fără cuvânt, 

Undeva, de-un pom atârnă luda, clătinat de vânt. 


Sâmbătă: 


Ceru-ntunecat se-ntinde ca un doliu de năframă 

Peste lumea-n care plânge o fecioară. Şi o mamă. 
Ucenici, orfani de Domnul, rătăcesc stingheri pe uliţi, 
Adevărul zace-n groapă, între spade şi-ntre suliţi. 


Duminică: 


Îngerul cu-aripi de raze a venit din slăvi cu zorii, 

S-a cutremurat pământul, înlemnit-au păzitorii. 

Glas de înger, groapa goală, amuţită orice gură. 
S-a-mplinit, din vorbă-n vorbă, profeția din scriptură. 


Adevăr zic, se schimbară în aureolă spinii, 

Şoapte dulci de mângâiere răspândeau în vânt măslinii 
Şi pe când natura-ntreagă se scălda-n lumină nouă, 

Se râsfrânse peste lume blândul zâmbet: „Pace vouă!” 


(Vestul României, Anul II, No. 35, 
Duminică 27 aprilie 1924) 

Ion C. Petrescu: 


In noapte învierii 


De mult, de aproape douăzeci de veacuri, 
Sărbătorim mereu sfânta înviere. 

Şi-n fiecare primăvară 

Simţim în inimi mângâiere 

Şi duhul păcii-n suflet cum coboară. 


În miez de noapte, clopotele toate 
Vestesc iar lumii de păcate plină 
C-a-nviat Atotstăpânul firii, 

Să lase tot, în clipa mântuirii 

Şi-n sfânt locaş al Domnului să vină! 


„Veniţi creştini, e ora pocăinţei, 
Smeriți ne cheamă-apostolii credinţei 
În mână cu făclii aprinse. 
S-aprindem candelele stinse! 

Străluce candela divină. 

Veniţi, ca să primiţi lumină! 


(Universul literar, Anul XL, 
No. 17, 27 aprilie 1924) 

Vasile Pînzariu: 


Din cavoul 101 


Înmormântat de viu în cimitirul 
cu sute de cavouri suprapuse, 

în care zac fiinţele depuse, 

ce nu şi-au dat Satanei roşii birul, 


Aici doar ruga neamului pătrunde 

şi veghea Domnului lisus, ce-n şoapte, 
ne dă puteri să-nvingem lunga noapte 
în care laba urii ne ascunde. 


Prin crăpăturile oblonului ce-astupă 
ochiul de geam cu gratii ca o pleoapă, 
sug aerul ce-abia poate să-ncapă 


cu-un strop de cer mai mic decât o crupă. 


Şuviţele luminii din afară 

pătrund furiş din zilele frumoase, 
ungându-mi pielea seacă de pe oase 
măcar o clipă cald să mi se pară. 
Ca foametea mai lesne să ne sugă 
vigoarea trupurilor sechestrate, 
ciracii crimelor organizate 


Gherla, 1958 

adaugă torturi, să le distrugă... 


Păianjeni suri din umbre coşcovite 
sunt singurii prieteni ce coboară 
să-mi ţină de urât în racla chioară 
cu legănări de aţe nezărite. 


În mine strâns, sunt doar o licărire 
ce-a mai rămas din sfintele răsaduri 
să biruiesc vremelnicii de iaduri, 
purtând milenii de osânde-n fire. 


Credinţa, ce-i un duh din miez de astre, 
îmi pregăteşte marea evadare 

din silnica şi neagra îngropare 

spre mântuirea sinei prin dezastre... 


În jurul junghiului din scoica vieţii 
îşi rotunjeşte demnitatea perla, 

cu ea ieşi-voi singur şi din Gherla, 
oricât de duri şi reci i-ar fi pereţii! 


În cimitir, toţi morţii vii aşteaptă, 
aştept şi eu, cu noi, dintr-o durere, 
întregul neam e-n prag de înviere 
printr-un Cristos biruitor prin faptă! 


(Coşmar în noaptea veacului, 

Partea 1. Mărturii din noaptea oprimării, 
Grupul editorial 

Crai nou — Muşatinii — Bucovina viitoare, 
Suceava, 2005) 

Şt. L. Popescu: 


Rugăciune 


Coboară, Doamne, mila Ta 
Pe tina vechilor păcate, 

În cuget ne sădeşte, Doamne, 
Iubire, cinste, bunătate... 


Să piară ura, nedreptatea, 
Invidia, păcatul piară 

Asemeni stropilor de rouă 
Ce pier în soarele de vară. 


În inimi, Doamne, să-nflorească 
Iubirea Ta nemărginită 

Şi harul bunătăţii Tale 

Să ne ferească de ispită. 


Coboară, Doamne, mila Ta 

Şi bunătatea Ta Divină... 

Să înflorească-n inimi, Doamne, 
Asemeni florii din grădină. 


(Luceafărul cultural-social, Anul V, 
No. 3-4, aprilie 1938) 

Vasile Posteucă: 


Prefaţă 


Acesta-i scrisul meu pe zarea vieţii: 
Un joc al clipei sfinte şi-al scânteii, 
Icoana scoasă-n pragul dimineţii 
Să-i rumenească soarele cerceii... 


Din cer a nins pe mintea mea beteală 
Şi, flămânzită iară, ca să-l vadă, 
Pădurea inimii mi se răscoală 
Precum un muget aprig da cireadă. 


Dă-mi Doamne, dreptul să-Ți, vorbesc odată 
Cum îţi vorbeam când nu Te-am fost vândut, 
Când nu Te aplecaseşi pe lopată, 
Când totul era-n mine ne-nceput. 


Acolo unde revărsat în fire 

Erai lumină, cântec şi risipă, 

Când toată vremea se-mplinea-n iubire 
Şi veşnicia încăpea-ntr-o clipă. 

Împodobind tăceri necunoscute 
Le-am pus culoare şi le-am dat tăiş 
Şi le-am udat cu lacrimi din lăute 
Ca nişte iezi să zburde-n luminiş... 


Drag cititor din zodia ce vine, 
Tu ară-mi toată inima cruciş, 


C-am plâns şi pentru ceasul tău pieziş 
Cu chinuri şi cu-nvolburări haine... 


Alencon, 14 septembrie 1949 


(Posteucă, Vasile, Poeme fără ţară, 
Madrid 1954, p.7) 

Vasile Posteucă: 


Psalm 


Cântă-n Țara mea străbună 
Codrii vechi din corn de lună. 
Cerul, murmur de izvoare, 
Pascu-l turme de mioare. 


Şi pe drumul alb deschis 

Stelele coboară-n vis... 

Dorm pomete creangă-n creangă, 
Gândul s-a făcut talangă... 
Totu-i pace, cântec lin... 
Doamne, sunt aci... Amin. 


(Posteucă, Vasile, 
Poeme fără ţară, 
Madrid 1954, p. 19) 

Vasile Posteucă: 


Profetul 


Împărăţia Ta, se vede, nu-i de-aicea 
Pe unde gându-şi zbârnâie elicea 
Şi omu-şi poartă grijile mărunte. 
Tu vii de sus, de dincolo de munte... 


Mai porţi şi astăzi colb de zări pe mână 
Adus pentru mulţimea nestăpână. 
Arhangheli îţi mai stăruie-n aripă, 

Dar lumea oarbă te-a zidit în clipă. 


De-aceea când porneşti pe verticale 
Ei îşi încruntă sufletele goale 

Şi-ar vrea să scrie anul pe hotar. 
Nu au în inimă itinerar... 


Când foamea lutul nărăvit li-l roade, 
Te-ademenesc cu vrăji de prin balade, 
Dar ciuda-n sânge li se-nvârte daltă 
Că prea miroşi a lumea ceealaltă. 

Prea sună a meteahnă şi a toană 

A guverna din temniţi şi prigoană. 
Aceste minţi nu te pricep, uituce, 
Cum birui tu prin moarte şi pe cruce. 


Ei te visează la Ierusalim. 

E veşnicie numai cât trăim 

Şi de li-i sta în cale şi-n pofidă, 
Ei te vor vinde şi-or să te ucidă. 


Mă uit în ochi la dânşii cum te-ascultă 
Şi văd pădurea răzvrătită, smultă, 

A sfintelor lor visuri ce le pier. 

Nu le mai spune basme despre cer. 


În cugetarea lor de pulbere şi iască 
Ei vor să-nvingă şi să-mpărăţească. 
Domnia Ta nu le-a adus plocon 

La nimeni, nici mărire şi nici tron... 


De-aceea vremea neagră care se deschide 
Le face cina numai sânge-n blide. 

Tu dă-le inima imaş, s-o pască 

Prin veacuri să Te cânte şi să crească. 


Eu Te-nţeleg şi te privesc cu groază, 
Te-ai risipit în mine ca o rază, 

Eu Ți-am spălat piciorul pe degeaba 
Să pot muri cu tine ca Baraba... 


Te văd o clipă şi recad în noapte, 
In mii de bube negre şi răscoapte. 

Ajuns în ceruri să mă chemi ne nume, 
Căci lumen ceea-i tot aici în lume... 


Altarele mulţimii fără vetre 

Tu să le pui pe umerii lui Petre 
Şi cheia zăvorăşte-i-o-n cuvânt, 
Cu Tine umblă cerul pe pământ... 


(Posteucă, Vasile, 
Poeme fără ţară, 
Madrid 1954, pp. 29, 30) 

Vasile Posteucă: 


Rugăciune 


M-adun, Doamne, în slove şi-n carte, 
Parcă mi s-ar face a moarte 

Şi mă apucă temi 

Că ţi s-o trezi, într-o zi, să mă chemi 
Dincolo de supărări şi de vremi. 

Şi n-am să pot să-ţi spun tot 

Trecând veşnicia-n înot... 


Plâng şi-ascult ca demult în poveste: 
Dincolo nu se spune. Se este... 

Numai aci-n durerea cu nopţi de cărbune 
Sufletul lâncezeşte-a minune. 


Vreau în versuri, Doamne, să-mi scriu 
Rădăcina gândului viu 

Şi dorul ce m-a purtat nărăvaş, 

Gol ca pe o turmă fără imaş. 


Târziu, când îmi bate la uşă 
Toamna cu foşnetul de pănuşă, 

Mă troieneşte cu nesfârşite zăpezi 
Teama că n-ai să mă vezi, 

Groaza că-n nesfârşitul rotund 
Am căzut într-o noapte la fund, 
Că n-o să mai văd niciodată 

Faţa Ta luminată... 


Slovele negre, uscate-n ogor, 

Îmi tot vorbesc despre Tine cu dor. 
Fă-mi-le, Doamne, lăicere 

Spre "Țărmul Tău cu-nviere... 


Paris, Oct. 1949 


(Posteucă, Vasile, 
Poeme fără ţară, 
Madrid 1954, p. 49) 

Vasile Posteucă: 


Psalm II 


Cresc în mine, Doamne, năzăreli şi spaime 
Numele 'Tău falnic să-l defaime, 

Ca să-mi strige-n faţă că nu eşti 

Tu şi toate semnele cereşti... 


Necredinţa mă-nvârteşte-n plisă 
Cu fereastra pururea deschisă. 
Începură-n inimă să-mi cadă 
Stelele pleiadă cu pleiadă. 


Tu-mi trimiți atâta neagră teamă 
Să mă bete ca pe-un vin la cramă? 
Sufletu-mi de ce se face ghem? 
Ca temându-Te să nu mă tem? 


Am ucis de mult orice nădejde 

Şi prin noapte tremur ca un vrej de 
Volbură desprinsă din harac, 

Azi Te văd la orele când tac... 

Trupului i s-a uscat ţărâna. 
Sângele şi-a irosit fântâna. 
Mâinile când se ridică-n zare 
Să se roage spun ameninţare... 


Când voi trece mlaştina de-a-notul, 
Câinii Tăi m-or linge iar cu botul, 
Gudurându-se a bucurie... 

Şi izvorul s-ar putea să-nvie... 


Dar pe drumul ce-a pornit "napoi 
Viaţa parcă-i pungă cu noroi. 
Coace-n mine trudnic şi mă doare... 
Tu eşti, Doamne, seceta cea mare?... 


(Posteucă, Vasile, 
Poeme fără ţară, 
Madrid 1954, p. 58) 

Vasile Posteucă: 


Rugăciune II 


Soare bun, trimite-mi o frântură 

Din lumina ta ca să renasc. 

Mi-a crescut venin şi iarbă-n gură. 
Toate deznădejdile mă pasc. 

Strugur sunt şi zilele, cu ură, 

Mă strivesc prea timpuriu, sub teasc... 


Soare bun, izvor etern al vieţii, 
Vin şi eu din tine de demult? 
Drumul când îşi leagănă drumeţii, 
Eu m-aplec în mine şi te-ascult... 
Fost-am zbor prin spaţii cu ereţii? 
Cine din norocul tău m-a smult? 


Soare bun, sunt singurel pe lume. 
Tu te-ai stins demult la geamul meu. 
Florile s-au stins sub grele brume 

Şi m-am stins cu dânsele şi eu... 
Spune-mi soare: adevăr e? cum e? 
Eşti tu inima lui Dumnezeu?... 


(Posteucă, Vasile, 
Poeme fără ţară, 
Madrid 1954, p. 61) 

Vasile Posteucă: 


Colind 


Scoală, neam din depărtare, 
Că-n fereastră dinspre zare 
S-a aprins steaua cea mare, 
Şi-o duce Domnul prin ger, 
Cu toţi îngerii din cer, 
Lerui, Doamne, Ler... 


Iar-n loc de blând colind 
S-aud codrii vechi doinind 
De la Nistru, până-n Pind, 
Că nu-i pace, nici mălai 
Cât sunt satele pe plai; 
Lerui, colţ de rai... 


Plânge mândra mănăstire 
Ca firul de dor subţire, 
Pascu-l hoardele sibire. 
Pasc sufletul neamului 
Lăcustele iadului. 

Lerui, Doamne, Lui... 

Țara scumpă, miorea, 
Sta-n genunchi şi se ruga 
La Măicuţa Precista, 

Cu Pruncul alăturea... 

Şi râdeau păgâni mişei 
Că nu-i Dumnezeu cu ei, 
Lerui, Doamne, Lei... 


Dumnezeu cu geana arsă 
Acolo-n cer durere varsă 
Pentru lumea rea şi-ntoarsă. 
Şi-a trimis moarte şi fier 
Pentru cruntul temnicer. 
Lerui, Mare, Ler... 


Iată steaua sus răsare 

De la Tisa, până-n mare, 

Şi nu-i stea, ci mândrul soare... 
Neamu-n creste iar s-avântă, 
Cântă cerul, neamul cântă. 
Lerui, Țară sfântă. 


(Posteucă, Vasile, 
Poeme fără ţară, 
Madrid 1954, p. 66) 

Vasile Posteucă: 


Demult 


Demult îngenuncheam lângă icoane 
Şi ruga mi-o-nmulţeam cu milioane, 
Ca să s-aprindă tot pământul viu 

În vorba mea şi-n strigătu-mi pustiu... 


In sânge, focul aprig de gheenă 
Tăia tot universul ca o trenă 
A mii de sori ce se scrumesc în gol. 


Nicicând n-aş mai fi vrut ca să mă scol... 


Suflarea mea se legăna-n planete 
Cu veşnice miresme să mă-mbete 
Şi nesfârşitul se-nmulţea mereu 
Cu nesfârşitul dinlăuntrul meu. 


Pe-atunci umbla prin lume Dumnezeu... 


Azi, pe icoane s-a-ncuibat urâtul. 
Duşmanii pe isus l-au doborâtu-l. 
Fugit din mine, a murit afară 

Cu capu-n jos pe-o cruce proletară. 


175 


Un vânt se văieta ca-n bărăgane 

Prin orgile sfărmate şi prin strane. 
Azi nu mai pot îngenunchea şi spune 
Luminii mele nici o rugăciune. 


Scrumită toată-n ploile de stele 
Tămâia neagră a simţirii mele 
De-abia de mai sărută ca o boare 
Nisipul ars şi fără de izvoare... 


Mi-a mai rămas în inima-nvechită 
Ceva din alte vremuri? Vreo ispită? 
Arar începe-n minte să-mi mai bată 
Doar dorul... după dorul de-altădată. 


14 februarie 1950 


(Posteucă, Vasile, 
Poeme fără ţară, 
Madrid 1954, p. 106) 

Vasile Posteucă: 


Paşii Maicui Domnului 


Pe unde-a trecut Preacurata Fecioară 
Au dat frunzele-n străvechi buturugi. 
Zâmbetul ei s-a risipit primăvară. 
Şi-ngenuncheară dumbrăvile, 

Cu stelele depărtate şi slăvile, 

În prea-smerite mătănii şi rugi... 


În şanţuri şi prin paragini, spinii 

Au băut pentru prima oară 

Bucuria şi răcoarea luminii. 

Şi-n grădinile-nflorite, sub seară, 
S-au simţit acasă, fără povară, 
Însinguraţii, dezmoşteniţii, străinii... 


Din sărăcia cu duhul, sânziana şi scaiul 

Au predicat pentru cerul deschis. 

Veacul şi-a aburcat, spre ore de taină, alaiul, 
Călcând pe urmele ei, ca-ntr-un vis 

Şi-au întinerit în calea ei toate hotarele 

Şi zâmbetul i s-a întins până-n zări: antimis. 

Şi-a răsărit soarele... 


Sub paşii ei au înflorit crini şi bujori. 

Au prins murmur nou, de vrajă, izvoarele. 
Copacii pustii s-au trezit roditori 

Şi zările şi-au întins, în inimi, covoarele... 
Creştea-n braţele ei Acela Carele... 


Departe, undeva, spinul creşte mirat, 
Îşi ascultă limpede umbra şi scrie 
Cu lacrimă venită din veşnicie: 

Am înviat! Hristos a înviat! 


Adânc am dormit aceste două milenii. 

Străvechi buturugi şi paragini 

Îmi rodesc greul pământului în sânge şi-n pagini, 
Şi vreascurile-s frunze şi flori... 


Trecerea-i cea dintâi: aici şi acum. 
Plâng şi m-alătur celor dintâi călători... 
Pe unde-a trecut Maica Domnului, 

Din seceta, din întunerecul somnului, 
S-a făcut drum... Lăuntricul drum... 


. (Posteucă, Vasile, 
În marea şi-n mormintele din noi, 
Madrid 1967, pp. 7, 8) 

Vasile Posteucă: 


Hristos 


(după Brother Sergius) 


Sunt cel hulit, bolnavul şi flămândul. 
Sunt cel ce geme sub poveri şi moare. 
Prin metropole trec tăcut ca gândul 
Ghiontit de trecători pe trotuare... 


Sunt cel ţinut în temniţă, leprosul, 
Şi-n capul podului sunt cerşetorul; 
Sunt albul, negrul, galbenul şi roşul. 
Sunt omenirea, viaţa, viitorul... 


În Rusia peregrinez prin stepe 

Şi-n Grecia-s troiţa din coline. 

Carpatul stă smerit şi mă pricepe 

Şi-mi creşte-n timp cununi de mărăcine. 


Îmi fac prispar din Asii şi Americi, 

Mi-s fraţi acei ce plâng şi trag în hamuri; 
Cunosc din plin luceferii feerici 

Şi Libertatea care vinde neamuri... 

Vapoarele pândindu-mă-n oceane 
Mă văd rachetă interplanetară; 
Acasă sunt şi-acolo sus, şi-n strane. 
Şi-atomul hidrogen nu mă doboară. 


Mă pun la stâlp Naţiunile Unite 


Să-mi bată-n mâni piroanele lor grele. 


Ci eu mă-nalţ din ginte răstignite 
Cu steaua sub zăvoare şi zăbrele. 


Ascult ades din treacăt cum se roagă 
Bătrânele-n pieptare şi tulpane; 
Moşneagul gârbov, tânăra oloagă, 
Feciorii bând legende din icoane... 


Îi văd pe gospodari făcându-şi cruce 
Cu semnu-n care eu m-am ispăşit. 
Câte-un călugăr, meditând, mă duce 
Pe valea singuratecă, spre schit... 


Cunosc azi toate drumurile lumii, 
Şi-n deznădejde eu mă frâng, lumină 
Iertare urii, rodnicie humii, 

Şi vieţii har şi foamete divină. 


Sunt ceea ce de-a pururi sunt şi sunt 
Etern în oameni şi cu dânşii una, 
Sceptrul de glorii şi sfârşitul crunt, 
Acum şi de când sunt, şi totdeauna 


Eu vă binecuvânt din lumânări, 

Cădelniţa mă fumegă tămâie. 
Mă beţi drept vin şi lapte din căldări; 
Sunt pâinea şi cuvântul ce mângâie... 


Cu tot ce-aveţi eu vă binecuvânt, 

Şi dacă ştiţi in inimile voastre 

Să-mi pomeniţi smeriţi numele sfânt, 
Eu vin spre voi din zările albastre; 


Sunt apa care stâmpără de sete 
Şi cel ce-o bea se vindecă şi ştie 
Că inima-i s-adapă, pe-ndelete 
Din limpede izvor de veşnicie. 


Ş (Posteucă, Vasile, 
În marea şi-n mormintele din noi, 
Madrid 1967, pp. 14-16) 

Vasile Posteucă: 


Paşti 


Numai-n Munte este-un brad 
Mult încetinat şi-nalt, 

De la Dumnezeu lăsat 
(Colind) 


1). Întâia răstignire. Stă Cuvântul 

Şi litera-l rodeşte-n alfabet 

Mai necuprins ca timpul şi pământul, 
Liturghisind cu cel dintâi poet. 

Azi infinitu-i carte peste carte 

Şi litera bea viaţă din tăcere, 

Călcând cu semnul morţii peste moarte. 
De-abia mai ştim de-această înviere. 


2). A doua răstignire. Ştie dorul 

De sfinte aminturi din alte sfere: 
Citim în game stelele şi zborul 
Spre-acasă, îngânând durere. 

Şi notele de-abia vrăjesc misterul 

Să ne-aromească rugile şi cina, 

Şi-n geamul pauzei să ne-arate cerul. 

Aşa-i cuminecarea cu Lumina. 


3). Şi-a treia: De la unul pân” la nouă. 
În zero-s geometrie şi algebre: 
Splendori de ordine, o lume nouă, 

Cu centrul în matrice şi tenebre. 
Rachete-l caută-n altă încăpere, 
Antimaterie, viteză de quasari, 

Şi câtul iscă roiuri de mistere. 

Şi noi suntem mai singuri, mai fugari. 


4). Şi-aceasta-i Crucea. Mântuiţi de Nume, 
Răspundem toţi în ceruri. Suntem una. 
Născuţi din taină, din exil la lume. 

Şi spinii minţii ne-mpletesc cununa. 

Cu zorii care-anunţă dimineaţa, 

În inimă ne strângem cu sfială. 

De două mii de ani ne tragem viaţa 

Din groapa Lui, fără de cruce goală. 


j (Posteucă, Vasile, 
În marea şi-n mormintele din noi, 
Madrid 1967, pp. 66, 67) 

Vasile Posteucă: 


În genunchi 


Doamne, mă soarbe drumul greu şi lung. 
Iisuse, merg şi merg, şi nu Te mai ajung. 
Hristoase, pâinea mea şi trainicul meu prag, 
Fiul trimis din cer drept sceptru şi toiag. 
Lui, Lerui, Doamne, Lerui şi lumină. 
Dumnezeu împarte-şi sângele drept cină. 
Ai acum în oase un piron în plus; 

Milă, nici la Casa Albă, nici la Rus. 

De mine nu uita, ascultă cum cioplesc 

Mine adânci în inimă, spre tronul tău ceresc. 
Păcătosul are astăzi mii de cruci de dus... 


: (Posteucă, Vasile, 
În marea şi-n mormintele din noi, 
Madrid 1967, p. 106) 

Ion Potopin: 


Rugăciune 


Doamne, 

limpezeşte-ne trupul de somnul greu al pământului, 
în fiecare dimineaţă, când lebede vin din azur 

albe alintând cu-aripa văzduhul. 

Lumina atunci ne sărută 

şi aurul verde se logodeşte cu flacăra ei virginală, 
belşugul pe întinderi rotate vestind. 


Doamne, 

Dar soarele Tău, în spice ascuns 

va împlini rodul ales 

şi n-or fi secerătorii la margini! 

Să nu ne laşi, 

bătute de ploi şi frânte de vânturi!... 


Doamne, 

din somnul pământului am răsărit 
dar palmele Tale de aurore 

ne-au limpezit trupul şi faţa. 
Curate. Stăm gata de nuntă! 

Întoarce cu braţul Tău din legendă 
pentru lanul acesta de glorii vestite 
secerători căzuţi pe câmpul de luptă!... 


Doamne, 

Primăvara e aici, pretutindeni, 

şi-n braţele noastre. Patria toată 
rodeşte în amiezi clare comori 

şi pajuri de aur peste hotare 

duc negrele, înfrântele nopţii zăpezi... 
Dedeţeii baladelor poartă-n petale 
lacrima vie a minimilor Tale. 

Şi-n pajişti izvoarele 

Nuntesc cu rouă, cu soarele, 

Iar trupul holdelor gaben s-apleacă 
Zâmbind alb, Domnița Pace să treacă. 


Doamne, 

dar dacă Tu nu poţi să cobori 
printre-ale vămilor grave fanfare 
Pentru liniştea holdelor, trimite din zare 
Ostaşii azurului mântuitori. 


(Universul literar, Anul XXI, 
No. 12, Duminică 22 martie 1915) 

George Putneanu: 


Doamne 


unde şi cum te-am cunoscut nu ştiu, 

în linişti de biserici sau scânduri de sicriu, 
în răsărit de soare sau în amurg inert, 

în bâlciurile lumii sau grote de deşert... 


dar te port în mine şi te simt aproape 

în mugurii de plante, în vuietul de ape... 
oriunde te găsesc şi totdeauna viu: 

tu eşti viaţa însăşi, eşti moarte şi pustiu. 


(Crai Nou, 
Nr. 2/1933, p. 6) 

George Putneanu: 


Poem pentru întâlnirea cu Dumnezeu 


Într-un amurg cu linişti mari pe bord, 
voi pleca în călătorie de moarte spre Nord. 


Toate vor gusta din liniştea somnului 
când voi trece hotarul spre Mările Domnului. 


Va fi la mijlocul drumului luceafărul de seară, 
eu voi fi în vis, voi veţi fi afară. 


Să bateţi încet când veţi intra, 
să nu vă audă cineva. 


Pe o uşa nevăzută va intra Dumnezeu, 
ca să termine şi cu destinul meu. 


La ridicarea sprâncenelor Lui brumării 
toate din jurul meu vor încremeni. 


Voi, iubitele mele, prieteni buni, 
să cădeţi în genunchi şi să şoptiţi rugăciuni. 

Numai eu voi sta dârz, să-L înfrunt, 
căci n-am nimic sa-i ascund. 


„Doamne, în viaţă am fost trist mereu 
şi-am îndurat destinul fiului Tău. 


Potecile mi-au fost totdeauna cu spini 
ŞI viaţa mi-am ucis-o printre străini. 


Muream în fiecare zi câte puţin, 


căci toţi îmi întindeau numai cupe cu venin. 


In lumea Ta cu sfinţi, fecioare şi copii, 
n-am putut nici uri, nici iubi. 


Mi-a fost milă numai de fiinţele mici 
pe care nu le-ai văzut de sus, de aici. 


De ce mi-ai dat ochi ca să văd toate? 
De ce mi-ai dat urechi să aud toate? 


De ce mi-ai dat inimă să simt?”. 
Atunci Dumnezeu, cu bisturiu de argint, 


înflorindu-i ochit câţiva stropi de rouă, 
va desface cu grijă pieptul în două 


şi-mi va lua dorul: inima, 
ca să-i redea pe veci iar liniştea. 


Să nu plângeţi, prieteni, la căpătâiul meu, 

cred că inima e a lui Dumnezeu. 


Atunci se va stinge bolta bătuta cu salbe, 
împrejur vor creste mari tăcerile albe. 


Şi într-o noapte cu linişti reci pe bord 
voi dispare în ceţuri de Nord. 


(Antologie rădăuțeană, 
Cernăuţi 1943, pp. 108, 109) 

Traian Râmleanu: 


Scrisoare 


Tubiţi părinţi, vă scriu aceste rânduri 
De sărbătoarea sfintei Învieri, 

Cu sufletul împovărat de gânduri, 
De dor adânc, de tainice dureri... 


O, cum aş vrea să vin, ca altădată, 
La scumpul nostru neuitat cămin, 
Să vă revăd pe voi: măicuţă, tată, 
Pe fraţii dragi — şi dorul să-mi alin. 


Să ne-adunăm cu toţii în jurul mesei, 
Sub ochii voştri dulci şi părinteşti, 
Desferecaţi de frământarea zilei, 

De zbuciumul vieţii pământeşti. 


Şi-aşa, uniţi în spiritul iubirii, 

Să prăznuim pe Domnul înviat; 
Să rechemăm din lumea amintirii 
Atâtea clipe sfinte-n gând curat... 

Dar marea depărtării mă desparte 
De voi, iubiţi părinți nemângâiaţi, 
Şi dorul inimii vi-l spun prin carte, 
Pe care-o scriu cu ochii-nlăcrimaţi... 


Eu vă doresc din suflet, învierea 
Lui Christ bogată-n haruri să vă fie, 
Să vă aline dorul şi durerea, 

Să vă aducă pace, veselie... 


Iar gândul meu e printre voi, acasă, 
Cu voi cu drăgălaşii fraţi — cu toţi; 
Căci gândului de depărtări nu-i pasă 
Şi mulţumeşte toate şi pe toţi. 


Şi-acum închei modesta mea scrisoare, 
Pe toţi îmbrăţişându-vă cu drag 

Într-o curată, sfânta sărutare, 

Al vostru — cel de pe străin meleag. 


(Unirea Poporului, Anul XX, 
Nr. 17-18, Blaj 1938, p.4) 

George Ranetti: 


În noaptea Răstignirii 


De-ar fi făcut să ciocnim ouă 
Hazardul orb şi imbecil 

În ziua de întâi april 

Şi n-ar fi Paştele la două, 


Când după datina-ancestrală, 
Un prieten m-ar fi-ntâmpinat 
Cu un „Christos a înviat!, 

Aş fi crezut că-i păcăleală. 


Şi zău, când lumea-ntreagă-i arsă 
Pe rugul de trei ani nestins, 

Tu zici cd Barabas a-nvinş 

Şi că-nvierea e o farsă?! 


Nu-i vatră unde nu se plânge, 
Iar ouăle ce-o să ciocnim 

De Paşti, creştinii le-nroşim 
În cel mai sfânt şi nobil sânge. 


La noapte-ntunecă-te, lună, 

Când Christ va fi pe cruce pus, 
Nu mai învie cum s-a spus, 
E-ntâi aprilie, zi de minciună!... 


Dar totuşi... În cuprinsul firi 
Vedem iar raze, fluturi, flori 
Şi iar adânc încrezători 
Privim la chinul răstignirii. 


Şi braţele bătute-n cuie 

A dulcelui Mântuitor 

Par aripi ce se-ntind a zbor 
Şi-l aşteptăm spre cer să suie... 


(Ranetti, George, 


De-atunci şi de-acolo, 
Iaşi 1917) 

Ion Roşca: 


Rugă 


Îndură-te, părinte, şi din a Ta lumină 
aruncă o fărâmă în trupul meu de lut 
în care îngropate zac dintru început 
grăunţele-azvârlite în ţarina-mi de tină. 


Fă mugurii nădejdii să se prefacă-n floare, 
să odrăslească iarăşi mlădiţele credinţei; 

pe crengile uscate de spinii suferinţei 

de aur coapte roade să strălucească-n soare. 


(Zaharia, E. Ar., 
Revista Bucovinei, 
nr. 10/1943, pp. 460-462) 

Teodor Sărac: 


De Pasti... 


Sosit-au iarăşi lilieci în floare... 
Miresme dulci se răspândesc în aer; 
Din marele vieţii caier 

Îşi toarce moartea firul de onoare. 


Răsună toaca pentru înviere, 

Sub adierea vântului de-april; 
Iisus Hristos, teslarul cel umil, 
Se-arată acum în slavă şi putere... 


Prin moartea Sa, El ne-a scăpat de moarte 
De vom umbla pe nobila-l cărare, 

Iar astăzi El ne-aduce uşurare, 

Creând vieţii noastre altă soarte... 


(Foaia Diecezană, Anul LIII, Nr. 17, 
Caransebeş 24 aprilie 1938, p. 10) 

Victor Stoe: 


Stea din Betleem 


Poate îl voi întâlni visând, 

În pădurile verzi venite în Cetate, 
Stinse din viaţa lor adevărată 

Şi aprinse de podoabe pentru EI 
Şi pentru nimeni luminate. 


Peste albele ninsori, poate va trece 
Pasul Lui luminat. 

Dar niciodată 

Nu va trece peste tot sufletul nostru 
De mii de ani îngheţat. 

Nu, niciodată, 

Cel mai uitat şi Alb Împărat. 


% 


Nu, nu mai veni visând, 

Prin tremurătoare ninsori. 

Aici nu e pentru nimeni închinare. 
Nimeni nu vrea să vadă zdrenţele Tale. 
Nici rănile, nici tristeţile pale 

Şt nici fiorul care suie tremurător 

Spre ceruri şi poate spre moarte. 

Nimeni nu vrea să Te vadă visând. 
Nimeni a Ta răstignire — 

Poate nicăieri nu e înviere. 

Nu e pentru nimeni înviere? 
Pentru nimeni iubire. 


Nu, nu mai veni visând, 

Printre tristeţile şi morţile noastre toate. 

Nu vrea nimeni trista şi marea Ta singurătate, 
Nici cer, nici înviere, 

Nici, moarte. 


Nu, nu mai veni visând, Alb Împărat, 
Printre umbre tremurătoare. 
Spaimele nu sunt niciodată uitate 

Şi nimeni nu vrea să ştie când moare. 


% 


Nu, nu te vrea nimeni visând. 

Caută alte pământuri... 

Lasă-ne fără înviere şi cânturi 
Lasă-ne în uitarea noastră de moarte. 


(Revista Fundațiilor Regale, 
An. 9, Nr. 12, 1942, pp. 536, 537) 

Victor Stoe: 


Părăsire 


Nu, nu voi mai învia niciodată. 

Din cetate în cetate, 

Din înviere în înviere, 

Oamenii nu M-au cunoscut şi mereu am rămas 
Singur în marea mea singurătate. 


% 


Pe drumuri şi în cetăţi 

Sunt atâtea semne 

Şi biserici numite Casele Domnului 
Unde nimeni nu mă caută. 

Şi nimeni nu vrea 

Învierea mea adevărată. 

Nu, nu voi mai învia niciodată. 


% 


De la Ghetsemani la Golgota, 
Cerul, tot cerul, m'a auzit — 

Nu, nimeni pe acest pământ 
Nu m-a iubit 

Şi nimeni nu visează 

Învierea mea adevărată. 

Nu, nu voi mai învia niciodată. 


% 


Nici la porțile grele ale cetăților 

Nu voi mai bate. 

Unde despre moartea şi învierea mea 
Penele cărturarilor închipuiesc arabescuri 
Şi unde se stinge orice stea — 

Sting prin trecerea mea 

Chipul meu din crucea troiţelor 

Să se uite amintirea mea adevărată. 

Şi iau cu mine chipul meu 

Din visările oamenilor. 


Şi vreau, vreau să rămân 

Pentru totdeauna fum — 

Nu, nu voi mai trece pe nici un drum 
Şi nu voi mai învia 

Pentru nimeni, niciodată. 


(Revista Fundațiilor Regale, 
An. 9, Nr. 12, 1942, pp. 538, 539) 

Victor Stoe: 


Stea fără magi 


Steaua din Betleem rătăceşte în Cetate 
Pentru care ursită 

Nesigură şi uitată? 

Pentru care înalta singurătate? 


% 


A venit in Cetate 

Steaua din Betleem 

Noaptea când florile cerului îngheţate 
Cheamă sufletul temător de singurătate. 

Mai aşteaptă cineva steaua vestitoare 

Sau e numai steaua de hârtie şi culori 

Care rătăceşte noaptea pe drumuri în Cetate? 
E numai o stea de hârtie? 

Atât a rămas 

Din minunea atât de străvezie? 

O stea de hârtie care trece rătăcită şi uitată 
Printre umbrele mişcătoare şi întunecate. 

A murit steaua din Betleem în marea singurătate. 

Acum a rămas o stea de hârtie 

Şi un cântec mic şi uşor 

Şi rătăcesc împreună stea şi cânt 

Peste un negru pământ. 

De ce şi unde s-a stins steaua din Betleem 
Ca o visare străvezie? 


Din minunea de atunci, 

A rămas numai o stea de hârtie 
Şi o pată de umbră 

Fumurie 

Peste toate visele întunecate. 


(Revista Fundațiilor Regale, 
An. 9, Nr. 12, 1942, pp. 540, 541) 

Mircea Streinul: 


Isus în pădure 


Pădure veche. Zeii gem în piatra lor tăcută, 
stejarii freamătă de nouri. Brumi de toamnă lungă. 
Vânează regii orbi de seară-n amintiri o ciută, 

pe care-ogarii prin frunzişul lunii o alungă. 


În fiecare fag, o cruce de luceferi bate; 

se-apropie Isus; spre zeii vechi de-a dreptul merge; 
le dă lumina de pe umeri de eternitate 

şi-apoi cu mânecaru-albastru lacrima le-o şterge. 


Îşi lasă capul pe frunziş. E obosit Isus 
ŞI zeii îl veghează peste noapte. Mare, trece 
prin codri Dumnezeu — o negură de sus, mai sus 


de clarele tării cu mortuar luceafăr rece. 


(Opera lirică, Bucureşti 1939) 

Mircea Streinul: 


Zece cuvinte ale 
fericitului Francisc din Assisi 


Prietenului LEON ȚOPA 
pentru anii ce vor veni 
această carte cu 

ZECE CUVINTE 

ALE FERICITULUI 
FRANCISC DIN ASSISI, 
M. $. 


E. 


Încet, că doarme Dumnezeu în mănăstirea Lui 
de larguri peste timp, în care pentru noi 

se roagă, — seara din adâncul cerului 

răcoarea s-o reverse în albastre ploi. 


Veniţi aici, tăcerea unde-i mai stufoasă 
ŞI pinii aromesc mai dulce târzia după-amiază, 

la inimă să-mi poposiţi, sfioase, ca-ntr-o casă, 
în care peste geam se-aşează, 

ca soarele pe vechi copilării, 

trecutul plin de bălărie şi melancolii. 


Iată, eram şi eu odată ram — 

şi râdea pământul prin mine la soare; 

deplin pe-atunci mă bucuram, 

culegându-L pe Dumnezeu din mii de izvoare. 


Apoi, veni o seară, când, 

simțind cum o dulce-oboseală în frunze-mi pătrunde, 
aş fi vrut să mă duc, fără să ştiu unde — 

şi-i auzeam pe ciobani în vale atât de vesel cântând. 


Se ridica până la mine mirosul şiştarelor pline; 
prin colibe fierbeau laptele — şi fumul, liniştit, 
se ridica peste case, — şi bine 

îi veneau lui Dumnezeu 

mireasma fânului proaspăt cosit 

şi-aroma frunzişului meu. 


Ardeau de-atâta luceafăr depărtările, 

pe care le sunau în tălăngi oile 

şi se strângeau după lună cărările, — 

şi n-au priceput de ce mă-nsetează ploile. 


Abia când primul ram s-a desprins, 
am bănuit o suavă sfâşiere, 

care şerpii pe trunchi mi-a încins, — 
şi totul s-a făcut tăcere. 

Numai îngerii arborilor, care le stau 
de secetă şi de-ajutor, 

ferindu-i, pe cât au 

în putere, de trăsnet şi de topor, — 
băteau mai larg din aripi, luminând 
seara până-n adâncul pădurilor. 


Când am căzut, 
i-am mai auzit plângând 
în albastrul serilor lut. 


Dar iată vulpea că-şi zburdă toamnele-n amurg 
şi lupul se-nfăşoară-n umbra nopţii apenine; 
azurul şi l-au stins şi-ntunecate curg 
molaticele codrului coline. 


Dealul urcă lin, pădurile coboară 

prin râuri de lumină; zarea-ngenunchează 
în frunza limpede-a pădurii — căprioară — 
şi bea un soare-ntreg din fiecare rază. 


Cătunu-ntreg în fumul serii sună 

de roata carelor cu grâu şi voie bună; 
țăranul, numărându-şi clăile, 

voios răstoarnă căile 

şi-i vine chiotul pe buze — 

de-l îngână văile 

şi cumpăna fântânilor ursuze. 

Din marginile zării 


domol se lasă pacea; pe câmpii — 
cu vântul slobod al noptării 

aleargă negre şi tăcute herghelu. 


Ca lacrima răsare Vesper; este ora 
dorită a odihnei şi-au tăcut năierii; 

pe fagi s-a scuturat de limpezimi sonora 
chemare-a buciumului drag şi-oierii, 


trezindu-se, vă cheamă şi vă-mbie 

la somn, căci ulmii şi tufişul nu se ştie 
ce lacome sălbătăciuni ascund 

în umbra lor adâncă de iezer fără fund. 


II. 


Dumnezeu şi-a pus fruntea pe mâinile tale, 
s-a odihnit peste seară, ca un ţăran; 
de-atunci amiroasă, ele, ca un lan 

când îmi scutur de pe umeri ploaia la vale. 


Februarie cu zăpezile moi nu e mai dulce, 
cu tot soarele lui de palide luciri, 
ca suavele contururi, când încep să se culce, 


ale degetelor pe catifeaua cu-albaştri trandafiri. 


Cum înserează-n odaie! Umbra lunecă 
pe geamuri, ca-ntr-un lac târziu; 
mâinile se-ntunecă, se-ntunecă... 

şi frunzişul de lumină nu le mai ştiu. 


Totuşi, le simt căldura de lut 
sărutat generos de soare şi bunătate, — 
vom rămâne la margini, fără-nceput, 


207 


să ne comunicăm din albastra irealitate. 


Dă-mi braţele, să simt din ele cum adie 
mirozna crudului pământ, — 

şi-apoi să ne-mprăştiem în veşnicie, 

ca o ploaie purtată de vânt. 


În lut te dumic, seară mare ca niciuna; 

ca şoldul tău mai dulce nu-i colina când coboară 
în valuri repezi cu luceafărul şi luna, 

iar negura pe umeri câmpeneşte te-mpresoară. 


III. 


Prin ploaie trece Dumnezeu, şi mai departe 
alunecă tăcuţii paşi; ai spune: iată 

că trece Dumnezeu cu ploile prin moarte 

şi nu-L urmează alba îngerilor ceată. 


Ai vrea pe urma Lui să luneci — ca-nserarea — 
pe unde-au drumărit singurătăţi de soare, 

dar prea puternic te-nspăimântă fluturarea 
văpăilor şi încă n-a căzut pe floare 


târzia brumă-a toamnei tale, ca să ştie 
piciorul nedeprins pe unde să te poarte 
şi-ncotro-i cărarea 

ce duce peste moarte 

la-ntunecata veşnicie. 


Ascultă... ascultă... 
îngeri negri de pământ 

merg prin ploaie, merg prin vânt; 
unii au aprins fanare, 
alţii, mai săraci, o lumânare. 


Sfinţii au ieşit în lume, 

L-au chemat pe straşnic nume, 
dar pădurea L-a ascuns 

peste largul beznei nepătruns. 


Prin ploaie simt cum Dumnezeu se roagă, — 
veciile în urma Lui se leagă. 


IV. 


Acea, Isuse-Doamne, e casa bogatului. 
Priveşte: sunt zeci de câni în ogradă. 
De-avar, nu-i lasă voie fârtatului 

soare să intre în casă, 

că-i mănâncă toată culoarea 
veştmintelor de mătasă, 

iar inima şi-a-ncuiat-o în ladă, 

ca să nu-l îmbie sora milă 
cu-mbucătura, pe care el o-nghite-n silă. 


După fereastră, a dat perdeaua, 
calicii să nu-l simtă cu aur la piept; 
de când l-a lovit pe bogat damblaua, 
vrea popa să-l facă drept 

la suflet, dar altă grijă n-are 

bogatul decât grâul din hambare — 
şi-n inimă 1 se-nmulţeşte neghina 

ca pe mirişti. S-a stins lumina 


209 


în casa lui. Isuse-Doamne, să nu crezi 
c-a pornit prin vis, ca luna pe livezi, 
ci-şi cruţă seul şi uleiul nici măcar 

sub icoana de când erai mic, 

aşa de frumoasă 

— Maica te mai ţinea pe-atunci acasă! —, 
nu pâlpâie la fruntea ta de cleştar. 


Stă ca-n iad, la mare-ntuneric, şi slugile-l aud 
cum mâinile-n aur şi le spală; 

până şi luceafărul, 

de lacrima îngerilor ud, 

îi ştie de frică şi-i-nconjoară moşia — 
parcă numai mărăcini şi boală 

i-ar fi între haturi, iar buiecia 
tinerească-n poartă i se-opreşte, 

căci vătaful pocneşte 

din bici şi cânii o latră lupeşte, 

iar stăpânul surâde zălud. 


Peste drum, sărac, e dulgherul, ca acela care 
pe 'Tine Te-a crescut; seara, uneori, 

iese la poartă, să vadă 

dacă nu cumva Te re-ntorci, 

şi-ntreabă de călători 

dacă n-au aflat voce vestitoare — 

iată-l! e bătrânul, care vorbeşte-n ogradă 

cu Maria. 


Zâmbetul Ei, zâmbetul Mariei, 
zefirul tristeţii, ploaia bucuriei... 

Luna, stelele şi soarele 

îi curg pe faţă; 

pe-obrajii Ei de bună-dimineaţă, 
ceru-şi murmură izvoarele... 


Porneşte Maria-n amintire 

cu losif, dar fără Tine, 

spre-un depărtat Egipt şi-n lunga-i rătăcire 
a vis Îi vede luna pe coline. 


Priveşte, omul sărac... 


EI, când a văzut că 1-s goale hambarele, 
uneltele şi le-a luat, 

a adus în lanuri soarele, 

grâul de l-a secerat. 


Şi-a ostenit mâinile, 

ca pe nişte cai la pădure; 

n-a mai ştiut cu săptămânile 

ce e veselia şi, prin sat, 

au început să-l râdă şi să-l înjure. 


Când grâul şi l-a adus acasă, 
în două cu neghină l-a văzut; 
pâinea îi era pe masă 

ca un bulgăre de lut 

şi sufletul i s-a făcut 

pasăre sfioasă, 

care l-a durut. 


Dar, fără prihană, 

numai la Tine se gândeşte; 
dacă i-ai dat şarpelui hrană, 
desigur că şi săracul şi-o găseşte, 


Unde-i lumina subţire 

ca unghia lunii, când e nouă, 

să mergem, Isuse-Doamne, tot pe fire 
de păianjen şi pe stropi de rouă. 


Acolo de-aseară a intrat, 

la pruncul morarului, 

sora moarte — de-l caută oamenii bătrâni 
prin mâlul din fântâni 

până-n adâncul pământului. 


Aici, sub cumpăna odăii afumate, 
cuprins de libido sciendi, 

se frământă nebunul înțelept 

şi se bate 

cu pumnii în piept — 

că Te-a pierdut departe, 

în vreo pagină de carte. 


Îmbrăţişaţi, ţăranul 

cu țăranca lui visează 

cum vântul le tălăzuieşte lanul 
şi că fiecare 

spic de grâu e-o rază 
cu-nvolburări de soare. 


La vale, stă-nchis ucigaşul; 
fratele şi l-a omorât 

şi va fi spânzurat pe imaşul 
paşnic, unde murmură ierburile. 


Să mă rog, Doamne, pentru el, 
ca pentru un copil rătăcit; 

oare eu sunt mai puţin mişel 
ŞI niciodată n-am păcătuit? 


Cât mi-a trebuit, Doamne, să mă adun 
din luceferii umezi ai tâmplelor Tale, 
câte zăpezi de lună, câtă amiază de soare 
până la această vale 

a plângerii! 


Câte ierburi au trecut sub aburul gurii Tale, 
ca să se prefacă-n sânge — sângele meu; 
câtă lumină a curs din rănile lui Dumnezeu, 
ca să se prefacă-n sângele meu? 


Va trebui s-alerg cu cerbii în pădure, 
să-mi lipesc urechea de jilavul pământ, 
ca să Te-aud moarte, să Te-aud depărtare, 
să Te culeg din soare, să Te aleg din vânt. 


Cine, Doamne, oare cine, 
nu ştiu, Doamne, cine 

în tăcerea inimii 
m-a-ntrebat de Tine. 


Mă cuprinde-un sălbatic dor 


de ţărnă şi de tăcere; 
desluşesc în cântecul izvoarelor 

cum pământul mă cere 
de la un veac întârziat, 
care-n neguri s-a legat. 


Isuse-Doamne, 

poate-n mila Ta 

mă vei ierta 

dacă gura nu şi-a măsurat cuvântul; 
Tu ştii că n-am asemenea învăţătură, 
însă cine învaţă vântul 

să zboare şi soarele să răsară, 
luceafărul să ardă 

şi ziua să se facă seară? 


Isuse-Doamne, 

prin satul meu Te-am dus 

cum am crezut mai bine, 

să-l vezi în amănunt, cu ochii mei omeneşti; 
e timpul să Te-ntorci, că iar e la-nceput, 

pe măguri, soarele — şi-n inimă îmi creşti 
prea mare, ca să Te mai poată cuprinde 

cu toată lumina dimineţii, care Te-aprinde 
în ochii mei ca-n zarea mătăsoasă. 


Curând ciobanii vor suna 
hore câmpeneşti în nai: 

e timpul să Te duci în rai, 
iar cu acasă, 

la cărțile şi la prisaca mea. 


V. 

Binecuvântează, frate soare, 
fruntea care ţi se-nchină; 

fă-mă, Doamne, larg şi depărtare, 
şi mă bate cu lumină; 


fă-mă, Doamne, brumă şi răcoare, 
fă-mă apă, fă-mă rouă — 

să mă soarbă cerbii în izvoare, 
mestecat cu ceru-n două; 


binecuvântează, frate soare, 
mâna slabă, care scrie; 

fă-mă, Doamne, luminiş de zare, 
sărutat de-albastră glie; 


fă-mă, Doamne, vânt de floare, 
să mă ia-n aripi albina, 

fă-mă, Doamne, nour de-nserare, 
să-i port soarelui lumina. 


Frate, eu te-aud în lut cum spui 
rugăciunea grâului 

pentru pâinea viitoare, 
frământată în sudoare; 


frate, eu te văd cum luminezi 
rădăcinile-n livezi — 

toată iarba, cât de mică, 
mănăstire se ridică; 


frate, eu te simt în fiecare spic, 
bob de sânge, soare mic, 

veşnicie foarte mare, 
strânsă în nimic. 


Te-nalţi dominator şi pur 

din mănăstirea codrilor de-azur; 
mai fumegă tăcuţi pe mări 
luceferii albastrei depărtări 

şi lanurile se-nfioară 

de parc-am fi ţărână-ntâia oară. 


E-n tine-atâta bunătate, 

încât din fiecare strop de rază-ţi creşte 
o nouă şi ireparabilă singurătate — 
şi-atunci te risipeşti împărăteşte 

în nesfârşite ploi 

de aur peste noi. 


Când răsări, tac muzicile-nalte ale stelelor, 
noaptea mai vibrează-n oceane; 

auroră, îmbrățişează-mi munţii, 

alungă umbra albastră 

din umezeala pădurii. 


Mărire ţie, prietenul lui Dumnezeu, 
fratele stejarilor şi-al grâului; 

câte milenii au trecut 

prin lumina ta 

de la-nceput? 


Tu, care mângâi pietrişul 


din mâlul fluviilor ursuze, 
primeşte mâinile mele, 

potir pentru inima ta. 


Totul va fi un cântec înalt, peste stele. 


VI. 


Trec orbii, ducând în mâni castroane 
cu supă aurie, care fumegă îmbietor; 
azurul le-aşează pe frunte coroane 
ca îngerilor. 


Mănâncă-n tăcere, carii cum rod 

în copac; supraveghetorul tăcut se plimbă; 
unui copil 1 se face nod 

în gât: a simţit o muscă pe limbă. 


După ce-au spus rugăciunea, au ieşit în ogradă 
şi-au început să pipăie soarele, ca pe Hristos, — 
căci numai cu mâna şi fruntea pot să vadă 
orbii cât e de frumos. 


VII. 


Aripile mândriei ţi-au căzut, 
Dumnezeu te-a-ntunecat; 
apropiindu-te de lut, 

n-ai căzut în păcat. 


Ca şi când ai fi mers printre mii de mărăcini, 
deasupra ta s-au scuturat 
nişte ploi de lumini 

ca un aur ciudat. 


Ți-au plesnit buboaiele pe frunte 
şi-ţi curge-n ochi sângele vâscos; 
departe vuieşte, ca dintr-un munte, 
dimineaţa cu sunet apos. 


Până şi cânii au început să te-nfrunte, 
lătrându-te-n ogradă; 

n-ai cum să te aperi cu mâinile ciunte 
şi doftorii nu vor să te mai vadă. 


Li-i teamă, tuturor, de putreziciunile tale, 
uitând că sufletul li-i asemenea 
buboaielor, care desfrunzesc petale 

de puroi cu licăr de stea. 


Eu pun urechea la pieptul tău chinuit, 
aud inima, inima ta, 

care-i ca soarele când a răsărit 

întâia oară deasupra mea. 


Frate lepros, este-un fel de răcoare 
mai curată ca bruma în ascuns; 

prin zdreanţa obrajilor prietenul soare 
până la os ţi-a pătruns. 


Dar e un miros înalt de stele 
în carnea ta, şi de livezi; 

că trece Dumnezeu prin ele 
nu-ţi vine să crezi. 

După ce vei muri 

— sfânta moarte e-aproape —, 
mai frumos vei răsări 

ca un luminiş de ape. 


Te vei înălța fag şi-n fiecare 
seară voi veni cu oile, 

s-aud murmur de depărtare 
când te-or bate ploile. 


Ne vom ruga împreună, 
ca nişte crini ai Mariei; 
vom asculta cum ne sună 
clopotele veşniciei. 


Vom fi ca nişte munţi în furtună. 


VIII. 


Însomnoraţi, sub pământ aşteaptă anii 
adunaţi împrejurul stejarilor căzuţi; 
cu aur în mână umblă ciobanii 

să cumpere cântecul luceferilor muţi. 


Cerbii cad în genunchi, loviți de săgetători vicleni; 
au mai mugit odată, pentru dealuri, 

ŞI s-au coborât pământeni, 

cu fruntea-n lut, ca-n răcoroase valuri. 


Sângele s-a potolit pe frunzele ude, 
vulpile-adulmecă vânatul răpus; 


cornul vânătoresc s-aude 

căzând ca ploaia şi cântecu-i sus. 


Lupul linge sângele cald, ca de soare, 
şi urlă-a vis, de-i răscoală 

pe urşii adormiţi; pe zare 

noaptea mai curge domoală. 


Este-o oră liniştitoare a serii, 

când fratele Vesper iese cu turma la drum; 
departe scânteiază fulgerele verii, 

dar fără tunet şi ploaie acum; 

ca pe zăpadă păşeşte lupul înfometat, 
orbii răscolesc prin scorburi după o iarbă anume, 
semănătorul cuvintelor a însetat 

şi-ncepe să bea tăcere; sătenii fac glume, 
de care zâmbeşte lumina lunii, de sus; 
nourii, cum îs albi, deşi seară, 

sunt apele, în care surâde soarele; 

ca ei sunt bisericile, bunăoară, 

când gâlgâie-n potir izvoarele 

de sânge ale Domnului nostru Isus. 


În astfel de timp, simt o sălbatecă dorință 
după înneguratul pământ; 

aş vrea să fiu numai suferință 

sau o frunză purtată de vânt. 


Pământ, pământ! 

Sfinţitor şi binecuvântat pământ! 
Să te simt pe frunte, luminare, 
ascunziş de seară, ascultare, — 
frate cu sobolul şi cu aurul să fiu, 

rădăcina fagilor să mă cuprindă 
cu mâni alinătoare 

pe sicriu, — 

serile şi stelele, 

apele şi țarina, 

livezile şi nourii 

să-mi şoptească. 


Pământ, fratele soarelui, 
deschide-ţi braţele de piatră, 
pământ, prietenul luceafărului, 
în ce afund nepătruns 

pe Dumnezeu L-ai ascuns? 


De ce, însă, mi-i teamă, 
moarte, mamă? 

De ce negurile se risipesc 
pentru un întuneric împărătesc? 


E, Doamne, totuşi, prea curând. 
Mi-i ruşine cum luceferii m-aud plângând. 


IX. 


Pentru tine nu mă pot ruga, frate întuneric, 
Lumina s-a făcut sânge; soarele, povară. 
Eu te-aud din pământ, gemând, — 

te-ascult sub pietre, dobândit seară. 

Ca nişte păsări de aur, mâinile mele 

te-ar îmbrățişa, un strigăt unic de stele, 

ca glasul Domnului nostru, din stejari. 

Eu ştiu unde e adâncul tău, frate întuneric, 

stăpânul corbilor, al pajerelor, 

al miorilor negri, al ceţurilor, al ulilor. 
Sufletul meu e ca un argint întunecat, 

numai că fără voie, deci fără păcat. 

Cine te-ascultă de veacuri, decât soarele, 

când noaptea curge din inimă, ca peste-o vale? 
Țărmul, unde vin la domnia strigoilor 

mâinile noastre, desfăşoară o calmă uitare — 
ca din ascunsele-i lumini 

să răsară o-ndurerată zare. 


Îngenunchează la fruntea ta de luceafăr 
întunecimi, duhul fără sfârşit al mormintelor. 
Părinţii noştri unde s-au dus, fără uitare, 
Parc-ar fi fost neguri? 

De ce, când ar, aud gemând 

pământul fără lacrimă? 

Dacă nu mă pot ruga pentru tine, 

eu voi plânge la tâmpla lui Dumnezeu, 

cum stă soarele, acasă. 

Mâinile tale amiroasă 

a sulfină şi-a pas de înger cu lumină, frate întuneric. 
Eu sunt bun pentru cine 

stă aproape de tine, ca o cruce, care 
s-a-ntunecat de prea mult soare. 


XĂ. 


Şi-acuma, Doamne, am rămas cu Tine 
să stau de vorbă. Inima-mi tresare, 
iar glasu-mi scade şi-i atât de bine, 
că-n răsuflarea Ta de-albastră glie 

mă simt ca păcuraru-n dulcea înserare, 
când somnul ni-i prieten şi-n cărare 
dulăii îl aşteaptă cu lătrat de bucurie. 


Ca aburul pe codri, zarea 
uşor se pierde prin fereastră; 
aleargă-n mirişti depărtarea 
şi-n frunze-i seara iar albastră. 


Curând va-ncepe toamna fumurie... 


Răcoarea serii aspre mă-nfioară 

ŞI-i în aer ca şi când o liturghie 

s-ar pregăti. Vrea robul Tău să moară, 
Doamne. 


Vrea-n arbori iar să treacă, iar în grâne 
să circule, spre-lauda Ta, şi-n rouă 
să-şi aburească răsuflarea, pâine 

să-i fie inima, ca-n două 

să i-o frângi. 


Pătrund de-acum apropierea 

de floare-a frunţii Tale înstelate, 

de-acuma inima, ce-n pieptu-mi slab mai bate, 
e-a Ta — şi-a Ta e şi tăcerea 

ce-mi urcă umerii cu aripi de eternitate. 


Odaia, Doamne, plină-i de tămâie 
ŞI, când veşmintele-Ţi adie 

ca vântul slobod la câmpie. 

Te simt trecând prin grâie 

ca prin veşnicie. 


Mi-i ca şi cum m-ar fi-nserat frunzişul 
pădurilor de fagi, cu cerbi sfioşi în ele; 
sunt seară eu, iar Tu eşti luminişul, 

în care-am semănat câmpii întregi de stele. 


E-un somn al ţărilor înalte, 

pe care nimeni nu-l mai ştie, 

că Dumnezeu s-a dus în veşnicic, 
iar eu la celelalte. 


Din mine ţară am crescut, 

azururi leneşe pe-a mărilor singurătate; 
pădure-am fost şi n-am crezut — 

şi hat de ţarini nearate. 


Îmi ştie mineralul boarea gurii, 

mă poartă apa-n glii legănătoare; 

la fruntea-mi, care-i ploi de soare, 
nicicând n-abate umbra stearpă a pădurii. 


Oare suntem altceva decât o seară — 
sau amiază, în care Dumnezeu 
stăpâneşte, şi nu sună mai clară 
inima, atunci, de sângele meu? 


E sufletul unora crin subțire 

de-argint cu fulguiri albastre de ninsoare, 
al altora — o albă mănăstire, 

cu turle zvelte, care tălăzuiesc la soare. 

Văzut-am rânduindu-Ţi casă 
mezinii — trupul Tău de foc 

să stea-nlăuntru bine, ca-n mătasă, 
iar lumea se mira de unde 
răsare-atâta busuioc 

şi boarea lui de ce-o pătrunde. 


Dar eu m-am ostenit cărare 

uşorului Tău pas şi, totuşi, greu, — 

şi mult m-am bucurat că sufletul, prin care 
— ca-n veşnicie — trece Dumnezeu, 

a fost cădere-n lut şi-n timpuri înălţare. 


Păşeşte, Doamne, pe cărarea mea umilă 
şi codrii Ţi-or ieşi în cale, 

să-mi spună, filă după filă, 

istoria vieţii Tale, 

iar dimineaţa, de-i ajunge-ni rai 

cu mine — neînsemnat grăunte! — 
aşează-mi, Doamne, sufletu-ntre scai — 
lumina lor să-mi sângere pe frunte. 


EPILOG 


LUPTA ÎNGERULUI CU SATANA ADORMIREA LUI 
FRANCISC DIN ASSISI 


MASCA 

Apoi a venit curtea cerească, marea, luminata, căci numai 
îngerii se mai lăsau la el, seara — şi-albinele, iar toamna 
era lungă şi frumoasă. Dumnezeu s-a dus în toate 
bisericile din lume. Clopotele sunau fără auz, în pământ, 
moartea venea sfioasă, făcându-i legământ gingaş, de 
mătasă, pentru suflet. Îngerul cu paza l-a îndemnat pe 
Satana şi-a început o luptă, care-a durat până târziu 
noaptea. 


2, 
Francisc a adormit aproape de soare. Moartea i-a intrat 
uşor prin porţile ochilor, căci ei erau curaţi, deşi fără 
lacrimă. 

3; 
Oamenii spuneau că nu mai trebuie soare pe cer, căci faţa 
lui Francisc luminează îndestul, şi pentru luceafărul de 


mai sus de soare. 


ÎN ASSISI A FOST MARE BUCURIE. 


(Opera lirică, Bucureşti 1939) 

C. IL. Şiclovanu: 


Inviere 


Te-au zămislit atâtea patimi, zbucium şi gheene 
Şi leagănul l-ai împărţit cu mieii-n rând, 
De-aceea-ai fost pesemne-atât de blând, 

Atât de-ndurător, Nazarinene! 


De-aceea Te-au căutat în locuri sterpe-atâţia cărturari, 
Nu Te-au găsit în adâncimile scripturei, fariseii — 
Isus, care-a copilărit cu mieii 

Sfârşeşte-n mijlocul a doi tâlhari. 


Eu nu Te caut Isuse-n cer, ci coborât pe lut. 
Sângele Tău e-n măcieşii plini de spini pe ruguri, 
E semn, că din aceeaşi iarbă fragedă cu mieii 
Pasc iezii cu corniţele în muguri. 


Ci Tu rămâi aici, Tu cu durerea printre noi, 
Printre cei morţi şi printre vii, 

Cum ai putea să fii, în cer, noi, frânţi şi goi? 

Şi totuşi, Te înalţi în zvon de clopot, când învii. 

Când se-mpreună fum de tămâie cu parfum de flori, 
Când ochii noştri sunt înlăcrimaţi de-atâta soare, 
Din mugurii plesniţi ai firii doar Isus învie, 

Isus, cel răstignit pe două crengi de măr în floare. 


(Universul literar, Anul XLII, 
Nr. 15, 11 aprilie 1926) 

Flaviu Tie: 


Adevărul. Atunci, ca azi 


În grelele sudori de sânge 

Pe sine Însuşi Se înfrânge 

Şi suferă, fără a geme, 

Isus, Domn, peste lumi şi vreme. 


Huliri, bătăi, loviri cu pumnii 
Înduri Tu de la răii lumii. 

În faţa ta scuipări, iar spinii 
Pe frunte-Ți apasă hainii. 


Te pironesc tâlharii-n cuie 
Şi milă pentru Tine nu-e, 
Sfânt Adevăr. Atunci, ca azi, 
Tu, vanităţii, jertfă cazi. 


Şi ca-n faşă să te sufoace, 
Nu-i scrupul a afla mijloace. 
Un roi de intrigi fin ţesute 
Înăbuşă orice virtute, 

Căci răul are multe arme 
Şi unelteşte ca să sfarme 
Şi să coboare jos în tină 

Tot ce e soare şi lumină. 


Aci, dulceagă prietenie, 

În dos, cinica felonie. 

În faţă, dragostei de frate, 
Lovire de pumnal, în spate. 


Virtuţile se crucifică, 

Unde a pierit orişice frică 

De ceruri. Cel modest, cinstit 
În faţa lumii-i prost, smintit. 


E-aşa de trist să te doboare 
Goala trufie, să te-omoare, 
Da-i scris: Dreptul nu va pieri, 
Ci ca finicul va-nflori. 


În zare de rază plăpândă, 
Sălta-vor bunii din osândă, 
Alături de-al lumii împărat 
Ce-a frânt moartea şi-a înviat. 


(Biserica şi Şcoala, 
Anul LV, No. 15, 


Arad 12 aprilie 1931, p. 4) 

Teodor Trifa: 


La Sfânta înviere 


Ca printr-un cuptor de soare, 
Cu fruntea plină de sudoare, 
În pas domol Isus mergea 
Spre locul care-i aducea 

O moarte-ngrozitoare. 

Urlau aşa, ca nişte fiară: 
Bătrâni năuci cu barbă rară; 
Iar cete-ntregi de derbedei 
Zbierau în neştire şi ei 

Că, vrednicu-i să moară! 


Stricător de lege l-a numit 

Un moşneag pistrui, cu păr zburlit. 
Femei cu sânii desfăcuţi, 

Bărbaţi murdari, copii desculți, 
Răcneau, parc-au înebunit! 

Să le fi dat chiar lumea toată, 

O refuza prostita gloată. 

Un gând nebun o stăpânea: 
Cristos să moară. Şi era 

Nespus de-ntărâtată! 


Era atâta-nvălmăşeală! 

Un clocot şi o opinteală 

De oameni asmuţiţi la rău, 
Ce blestemau pe Dumnezeu 
Şi sfânta-l rânduială. 


Cu ochi holbaţi, cu guri căscate, 
Mugeau ca vitele turbate! 
Cereau să-l vadă mai curând 

Pe cruce-n cuie spânzurând 

Pe cel făr-de păcate. 


Cu faţa-i albă de zăpadă, 
Un heruvim părea pe stradă, 
Dar smerita Sa purtare 

O lua drept o sfidare 
Nemernica paradă. 


Înnebunită de durere, 

Alături mergea o muiere. 

— Ştii unPte duc?, l-a întrebat, 
Isus răspunde răspicat: 

La sfânta înviere! 


(Amicul Şcoalei, 
Anul VI, No. 14-15, 
Aiud 19 aprilie 1930, p. 110) 

S. Ţion: 


Naşterea Domnului 


Într-un ţinut îndepărtat 
Ce nu vi-l pot descrie, 
Nişte păstori strajă au stat 
Cu turma în câmpie. 


În jurul unui mic oraş — 
Acolo, la păşune, 

Veni de sus un îngeraş 
Şi iată o minune! 


Întunericul cel mare 

Ce peste tot a fost domnit, 
La acea întâmplare 

Cu totul s-a risipit. 


Păstorii cuprinşi de spaimă 
Priveau cu ochi aţintiţi, 

Şi neştiind ce-nseamnă 

Au rămas încremeniţi! 


Glasul îngerului sună: 

„N-aveţi teamă! Eu, de sus, 


V-am adus o veste bună: 
Astăzi s-a născut lisus! 


În a lui David cetate 
S-a născut Mântuitor; 
Asta-i marea bucurie 
Pentru întregul popor. 


lată semnul: veţi găsi, 

În scutece înfăşat, 

Pe pruncul ce veţi privi — 
(ee in 1esle culcat”, 


Şi deodată se unise 

Cu îngerul ce vorbea, 
Oastea ce din cer venise 
Pe Domnul a-L lăuda. 


Şi-au cântat un imn de slavă 


Celui vecinic pururi sfânt; 
„Pace şi bună-nvoire 
Să fie pe-acest pământ!”. 


Când plecă oastea cerească, 


Păstorii veseli s-au dus 
Şi-n Betleem ei aflară 
Tot ce îngerii le-au spus. 


(Lumina, No. 10, Anul |, 


Oradea, decembrie 1929, p. 1) 

Mihai Vasilache: 


Hristos 


Hristos ca Rege a intrat 
"n Ierusalimul desfătării; 
Poporul l-a întâmpinat 
Cu osanalele urării. 


Şi-aceeaşi plebe, ce-a strigat 
Osana Fiului iubirii, 

Apoi de-ocară L-a-ncărcat 
Şi de batjocura hulirii... 


Hristos smochinu-a blestemat, 
Că n-adusese rodul dulce; 

Şi din smochinul cel uscat 
Duşmanii-i pregătiră cruce, 


Iar luda, când L-a sărutat 

Cu sărutarea lui vicleană, 
Hristos văzu îndurerat 

Cât fu iubirea Lui de vană!... 

Pentru cuvântu-i-ntr-aripat 
Poporul îl batjocorise: 

Când un ostaş, când un argat, 
Pe-un împărat îl biciuise? 


Cu spini apoi încununat 

Şi cu hlamida mohorâtă, 
Lovit şi de ostaş mânat 

A dus El crucea Lui gătită. 


Iar când pe cruce L-au urcat, 
L-au pironit la mâini, picioare, 
Şi hulitor L-au înfruntat 

Ca de pe cruce să pogoare! 


Şi când Hristos fu însetat 
Ostaşul i-a întins o fiere; 
Lui, Celui ce a mângâiat 
Şi-a alinat orice durere. 


Şi-atunci când sufletul şi-a dat 
Şi a vărsat sudori de sânge, 
Părintele nu L-a lăsat, 

Şi moartea nu-L putu învinge! 


Căci sângele-l nu s-a-nchegat, 
Ci-a curs din coasta Lui cu apă: 
Iar trupul Lui îmbălsămat 

N-a putrezit în neagra groapă. 


Hristos din morţi a înviat!... 
In zorii roşi de dimineaţă; 

Puterea nopţii a-mprăştiat 
Şi dăruitu-ne-a viaţă! 


Hristos ca Rege a-nălţat 
Ierusalimul mângâierii 

Şi sufletelor a lăsat 
Nădejdea sfântă-a învierii! 


(Biserica şi Școala, anul LI, 
nr. 17, 24 aprilie 1927, p. 4) 

Iulian Vesper: 


Maria 


Nimeni nu ştie ce soarta aduce, pe cine ridică în slavă 
Ci numai Tu, prunc nenăscut, ce-n pântec mi-adormi 
Şi trezindu-te-n noapte asculţi parcă durerile lumii. 


Tu, singur, vestit de Arhanghel, dai glas tăcerii-nţelepte 
Şi ca un cântec îmi suni la urechi nespusa minune 
Mă-ndemni spre cer să privesc şi albastrul aleargă 


Dor şi lumină ţesând spre alte întinderi, departe 

Cum vei fi, prunc nevisat, lumină ce-mi sfâşie carnea 

Tu, creangă aplecată din cer peste noaptea nădejdilor 
mele 


lată, mamă îţi sunt eu şi-n braţele mele adormi-vei. 
Dar cugetul mi-i încă drept şi trupu-mi ca roua tresare, 
Doamne, iată veacul ales; în cuvinte de slavă 


Câtă sângele meu pentru Tine, Tu, ce aflându-mă 


vrednică Ție 
Mamă să-ţi fiu. pogorându-te în mine, cu puterile tale de 

Sus 
Miărire-ţi aduc eu, roaba neştiutoare 


Cântecul negrăit al făpturii mele sărace Ție-l înalţ. 

Tu, Cel ce neamuri trufaşe în praf le-ngropi cerbicia. 

Tu, Cel ce tronuri şi regi îi faci ca firul de iarbă 

Şi smeriţilor arme le dai şi-i chemi în rând lângă Tine 

Din nouri îi ridici şi schiptrul luminii l-întinzi drept 
răsplată 


Lasă pruncul Tău să mă doară, ca să-ţi mulţumesc 

Fără vorbe, ci doar trăind pentru Tine, 

Îmbrăcându-mă în umbra Ta ca-ntr-un vestmânt de 
mătasă. 


(Universul Literar, Anul LIIL, 
Nr. 10, 10 aprilie 1940, p. 1) 

Iulian Vesper: 


Cântarea lui losif 


Prunc juruit din vecie — fereastră deschisă 

Pentru zborul Celui pretutindeni tăcut. 

Lăută o îndurării, glas al nădejdilor 

Tulpină a fecioriei, ram de bunătate, 

Ce mână te va primi? Nu ne vom ruşina 

Cu păcatele noastre târzii, cu nehotărâte cuvinte 

În faţa Ta, neînţelepţi, ştiind doar despre somn şi 
mâncare, 


Oh, prunc aşteptat de picul tuturor vremilor, 

Robul Tău Te aşteaptă pe Tine cel vestit de Arhanghel 
Născut înainte de veacuri, braţul meu Te va ţine 

Ca pe-o dulce minune-împlinindu-se-n apusul 

Vieţii mele. Maria, roagă-te, iată vântul de seară 
Fâlfâie în casa noastră, primeneşte sălaşul 

Şi celor bine grăitori deschide-le uşa. 


Mulţi vor trece pragul casei acesteia şi podeaua 
Va geme sub picioarele lor; aduce-vor hulă 

Şi spaimă, în pacea de azi, dar copilul va sta 
Ca o lumină-n amurg, presimţindu-le gândul. 

Cu arme-nţelepte-i va pune pe fugă 

Şi cei buni în poale la el odihni-vor, 

Aceste mâini ce rindeaua mai ştiu 

Să apese şi-s aspre de lucru vârtos 

Făcut cu răbdare destul de vânjoase-s să ţină 
Pe împăratul de veci, înfăşat în scufiţele albe. 


Şi tu, Maria, nu Te-ntrista când îţi pare 

Că-n jur e pustiu şi cerul se-nchide 

Şi şapte lacăte-s puse peste tăcerile lumii, 
Nădejdea sfărâmă ziduri de fier şi cheamă 
Necunoscute puteri să-ţi ajute şi visul Ţi-i slobod. 


(Universul Literar, Anul XLIX, 
Nr. 35, 24 august 1940, p. 3) 

Iulian Vesper: 


lisus 


Se pleacă-n noapte marginile lumii 
Ce-i viu Te vrea. Uscate mâini se-ntind 
Spre chipul Tău ca palidul luceafăr 

Ce blând vesteşte oamenilor pace. 


Trecute zori ce nu se mai arată 
Trufaşe valuri de-ntuneric vin. 

Oh, raza 'Ta din adâncimi ne cheamă 
Şi noi păşim în noaptea-nsângerată 
Şi n-auzim nici glasul de aramă 

Şi fruntea ni-i pe veci întunecată. 


Pustii oceane-şi oglindesc durerea 
În visul Tău şi Tu le mângâi lin 
Şi stepelor le-mpaci nemărginirea 
Dai munţilor uşoare povârnişuri 
În palma Ta se lămureșşte firea. 


Săruţi trudite frunţi ce Te aşteaptă 
Corăbii trec sub zarea Ta de foc. 

Creşti din visare şi rămâi în faptă, 
Eşti bici năprasnic, umbră înţeleaptă, 
Şi tronul Tău răsare-n orice loc. 


Alungă-ne din raiul milei Tale, 
Goneşte-ne din slava Ta de crini 
Ridică-al răzbunării aprig fulger 

Nu mai mustra pe cei de ură plini. 
Oh, stinge-Ţi ochii ce ne-aduc iubire. 


Prea blândă-i mâna ce pe tâmple trece 
Nu mai putem răbda. Ni-i glasul veşted 
Lasă-ne-n bezna cea de-a pururi rece. 
Şi uită-ne... Te-am răstignit odată 

În cuie mâinile le-am pironit pe lemn 
Şi-atunci cerşeai iertare pentru oameni 
Şi te uram şi ne-ai iertat c-un semn. 


Te-am adăpat cu fiere când strigai: Mi-e sete 
Pe ucenici cu pietre-i ucideam pe drum. 
Ardeau pe ruguri trupurile-ncinse 

Şi-altarele ţi le schimbam în scrum. 


Şi azi tot iertător... Întoarce-ţi faţa 
Rămâi prea bun în cerul Tău pustiu 
Fu paznic drept iubirii Tale treze 
Nu Te-arăta, ştim bine că eşti viu. 


Dar dă-ne azi pământu-n stăpânire 
Prea slab eşti fierul aspru să-l înfrunți 
Bătrâni ȚI-s sfinţii... Viaţa ne ascultă. 
Ea umple cerul şi coboară munți. 

Un semn fac şi popoarele pe şesuri 
Îşi mişcă-n valuri umbra călătoare. 
Motoare vii îţi vor goni odihna 
Aripi ca gândul vor ţâşni în soare. 


Priveşte-n luciu armele viteze 

În aspru pas oştirile pornesc 

Vezi graniţe în flăcări... Ard oraşe... 
Mulţimi nebune i se roagă Ţie 

E rece fierul cald în inimi laşe 

Se schimbă-n plâns tăcuta bucurie 
Că Tu şi-acum îi vei putea iubi. 


Oh, iată deznădejdea cenuşie 
Aripa-şi fâlfâie din zori de zi 

Pe buze supte rugile-ncetează 

În ochii stinşi nu arde nici o rază 
Ei ştiu că noaptea asta vor muri. 


Ajută-le de poți... Întinde-ţi mâna 

Ei tot mai cred minciuna Ta cerească. 

Învie morţii... lată săptămâna 

De când jelesc cei vii. Oh, prind să te urască 
Şi cei mai credincioşi se leapădă de Tine. 

În loc de rugi, rostesc blesteme. Mâine 

Vor zgudui şi zările-Ţi senine 

Pentru o bucata mucedă de pâine. 


Pe jos un vaier se ridică-n noapte 


Pământul faţa şi-o ascunde-n mâini 
Prelungi suspine, rugăminţi în şoapte 

Se-nalţă dintre ziduri şi ruini. 


Mulţimi îndurerate de bătrâni, 
Copii ca florie de câmp, senini, 
Ridică ochii spre icoane arse 
Morminte tinere pe lângă drum 
Păzesc vieţi ce-s în pământ întoarse. 


Din noi hogeaguri se ridică fum 
Femei cu prunci în braţe la altare 
Cu ochi curaţi Te caută-n văzduh 
Presimt în inimi pacea viitoare 
Le-nvie iar puternicul Tău duh. 


Războinici tari cu suflete de piatră 
Surâd ca-n vis câmpiilor de luptă 
Ei văd cum altă viaţă le răsare 
Se-ncheagă iarăşi vremea întreruptă 


Sclipeşte-n zări odihnitoarei vatră 
Pe drumuri vechi copiii îi aşteaptă 
Ei vin mereu, zâmbind, cu faţa suptă 
S-au războit pentru-o pricină dreaptă. 


Că totuşi jalea sufletul le-neacă 

Atâţi tovarăşi ce-au cântat pe aici 

Doar umbre-n nopţi târzii o să mai treacă. 
Iertarea-n inimi lin îşi face loc 


Şi mila-n lacrimi ochii trişti îmbracă 


Sub streşini arma şi-o ascund. Acasă 
Copiii toţi stau roată lângă foc. 

Bogată pare vatra cea săracă 
Ca-n basme viaţa iarăşi e frumoasă 
Şi obrajii le râd vesel de noroc. 


Ogorul negru pieptul îşi desface 
Şi fierul luciu cântă pe câmpie 
În aer suflete domnesc în pace 
Ating din zbor colina argintie 


Simt freamătul ce-n brazde tainic zace 
Şi trupul lor ca purpura adie. 

Cetăți şi târguri freamătă în soare 
Corăbii iuți oceanele despică 

Se aprind din nou boltitele cuptoare 
Păduri, furnale cerul înnegresc 


Pe cheiuri largi se-nalță macarale 
Semeţul piept vapoarele-şi opresc 
Hamali spre punte o pornesc agale 

Alţi saci se-aruncă proaspeţi pe cântare 
Alţi muşchi plesnesc sub negrele poveri 
Miroase a gudron şi-a dor de mare 
Odgoane tari catargele strunesc 


Se zbate-un suflet trist şi-o sărutare 
Pecetluieşte cald trecutul ieri 

Străine ţărmuri flutură în zare 

Cetăți de-argint, strălimpezi primăveri. 


Şi Maica Domnului stăpânitoare 


Le-adună iarăşi slabele puteri. 
Un chiot viu. O salvă. Corăbierii 

Se-ndreaptă necăjiţi spre nicăieri. 


Luptăm mereu. Pe țărmurile lumii 
Se-nalţă ziduri, freamătă oraşe 
Ciobanii turmele spre munţi le urcă 
Sclipeşte-n zori luceafărul pe cer 
Şcolarii-n cărţi învaţă ce-i viaţa 

De pretutindeni, mâinile Te cer 


Suntem bolnavi. Viaţa ne usucă. 
Tristeţea neagră carnea ne sfâşie 
Simţim pe buze şoapte de nălucă 
Ni-i pasul greu pe-ntinderea pustie. 


Unde ne duci? Spre ce minuni de mâine 
Ne urci trudind în fiecare zi? 

Primim în dar bucata Ta de pâine 

Din lut şi somn ne-ajuţi să ne trezim. 


Putea-vom oare în lacrimi răsplăti 

Că ochiul Tău ne rabdă să trăim? 
Loveşte-ne, căci dragostea ȚI-i vie 
Flămânzi ne lasă, Te-om dori mai mult 
Striveşte-ne, mereu te vom slăvi, 
Redă-ne pacea, vei găsi tumult. 


Stoarce țărâna, vei zări iubire 
Trudeşte-ne, mai tari ne vei afla. 
În ochii stinşi visând nemărginire 
Stă cerul plin de Îndurarea Ta. 


Eşti pomul vieţii, noi suntem frunzare 

Eşti vis, noi trupul Tău vom fi 

Râu veşnic, Tu, noi unde călătoare 
Timp luminat, noi umbre de o zi. 
Semănător, în snopi ne vei culege 
Eşti grâu etern, noi brazde şi pământ. 


Eşti lege Tu, noi cei fără de lege, 

Eşti gând statornic, noi purtaţi de vânt. 
Eşti floare Tu, noi spinii Tăi firavi 

În cer întâiul, noi mulţimi de rând 

Eşti Tu puternic, noi mereu cei slabi 
Tu arzi în veci, ne stingem tremurând. 


Flacără trează, îţi suntem cenuşi 
Temei de veac, noi pulbere în soare 
Palat de-argint, noi prag suntem şi uşi 
Obraz sublim, noi lacrimi trecătoare. 


(Antologie rădăuțeană, 
Cernăuţi 1943, pp. 114-118) 

Iulian Vesper: 


Cor îngeresc 


Cela ce eşti fără început, 

De Tine ascultă pământul. 
O, Doamne, mărit Sadoot, 
Din tină pe om l-ai făcut 
Şi-n suflet sădit-ai Cuvântul. 


Osana, osana, strigăm 

Lauda faptelor dăm. 

Mai presus de taine zideşti 

Din lumini lumini împlineşti 

Plin este cerul de minunile Tale, 

A vieţii de veci eşti singură cale. 
Străluce verdeaţa când treci prin grădini 
Pe tron de zăpadă cresc tinerii crini. 


Din haos venit-ai spre cer 

Din puteri izvorât-ai puteri 
Luminându-te prin Tine trăim 
Mângâindu-ne, în veac Te slăvim 
Închinându-ne, strigăm pururi aşa: 
Osana, Osana, Osana! 


(Universul Literar, Anul LI, 
Nr. 49, 20 decembrie 1942, p. 3) 

Dragoş Vicol: 


Cântec de leagăn 
Maica Domnului îşi adoarme Pruncul 


Hai luilui şi iar luilui cu nana: 
Trei arhangheli tămâiază strana; 
Trei călugări cresc în rugăciune 
Şi se miră sfeşnic de minune... 


Hai luilui şi iar luilui cu Mama 
Noaptea-şi prinde-n cui de stea năframa, 
Iar un prapur tremură la uşă: 

Câtă vorbă-n lume şi cenuşă... 


Hai luilui şi iar luilui, lisuse: 

Steaua şi luminile-s apuse... 

Şterge-ţi lacrima, căci vezi?, pe borta cheii 
Au-nceput să ne iscodească fariseii!... 


(Antologie rădăuțeană, 
Cernăuţi 1943, p. 73) 

Dragoş Vitencu: 


În loc de spovedanie 


Părinte, ieri m-am întâlnit cu Dumnezeu: 
mergeam pe drum de munte şi drumul era greu 
şi-am poposit, o clipă, alături de-un huceag. 
Se-nviora de ziuă şi soarele sta-n prag. 


De-odată-o căprioară (ori poate-un duh), pieziş 
a despicat tăcerea şi frunza din desiş 
ŞI s-a pierdut prin măguri în boarea dimineţii 


(Să pască muguri tineri ? Să sperie drumeţii?)... 


În clipa-aceea nu ştiu de ce-am simţit o teamă 
la cugetul năvalnic că Dumnezeu mă cheamă 
şi m-am pornit s-adulmec pe urme de nălucă 

cărarea ce-nspre Domnul avea ca să mă ducă. 


Am străbătut viroage şi m-am oprit pe creste 
şi-n fiecare clipă prindeam o nouă veste: 

că bună e cărarea pe care-mi duc piciorul, 
un nour ca o floare, o gâză ce-şi da zborul, 

o lacrimă de rouă pe frunza unui mur, 

un viers de zburătoare, ce mă-ndemna să-l fur... 
Când se făcea de seară, mi-am istovit puterea 
şi-am odihnit pe-o piatră. În jurul meu tăcerea. 


Privind atunci spre suflet, eu l-am găsit senin 
Şi-am ascultat cuvinte din inimă cum vin. 

La limba ce-au grăit-o cu ştiu tălmaci că nu e, 
dar rostul lor prin vine l-am înţeles cum sue 


şi m-am trezit cu crezul că s-a-ntâmplat minune 
şi c-am vorbit cu Domnul. Am stat ca-n rugăciune 
O doară... şi de-atuncea mă simt mai bun şi-aş vrea 
să prind în braţe lumea (nu-i mare şi nu-i grea!). 


Acesta mi-i păcatul şi, preţ de ispăşire, 

ți-aduc, părinte-frate, solie de iubire: 

ia-ţi crucea, şi-mpreună, haidem în codrul meu, 
de vrei să stăm de vorbă noi doi cu Dumnezeu! 


(Junimea Literară, 
Nr. 10-12/1935, p. 337) 

Alexandru Vlahuţă: 


Hristos a înviat 


Ş-au tremurat stăpânii lumii 
La glasul blândului profet, 
Ş-un duşman au văzut în fiul 
Dulgherului din Nazaret!... 


EI n-a venit să răzvrătească, 
Nu vrea pieirea nimănui; 
Desculţ, pe jos, colindă lumea 
Şi mulţi hulesc în urma lui, 


Şi mulți cu pietre îl alungă, 
Şi râd de el ca de-un smintit: 
Isus zâmbeşte tuturora, 
Atotputernic şi smerit! 


EI orbilor le dă lumină, 

Şi muţilor le dă cuvânt, 

Pe cei infirmi îi întăreşte, 

Pe morţi îi scoală din mormânt. 

Şi tuturor deopotrivă 
Împarte darul lui ceresc, 

Şi celor care cred într-însul, 
Şi celor ce-l batjocoresc. 


Urască-l cei fără de lege... 
Ce-i pasă lui de ura lor? 
EI a venit s-aducă pacea 
Şi înfrăţirea tuturor! 


Din toată lumea asupriţii 
În jurul lui s-au grămădit, 
Şi vijeliile de patimi 

La glasul lui au amuţit: 


„Fiţi blânzi cu cei ce vă insultă, 
lertaţi pe cei ce vă lovesc, 
Iubiţi pe cei ce-n contra voastră 
Cu vrăjmăşie se pornesc”... 


II. 


Cât bine, câtă fericire 

Şi câtă dragoste-ai adus! 

Şi oamenii drept răsplătire 

Pe cruce-ntre tâlhari te-au pus. 


Au râs şi te-au scuipat în fată, 
Din spini cunună ţi-au făcut 
Şi, în deşarta lor trufie, 
Stăpâni asupră-ţi s-au crezut... 

„Aduceţi piatra cea mai mare 
Mormântul să-i acoperiţi, 

Chemaţi sutaşii cei mai ageri 
Şi străji de noapte rânduiţi”... 


III. 


S-au veselit necredincioşii 
C-au pus luminii stăvilar, 
Dar ea s-a întărit în focul 
Durerilor de la Calvar 


Şi valurile-i neoprite 

Peste pământ se împânzesc, 
Ducând dreptate, şi iubire, 
Şi pace-n neamul omenesc. 


Voi, toţi ce-aţi plâns în întuneric 
Şi nimeni nu v-a mângâiat, 

Din lunga voastră-ngenunchere 
Sculaţi... Hristos a înviat ! 


(Vlahuţă, Alexandru, Poezii, 
Bucureşti 1896, pp. 77-81) 

Vasile Voiculescu: 


În grădina Ghetsemani 


lisus lupta cu Soarta şi nu primea Paharul... 
Căzut pe brânci în iarbă se-mpotrivea întruna 
Curgeau sudori de sânge pe chipu-i alb ca varul 
Şi-amarnica-i strigare stârnea în slăvi furtuna. 


O mână ne-ndurată ţinând grozava cupă 
Se cobora-mbiindu-l şi 1-0 ducea la gură... 
Şi-o sete uriaşă sta sufletul să-i rupă... 
Dar nu voia s-atingă infama băutură. 


În apa ei verzuie jucau sterlici de miere 

Şi sub veninul groaznic simţea că e dulceaţă... 
Dar fălcile-ncleştându-şi, cu ultima putere 
Bătându-se cu Moartea, uitase de Viaţă!... 


Deasupra fără tihnă se frământau măslini, 


Păreau că vor să fugă din loc, să nu-i mai vadă... 


Treceau bătăi de aripi prin vraiştea grădinii 
Şi ulii de cu seară dau roate după pradă. 

Vasile Voiculescu: 


Cina cea de taină 


Băteai domol şi norii silnici cercau zadarnic să te- 
ascundă 
Când Ți-am deschis, în noaptea ceia, cămara-mi 
sufletului scundă. 
De cum intraşi, târând lumina de lunga-Ți haină aninată, 
Chilerul mi-a părut mai muced, poiata mai întunecată, 


Şi-n duhnitorul întuneric, pândind prin colţuri înfoiat, 
Eu însumi n-aveam loc, bicisnic, ci stam pe brânci şi- 
ncovoiat. 
Dar ridicaşi din tindă mâna uşor spre-a binecuvânta 
Şi iată, se bolti tavanul "nălţându-se deasupra Ta... 


Te-am cunoscut, deşi veniseşi un tainic oaspe nechemat 
Şi-am priceput că-i este sete şi încă, Doamne, n-ai cinat: 
„M-am abătut să fac, la tine, de-ngădui, Cina cea de 
taină. 
Chiverniseşte pentru Paşte şi pune-ţi grabnic altă haină. 


Adună rudele şi soţii, cu slugile la sărbătoare 
Şi toarnă apă caldă-n vase, să-i spăl frăţeşte pe 

picioare”... 

— Stăpâne, Ți-am răspuns, şi glasul în gât mi se făcuse 
ghem, 

În tot pământul n-am pe nimeni, să vie-atuncea când îl 
chem. 


Sărac şi fără de prieteni, mă ocolesc de mult drumeții, 
Căci n-am nici azimă, nici sare, pe masa goală a vieţii. 
Priveşte, ca-n pustietate-i... doar eu în fața Ta mă scol 
Şi n-am o dramură de pâine să-Ţi pun "nainte pe 
pristol... 


Atunci, spre inima-mi crescută, purtându- Ți slobod braţul 
drept, 
Ca dintr-o lacră ne-ncuiată mi-ai scos-o repede din piept, 
Ai rupt-o, lesne, ca pe-o roadă ce, coaptă, spânzură pe 
ram 
Şi n-am simțit nici o durere, aşa de bucuros eram, 


Apoi, frângând-o-n bucățele, cum nu aveam de cină soţi, 
M-ai dus, tăcut, la o răscruce şi-am împărţit-o-n zori la 


toţi... 


(Universul literar, Anul XLII, 
Nr. 15, 11 aprilie 1926) 

E. Ar. Zaharia: 


Rugăciune 


Sunt pomul din grădina fermecată! 
O, ce frumoasă-i creanga ce-ndoiesc 
Cu florile-n şirag împărătesc 

De gingăşia soarelui plecată! 


Dar miros n-au nici rod nu miruiesc... 
De blestem să mă scap, să odrăslesc, 
Priveşte-mă, priveşte-mă odată! 


Spre mine-aruncă-ţi ochii, Adorată! 
Să strălucească-n limpedele lor 
Semințele nădejdii-n viitor 

În fiecare floare înflorată! 


Priveşte-mă şi ramurile s-or 
Incovoia, simțindu-se uşor 
Cum leagă rod, Fecioară Prea Curată! 


(Junimea Literară, An 26, 
Nr. 1-9, 1937, p. 124) 

E. Ar. Zaharia: 


Rugăciune 


Doamne, mult mai iubit că m-ai făcut om 
Şi nu fir de iarbă, gânganie sau pom 

(E drept că de-aş fi fost nuanţe, munte, apă, 
Aş fi simţit din mine natura cum s-adapă). 


Îţi mulţumesc că mi-ai dăruit 

O mie de simțţiri să simt ce nimeni n-a simţit 
Şi înainte de a trece în marele neant 

Să mă exprim impudic, suav şi elegant; 


Să văd frumuseți care spintecă ochii, 
Să gust melodii prin nouri de rochii, 
Să gust cu porii, cu fruntea, cu firea 
Parfumul în care dansezi nemărginirea. 


Pentru toate mă-nchin, îţi mulţumesc 
Că mi-ai dăruit un fantastic poesc, 
Că mi-ai pus pe suflet sigiliu 

Identic cu lumina poetului Virgiliu; 

Pentru harul minţii, pentru anii 

Ce i-ai cheltuit cu mine ca banii, 
Pentru norocul nevisat dar avut, 
Pentru fiecare prieten, fiecare sărut, 


Pentru bucuriile mamei care sta ca o sfântă 
Simfonia de holde s-audă cum cântă, 
Pentru liniştea pură de giulgiu ceresc 

În care mă culc, visez, mă trezesc... 


Acum să nu faci din mine surcele, 
Să nu mă duci în mlaştini să-şi spele 
Ploile putrede pletele abia, 

Ci lutul în palme încă-odată îl ia. 


Frământă-l cu grijă, să-i dai un contur 
Mai viu ca oglinda, ca roua de pur, 
Plămădindu-mi fiinţa cu-aluaturi de soare 
Într-o formă perfectă atotnepieritoare. 


(E. Ar. Zaharia, 


Antologie rădăuțeană, 
Cernăuţi 1943, p. 60) 

